ހއ. ހޯރަފުށީ އެއަރޕޯޓް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nހއ. ހޯރަފުށީ އެއަރޕޯޓް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n19 ނޮވެންބަރު 2020، ރިފަރެންސް: SA/RIMS/2020/41\nމިނިސްޓަރ އޮފް ޓްރާންސްޕޯޓް އެންޑް ސިވިލްއޭވިއޭޝަން ޢާއިޝަތު ނަހުލާ، އަޅުގަނޑާއެކު މިދަތުރުގައި ބައިވެރިވެވަޑައިގަންނަވާ ދައުލަތުގެ ވަޒީރުންނާއި، ރައްޔިތުންގެ މަޖިލީހުގެ މެންބަރުން، ރައްޔިތުންގެ މަޖިލީހުގެ ހޯރަފުށީ ދާއިރާގެ ޢިއްޒަތްތެރި މެމްބަރު އަޙްމަދު ސަލީމް، ހޯރަފުށީ ކައުންސިލްގެ ރައީސް މުޙައްމަދު ވަޙީދު، އަދި ކައުންސިލްގެ މެންބަރުން، އެމް.ޓީ.ސީ.ސީގެ މެނޭޖިންގ ޑިރެކްޓަރ އާދަމް ޢާޒިމް، ފެނަކަ ކޯޕަރޭޝަންގެ އެމް.ޑީ އަދި ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nއަޅުގަނޑުގެ ވާހަކަކޮޅު ފަށަމުންވެސް ދަންނަވަން ބޭނުންވަނީ، ހޯރަފުށީ ރައްޔިތުންނަށް ވަރަށް ވަރަށް ވަރަށް ބޮޑަށް ޝުކުރިއްޔާއޭ. އަޅުގަނޑުމެންނަށް މަރުހަބާ ކިޔުމަށްޓަކައި މިއަދު ތިޔަބޭފުޅުން ތައްޔާރުވެވަޑައިގެން ތިޔަ ކުރެއްވި މަސައްކަތަށާއި އަދި އަޅުގަނޑާ މުޚާޠަބުކޮށް ތިޔަ ވިދާޅުވި ހެޔޮބަސްފުޅުތަކަށް އަޅުގަނޑު އިޚްލާޞްތެރިކަމާ އެކުގައި ހޯރަފުށީގެ ރައްޔިތުންނަށް ވަރަށް ބޮޑަށް ޝުކުރު އަދާކުރަން. އަޅުގަނޑު ގަބޫލުކުރާގޮތުގައި، މިހާ ދަތި އުނދަގޫ ދުވަސްވަރެއްގައިވެސް، މިހާ ފުރިހަމަ ތައްޔާރީތަކެއް ވެފައި މިއޮތީ ހަމައެކަނި އެއަރޕޯޓެއް ހުޅުވޭތީކީ ނޫން. މިތައްޔާރީތަކުން އަޅުގަނޑަށް ފެނިގެން ދަނީ، ތަރައްޤީއާމެދު ތިޔަބޭފުޅުންގެ ހިތްތަކުގައި އުފެދެމުން އަންނަ އާރޯކަމާއި ދިރުން.\nހޯރަފުށީ އެއަރޕޯރޓް ތަރައްޤީކޮށް ހުޅުވުމާ ހަމައަށް މި ކުރެވުނު މަސައްކަތުގައި، މި ރަށުގެ ރައްޔިތުން ބައިވެރިވި މިންވަރާއި، މިކަމަށް ދެއްވި ސަމާލުކަން، އެއީ މި ޖަޒީރާ ރާއްޖެ ލާމަރުކަޒު ކުރުމުގެ މަސައްކަތަށް ލިބޭ ވަރަށް ބޮޑު ހިތްވަރެއް.\nއެއަރޕޯރޓް ސަރަޙައްދުގައި ގަސް އިންދުމާއި، ހިއްކި ސަރަހައްދުގެ ގޮނޑުދޮށް އެއްވަރުކުރުމާއި، ޓަރމިނަލްގެ އެކި މަސައްކަތްތަކުގައިވެސް މި ރަށު ރައްޔިތުންގެ ޙިއްޞާ ވަރަށް ބޮޑު. ރަންވޭގައި ދަމާފައި ހުރި ރޮނގުތައް ކުރެހުމުގައިވެސް، މި ރަށުގެ ފަންނުވެރި ޒުވާނުން ބައިވެރިވި.\nޖުމްލަކޮށް ދަންނަވާނަމަ، މި އެއަރޕޯރޓުގެ މަސައްކަތްކުރި، އެމް.ޓީ.ސީ.ސީގެ ފަރާތުން އެދުނު ކޮންމެ ކަމެއްގައި، މި ރަށު ރައްޔިތުންގެ އެހީތެރިކަމާއި އެއްބާރުލުން ލިބިގެންދިޔަ. މިކަންކަމަށް ބަލާއިރު، މިއީ ހޯރަފުށީ ރައްޔިތުންގެ ވަރަށް ބޮޑު ބައިވެރިވުމެއް އޮވެގެން ތަރައްޤީކުރެވިފައިވާ އެއަރޕޯރޓެއް. އަދި މިސަރަހައްދުގެ ރަށްރަށުގެ ވަރަށް ބޮޑު އެހީތެރިކަމެއްވެސް ލިބިގެންދިޔަ އެއަރޕޯޓެއް.\nއަޅުގަނޑަށް އެނގިފައި އޮތްގޮތުން، ހޯރަފުށްޓަކީ އާދަޔާ ޚިލާފު އުފެއްދުންތެރި ވިސްނުމެއް ގެންގުޅޭ ބަޔަކު ދިރިއުޅޭ ރަށެއް. ޢިލްމީ ގޮތުން ކުރިއަރައި، ތަހުޒީބާއި ކުރިއެރުމަށް އަބަދުވެސް ވަރަށް ލޯބިކުރާ ބަޔަކު އުޅޭ ރަށެއް. ޚާއްޞަކޮށް، އަތު މަސައްކަތްތެރިކަމުގައި، 1950ގެ އަހަރުތަކުން ފެށިގެން މި ރަށަކީ ރާއްޖެއަށް މަޝްހޫރު ރަށެއް.\n1958 ވަނަ އަހަރު މުޅި ރާއްޖެއަށް ހުޅުވާލައިގެން ބޭއްވި އަތްތެރިމަސައްކަތުގައި، މިރަށުގެ ތިން ބޭފުޅަކު އުފެއްދެވި، ފާރުގައި ހަރުކުރާ ބޮޑުގަޑިއަކީ، އެ އަހަރުގެ އެއްވަނަ އުފެއްދުން. ކެނބެއްގެ ގޮތުގައި ބޭނުންކުރި ޗޭނުކޮޅު ފިޔަވައި، ގަޑީގެ ހުރިހާ ބައިތަކެއް އުފައްދާފައި ހުރީ ލަކުޑިން. އެއީ މާގިނަ ވަސީލަތްތަކެއްވެސް އޮތް ޒަމާނެއް ނޫން.\nއާދެ، މިއީ ހޯރަފުށީ ރައްޔިތުންގެ އިތުރުން، އިހަވަންދިއްޕޮޅު ރައްޔިތުން ކުރަމުން އައި ވަރަށް ދިގު އިންތިޒާރެއްގެ ނިމުން. އެހެންކަމުން، ކޯވިޑް-19ގެ ދަތި އުނދަގޫ ޙާލަތުގައިވެސް، މިހާ ބުރަ މަސައްކަތެއް، ވަރަށް ކުރު މުއްދަތެއްގެ ތެރޭގައި، މިހާ ފުރިހަމައަށް ކޮށްދެއްވިކަމަށްޓަކައި، އެމް.ޓީ.ސީ.ސީގެ މެނޭޖިން ޑިރެކްޓަރ އާދަމް ޢާޒިމަށާއި، ހުރިހާ މުވައްޒަފުންނަށް ވަރަށް އިޚްލާޞްތެރިކަމާއެކު އަޅުގަނޑު ޝުކުރު ދަންނަވަން.\nމި މަޝްރޫޢު ފުރިހަމަކުރުމަށްޓަކައި ޓްރާންސްޕޯރޓް މިނިސްޓްރީން ދެއްވި ޚާއްޞަ ސަމާލުކަމަށްޓަކައި، މިނިސްޓަރ ޢާއިޝަތު ނަހުލާއަށާއި، އެ މިނިސްޓްރީގެ މުވައްޒަފުންނަށްވެސް އަޅުގަނޑު ޝުކުރު ދަންނަވަން. އަދި މި އެއަރޕޯރޓް ހެދުމުގައި ޕްލޭނިންގ މިނިސްޓްރީން ކުރި މަސައްކަތްތައް ފާހަގަކޮށް، ޕްލޭނިންގ މިނިސްޓަރ މުޙައްމަދު އަސްލަމަށާއި، ހުރިހާ މުވައްޒަފުންނަށްވެސް މި ފުރުޞަތުގައި ޝުކުރު ދަންނަވަން. އަދި މި މަސައްކަތް ފުރިހަމަކުރުމުގައި ފެނަކައިން އަދާކުރި މުހިންމު ދައުރު ފާހަގަކޮށް، އެ ކުންފުނީގެ މެނެޖިންގ ޑިރެކްޓަރ އަޙްމަދު ސަޢީދަށާއި، ހުރިހާ މުވައްޒަފުންނަށްވެސް ޝުކުރު ދަންނަވަން.\nމި މަޝްރޫޢަކީ، ޤައުމީ ރޫޙާއި ޤައުމީ ޖޯޝް ވަރަށް ބޮޑަށް އެކުލެވޭގޮތަށް ފުރިހަމަވެގެންދިޔަ މަޝްރޫޢެއް. މި ދެންނެވީ، ރައްޔިތުންގެ ހިތްތަކުގައި ޤައުމީ ރޫޙު އާލާކޮށް ދިރުވުމުގަޔާއި، ޤައުމީ ޚިދުމަތުގައި މުޅި ޢުމުރު ހޭދަކުރެއްވި، މަޝްހޫރު ހޯރަފުށީ އާދަމް ސަލީމުގެ ޢާއިލާއިން މި މަޝްރޫޢަށް ދެއްވި ސަމާލުކަމުގެ ވާހަކަ.\nއާދެ، މަރްޙޫމް އާދަމް ސަލީމުގެ ދަރިކަލުން، ރައްޔިތުންގެ މަޖިލީހުގެ ހޯރަފުށީ ދާއިރާގެ ޢިއްޒަތްތެރި މެމްބަރު އަޙްމަދު ސަލީމް، މި މަޝްރޫޢުގެ އެކި ކަންކަމުގައި ޢަމަލީގޮތުން ބައިވެރިވަޑައިގެން މިކަމަށް މި ދެއްވި ސަމާލުކަމަކީ، މި މަޝްރޫޢު ފުރިހަމަކުރުމަށް ލިބުނު ވަރަށް ބޮޑު ބާރެއް. ޢިއްޒަތްތެރި މެންބަރު، ދާއިރާގެ ކަންތައްތަކުގައި އަދި ޚާއްޞަކޮށް، މި އެއަރޕޯޓުގެ މަސައްކަތް ކުރިއަށްދާގޮތް ބަލައި އަވަސްކުރުމަށްޓަކައި އަޅުގަނޑާ ފޯނުން ގުޅުއްވައި އަދި ބައްދަލުކޮށް، ކިތަންމެ ފަހަރަކު މިކަމާ ބެހޭގޮތުން މަޝްވަރާ ކުރައްވާފައި އެބަހުރި. އެކަމަށްޓަކައި، މި ރަށުގެ ލޮބުވެތި ރައްޔިތުންގެ ނަމުގަޔާއި، ހޯރަފުށީ ދާއިރާގެ އެންމެހައި ރައްޔިތުންގެ ނަމުގައި، މެންބަރު ސަލީމަށް ވަރަށް ޚާއްޞަ ޝުކުރެއް އަޅުގަނޑު އަދާކުރަން.\nހަމައެފަދައިން، މި މުހިންމު މަޝްރޫޢުގެ ފުރަތަމަ ދުވަހުން ފެށިގެން މިއަދާ ހަމައަށްވެސް، ރަށު ކައުންސިލުން މިކަމަށް ދެއްވި ސަމާލުކަމަށްޓަކައި، ކައުންސިލްގެ ރައީސް މުޙައްމަދު ވަޙީދަށާއި، ކައުންސިލްގެ މެމްބަރުންނަށާއި މުވައްޒަފުންނަށްވެސް އަޅުގަނޑު ޝުކުރު ދަންނަވަން.\nމިއަދު މި ހުޅުވުނީ ހޯރަފުށީ އެއަރޕޯޓް ކަމަށްވިޔަސް، ޙަޤީޤަތުގައި މިއީ ލާމަރުކަޒު ކުރުމުގެ ދަތުރުގައި އަޅުގަނޑުމެން އެޅި ވަރަށް މުހިންމު ފިޔަވަޅެއް. މިއީ މުޅި އިހަވަންދިއްޕޮޅު ތަރައްޤީކުރުމުގެ ފެށުން. މިއީ، ތުރާކުނާއި، އުލިގަމާއި، މޮޅަދުއާއި، އިހަވަންދޫ، އަދި ތަކަންދޫ، މާރަންދޫގެ ރައްޔިތުންވެސް، އުންމީދުކުރަމުން އައި ތަރައްޤީ ގެނެސްދޭނެ އެންމެ މުހިންމު އެއް ވަސީލަތް.\nމި އެއަރޕޯރޓާއެކު، މި ރަށްރަށުގެ ރައްޔިތުންނަށް ވަޒީފާގެ އެތައް ފުރުޞަތެއް ތަނަވަސްވެގެންދާނެ. އަދި މި އެއަރޕޯރޓް އިތުރަށް ތަރައްޤީވެ ފުރިހަމަވެގެންދާއިރު، ކައިރި ރަށްރަށުގެ ރައްޔިތުންނަށްވެސް، މި އެއަރޕޯރޓް ބޭނުންކުރެވޭނެ ފަސޭހަ އިންތިޒާމުތަކެއް ހަމަޖެހިގެންދާނެ.\nހޯރަފުށީ އެއަރޕޯރޓަކީ، މި ސަރަޙައްދުގެ ފަތުރުވެރިކަމަށްވެސް ލިބުނު ވަރަށް ބޮޑު އުންމީދެއް. އަޅުގަނޑު ދެކޭގޮތުގައި މިހާރު މިއޮތީ، މި ސަރަޙައްދުގައި ރަށު ފަތުރުވެރިކަން ތަރައްޤީކުރުމުގެ މަސައްކަތް ފަށާނެ ވަގުތު ޖެހިފައި. މި ރަށުން ފަތުރުވެރިކަމަށް ދޫކުރާނެ ބިންތައް، ޤާނޫނުގައިވާ ގޮތުގެ މަތިން، ޕްލޭނިންގ މިނިސްޓްރީގެ ލަފަޔާއެކު، މިދިޔަ ހޯމަ ދުވަހު އަޅުގަނޑު ވާނީ ކަނޑައަޅާފައި. ރަށު ތަރައްޤީގެ ޕްލޭނާ އެއްގޮތަށް އެކަމަށް އަވަހަށް ބިން ދޫކުރަން ފެށުމަށް ރަށުގެ ކައުންސިލަށް އަޅުގަނޑު މިއަދު ގޮވާލަން.\nމިހާތަނަށް މި އަތޮޅުގައި ފަތުރުވެރިކަމުގެ މާގިނަ ފުރުޞަތުތަކެއް ނެތަސް، މިއެއަރޕޯރޓާއެކު، ފަތުރުވެރިކަމުގެ ވަރަށް ފަހި ފުރުޞަތުތަކެއް، މި ސަރަޙައްދުގައި ތަނަވަސްވެގެންދާނެ. އެގޮތުން، ހއ. ކެލާގައި ޓޫރިސްޓް ހޮޓަލެއް ތަރައްޤީކުރުމަށް، އެރަށުގެ އަށްލައްކަ އަކަފޫޓަށްވުރެ ބޮޑު ބިމެއް މިދިޔަ އާދީއްތަ ދުވަހު އެވަނީ ބީލަމަށް ހުޅުވައިލެވިފައި.\nމީގެ އިތުރުން، އުލިގަމުގައި ޓޫރިސްޓް ހޮޓަލަކާއި ޔޮޓް މެރީނާއެއް ތަރައްޤީކުރުމަށް، ދެވަނަފަހަރަށް، ވަރަށް އަވަހަށް ބީލަމަށް ހުޅުވައިލެވޭނެ. އަދި އުލިގަމަށް ބަނދަރުކުރާ ޔޮޓްފަހަރުން، ކުރިން ނަގަމުން އައި ފީވެސް މިހާރުވާނީ ވަރަށް ބޮޑަށް ކުޑަކޮށްފައި. އަޅުގަނޑަށް މަޢުލޫމާތު ލިބިފައި އޮތްގޮތުން، ކޯވިޑް-19 އާ ގުޅިގެން ބޯޑަރު ބަންދުކުރުމާ ހިސާބަށް އުލިގަމަށް ވަނީ 38 ޔޮޓް އައިސްފައި. އަދި މިހާރު އުލިގަމުގައި ވާނީ ކަސްޓަމްސްއާއި އިމިގްރޭޝަންގެ ޚިދުމަތް ލިބޭގޮތަށް ހަމަޖައްސައިދެވިފައި.\nދެން އެންމެ އަވަހަށް ރިޒޯޓް ތަރައްޤީކުރާ ތަންތަނުގެ ތެރޭގައި، ދިއްދޫގެ ދެކުނުން އޮތް އަލިދުއްފަރުފިނޮޅު ހިމެނޭނެ. އަދި އޭގެފަހުން، މި ރަށުގެ އުތުރުން މި އޮތް މެދަފުށިވެސް، ރިޒޯޓެއްގެ ގޮތުގައި ތަރައްޤީކުރުމަށް ވަރަށް އަވަހަށް ބީލަމަށް ލެވޭނެ. އޭގެ އިތުރުން، ހއ، ހދ، ށ، އަދި ނ. އަތޮޅުގެ ބައެއް ރަށްތައް، މި އަންނަ އަހަރުގެ ކުރީކޮޅު ފަތުރުވެރިކަން ތަރައްޤީކުރުމަށް ބީލަމަށް ހުޅުވާލެވިގެންދާނެ.\nފަތުރުވެރިކަން ލާމަރުކަޒު ކުރާއިރު، އެންމެ މުހިންމު ކަމަކީ، މާލެ ނޫން ސަރަޙައްދުތަކަށް ބޭރުގެ ފްލައިޓްތައް ޖެއްސޭނެ އިންތިޒާމުތައް ހަމަޖެއްސުން. އެކަމަށްޓަކައި، ހަނިމާދޫގައި މުޅިން އައު ބައިނަލްއަޤްވާމީ އެއަރޕޯރޓެއް ހެދުމުގެ މަސައްކަތް އިރާދަކުރެއްވިއްޔާ އަންނަ އަހަރު ފެށިގެންދާނެ. އެ މަސައްކަތް ނިމޭއިރު، ބޭރުގެ ފްލައިޓްތަކުން އަންނަ ފަތުރުވެރިން ސީދާ ތިލަދުންމައްޗަށް ފައިބަން ފަށާނެ. އަދި އޭގެއިތުރުން، މި އަންނަ އަހަރު އިރާދަކުރެއްވިއްޔާ މ. އަތޮޅު މުލީގައި އެއަރޕޯޓެއް އެޅުމުގެ މަސައްކަތް އަޅުގަނޑުމެން ފަށާނަން. އެއަށްފަހު، ށ. އަތޮޅު ބިލެތްފައްސާއި، ބ. އަތޮޅު ތުޅާދޫގެ އެއަރޕޯޓުގެ މަސައްކަތް، ކުރިއަށް އޮތް ދެ އަހަރުގެ ތެރޭގައި އިރާދަކުރެއްވިއްޔާ އަޅުގަނޑުމެން ފަށާނަން.\nއާދެ، ތަނެއް ތަރައްޤީވެ ކުރިއަރައި ދިޔުމަށް ބޭނުންވާ އެންމެ މުހިންމު ކަމަކީ، ދަތުރުފަތުރު ކުރެވޭނެ، އަދި ފަސޭހައިން މުދާ އުފުލޭނެ ލުއިފަސޭހަ ގޮތްތަކެއް ހަމަޖެހިފައި އޮތުން. އަޅުގަނޑުގެ އަމާޒަކީ، މީހުން އުޅޭ ކޮންމެ ރަށަކުންވެސް، ފަސޭހަކަމާއެކު އަވަހަށް ދެވޭ ހިސާބުގައި، އެއަރޕޯރޓެއް އޮންނަ ގޮތަށް، ވައިގެ ބަނދަރުގެ ދަތުރުފަތުރުތައް، ވިއުގައަކުން މުޅި ރާއްޖެ ގުޅައިލުން. އަދި އެއަރޕޯރޓްތަކާ ކައިރީގައިވާ އެހެން ރަށްތައް، ރަނގަޅު ފެރީ ވިއުގައަކުން ގުޅާލަދިނުން.\nއާދެ، މި ދެންނެވި ކަންތައްތަކުގެ އިތުރުން، ކުރިއަށް އޮތް އަހަރުގެ ތެރޭގައި، ހޯރަފުށީގެ ގޮނޑުދޮށް ޙިމާޔަތްކުރުމާއި، މަގުތައް ހެދުމާއި، ކައުންސިލް އިދާރާގެ ޢިމާރާތާއި، ޖުވެނައިލް ޖަސްޓިސް ޔުނިޓުގެ އިމާރާތް، އަންނަ އަހަރުގެ ބަޖެޓުގައި މިހާރުވާނީ ހިމަނާފައި.\nއަދި އަޅުގަނޑު ހަނދާން އެބަހުރި، ކެމްޕެއިންތެރޭގައި އަޅުގަނޑު މި ރަށަށް ކުރި ދަތުރުގައި، އިތުރު ވަޢުދުތައް ވެފައިހުރިކަން. އިރާދަކުރެއްވިއްޔާ، އެކަންތައްތައްވެސް ކުރިއަށް އޮތް އަހަރުތަކުގެ ތެރޭގައި މި ރަށުގައި ފެށިގެންދާނެ ކަމުގެ ޔަޤީންކަން އަޅުގަނޑު ތިޔަބޭފުޅުންނަށް އަރުވަން.\nމި ދެންނެވި ކަންތައްތަކުގެ އިތުރުން، މި އަންނަ އަހަރު މި އަތޮޅުގެ ބައެއް ރަށްރަށުގެ ބިން ހިއްކުމާއި، މަގުތައް ހެދުމާއި، ޞިއްޙީ މަރުކަޒުތަކުގެ ފެންވަރު މަތިކުރުމާއި، ސްކޫލް ތަރައްޤީކުރުމާއި، މިސްކިތް ޢިމާރާތްކުރުމާއި، ޒުވާނުންގެ މަރުކަޒު ތަރައްޤީކުރުމާއި، ފެނާއި ނަރުދަމާ ނިޒާމު ޤާއިމުކުރުމާއި، ބަނދަރު ހެދުމާއި، ކުޅިވަރު ވަސީލަތްތައް ޤާއިމުކުރުމާއި، މަސް މާރުކޭޓާއި، ދަނޑުވެރިންގެ މާރުކޭޓު ތަރައްޤީކުރުމަށްވެސް ބަޖެޓުގައި ހިމަނާފައިވާނެ. އަދި ރަށްރަށުގައި ފަށާފައި ހުރި ހައުސިންގ ޔުނިޓުތައް ނިންމުމަށްވެސް ބަޖެޓް ކުރެވިފައިވާނެ.\nއާދެ، ކުރިއަށް އޮތް އަހަރަށް ދައުލަތުން ކަނޑައަޅާ ބަޖެޓު މިހާރު ވާނީ ރައްޔިތުންގެ މަޖިލީހަށް ހުށަހަޅާފައި. އެއީ 34.6 ބިލިއަން ރުފިޔާގެ ބަޖެޓެއް. އަޅުގަނޑު ދެކޭގޮތުގައި، އެ ބަޖެޓަކީ މިއަދުގެ ޙާލަތަށް ބަލާފައި، ހުށަހެޅޭނެ އެންމެ ރަނގަޅު ބަޖެޓް. ދުނިޔެއަށް ދިމާވެފައި މިއޮތް ކޯވިޑްގެ ދަތި އުނދަގޫ ޙާލަތާއި، ރާއްޖޭގެ އިޤްތިޞާދަށް ކުރިމަތިވެފައި މިއޮތް ދަތި ޙާލަތުގައި، ސަރުކާރުން ކުރަންޖެހޭނެ އެންމެ މުހިންމު ކަމަކީ ރައްޔިތުންނަށް އެހީތެރިކަން ފޯރުކޮށްދިނުން. އިރާދަކުރެއްވިއްޔާ މި އަހަރުގެ މިވޭތުވެދިޔަތަނުގައި އަޅުގަނޑުމެން މިއައީ ވަރަށް ރަނގަޅަށް އެކަން ކުރަމުން. ސަރުކާރުގެ، ދައުލަތުގެ މަސައްކަތުގައި ހުރި އެއްވެސް މީހަކު ވަޒީފާއަކުން ވަތްކެއް ނުކުރަން. މުސާރައެއް ކުޑައެއްނުކުރަން. މަސް ނިމެންވާއިރަށް އެމީހަކަށް ދޭންވާ މުސާރަ އަޅުގަނޑުމެން ދީފައިވާނީ. މިއީ ދަތި ވަގުތެއް. އެހެންނަމަވެސް، އަޅުގަނޑު ގަބޫލުކުރާގޮތުގައި، މިވަގުތަކީ ފައިސާ ހޯދައިގެން ނަމަވެސް މި ކަންތައްތައް ކުރަންޖެހޭނެ ވަގުތު.\nހުށަހެޅިފައި އޮތް ބަޖެޓުގައި، ޞިއްޙީ ދާއިރާއަށް އަޅުގަނޑުމެން ވާނެ4ބިލިއަން ރުފިޔާ ކަނޑައަޅާފައި. ތަޢުލީމީ ދާއިރާއަށް 3.9 ބިލިއަން ރުފިޔާ، އެ ބަޖެޓުގައި ހިމެނިފައި އޮންނާނެ. އިޖުތިމާޢީ ދާއިރާއަށް 3.7 ބިލިއަން ރުފިޔާ ހިމެނޭނެ. ގެދޮރު ޢިމާރާތް ކުރުމަށް 2.3 ބިލިއަން ރުފިޔާއާއި، ތިމާވެށި ރައްކާތެރިކުރުމަށް 1.8 ބިލިއަން ރުފިޔާ ހިމެނިފައި އޮންނާނެ.\nއާދެ، ރިކަރެންޓް ޚަރަދުގެ ގޮތުގައި ސަރުކާރުން، މި ދެންނެވި 34 ބިލިއަން ރުފިޔާގެ ތެރޭގައި ހިމެނޭ ރިކަރެންޓް ޚަރަދުގެ ގޮތުގައި ވާނީ މުސާރަތަކާއި، ހިންގުމަށް ހިނގާ ޚަރަދާއި، އާސަންދައާއި، ދުވަސްވީ މީހުންނަށްދޭ ޢިނާޔަތްތަކާއި، ޚާއްޞަ އެހީއަށް ބޭނުންވާ މީހުންނަށްދޭ ޢިނާޔަތްތަކާއި، އެކަނިވެރި މައިންނަށްދޭ ޢިނާޔަތްތައް. އޭގެއިތުރުން، ކެޕިޓަލް ޚަރަދުގެ ގޮތުގައި އަޅުގަނޑުމެން ކަނޑައަޅާފައި ހުންނާނެ ބޮޑެތި މަޝްރޫޢުތަކެއް. އޭގެތެރޭގައި، އަޅުގަނޑު ކުރިންވެސް ދެންނެވި ފަދައިން، ހަނިމާދޫ އެއަރޕޯޓް ތަރައްޤީ ކުރުން ހިމެނޭނެ. އައްޑޫ އެއަރޕޯޓް ތަރައްޤީ ކުރުން އެބައޮތް. މާލޭ ބްރިޖް، މާލޭ ވިޔަފާރި ބަނދަރު. ރާއްޖޭގެ ހުރިހާ ރަށެއްގައި ފެނާއި ނަރުދަމާގެ ނިޒާމު ޤާއިމުކުރުމުގެ މަސައްކަތް އޮންނާނެ.5ޓަރޝަރީ ހޮސްޕިޓަލް ތަރައްޤީ ކުރުން ހިމެނޭ.\nއަޅުގަނޑު މި ދެންނެވި މުހިންމު ބޮޑެތި ޕްރޮޖެކްޓްތަކުގެ ފައިސާހުރީ ހަމަޖެހިފައި. ބަޖެޓާމެދު ބަޙުޘް ކުރައްވަމުން ގެންދިޔައިރުގައި، ދައްކަވަމުން ގެންދެވި ބައެއް ވާހަކަތައް އަޅުގަނޑު އަޑުއެހިން. ބައެއް ބޭފުޅުން ވިދާޅުވަމުން ގެންދިޔައީ ބަޖެޓް ކުޑަކުރަން. އަޅުގަނޑު ދަންނަވާނީ މިއީ މި ޕްރޮޖެކްޓްތައް ހުއްޓާލަންވީ ވަގުތެއްނޫނޭ. ސަރުކާރުން ކުރަންޖެހޭނެ ކަމަކީ، މި ދަނޑިވަޅުގައި އިޤްތިޞާދު ހިންގުމޭ. މިއީ ލިބިފައި ހުރި ފައިސާ ކަމަށްވާތީ، މި ޕްރޮޖެކްޓްތައް މެދުނުކެނޑި އިރާދަކުރެއްވިއްޔާ ހުއްޓުމެއްނެތި އަޅުގަނޑުމެން ކުރިއަށް ގެންދާނަން.\nދަރަނި ބޮޑު. ރާއްޖޭގެ ދަރަނި ބޮޑު. މި ވާހަކަވެސް ރަނގަޅަށް ސާފުކޮށް އެބަ އެނގިވަޑައިގަންނަވަންޖެހޭ. ރައީސް ޔާމީނުގެ ވެރިކަން ހަވާލުވިއިރުގައި ރާއްޖޭގެ ދަރަނި އޮތީ 26 ބިލިއަން ރުފިޔާ. އެހެންނަމަވެސް، އެ މަނިކުފާނު ފައިބާވަޑައިގެންނެވިއިރުގައި، 60 ބިލިއަން ރުފިޔާއަށް ދައުލަތުގެ ދަރަނިއަރައިފި،5އަހަރުގެ ތެރޭގައި. އަޅުގަނޑުމެން އަދި މިހާތަނަށް 15 ބިލިއަން ރުފިޔާ އަދި ދަރަނީގެ ގޮތުގައި މި ނެގީ. އަދި އޭގެކުރިއަށް ޖެހިލަމާ ހިންގަވާ. 2008 ވަނަ އަހަރު އަޅުގަނޑުމެން އޭރު ވެރިކަމާ ހަވާލުވިއިރުގައި، އެމް.ޑީ.ޕީ ވެރިކަމާ ހަވާލުވިއިރުގައި ދައުލަތުގެ ދަރަނި އޮތީ 6.5 ބިލިއަން ރުފިޔާ.3އަހަރު ވުމަށްފަހު އަޅުގަނޑުމެން ވަކިވިއިރުގައި، 26 ބިލިއަން ރުފިޔާއަށް ދަރަނި އަރައިފި. އެހެންވީމާ، ދައުލަތަށް ދަރަނި ނެގުމަކީ މި ސަރުކާރުން ކުރި ކަމެއްނޫން. ވަރަށް ސާފުކޮށް މި ދެންނެވީ. މި އަހަރުގެ ބަޖެޓުގައި، ދަރަނި ދެއްކުމަށް ޖަހާފައި އޮތް4ބިލިއަން ރުފިޔާއަކީ ކުރީގެ ސަރުކާރުތަކުން ނަގާފައި ހުރި ދަރަނިތައް ދައްކަން ޖަހާފައި ހުރި ފައިސާ. މިއީ އަޅުގަނޑު މިއަދު ތިޔަބޭފުޅުންނަށް ސާފުކޮށްދޭން ބޭނުންވާ ވާހަކައަކީ.\nއާދެ، ފައިސާ ހޯދަންޖެހޭ. އަޅުގަނޑުމެންނާ ހިސާބަށް ވާރުތަވީއިރުގައި، ދައުލަތުގެ ރިޒަރވަކު ނެތް ލާރިއެއް. 250 މިލިއަން ޑޮލަރު އޮތީ. ދެން ކިހިނެއްތޯ ކަންތައް ކުރާނީ؟ މި ދަތި ހާލުގައިވެސް އަޅުގަނޑުމެންގެ ރިޒަރވްގައި މިހާރުވެސް ހުންނާނެ 250 މިލިއަން ޑޮލަރު. އަޅުގަނޑުގެ ފައިނޭންޝަލް ޓީމަށް، ފިނޭންސް މިނިސްޓްރީގެ ޓީމަށް އަޅުގަނޑުގެ ފުރިހަމަ އިތުބާރު އެބައޮތް. އަޅުގަނޑުމެން މަގަކުން ކައްސައެއްނުލާނަން. އިރާދަކުރެއްވިއްޔާ ހަރުމުދާ ނުވިއްކައި، މި ރާއްޖެ އަމާން އައްސޭރިއަކަށް އަޅުގަނޑުމެން ގެންގޮސްދޭނަން.\nއާދެ، އަޅުގަނޑު މި ދަންނަވާލީ ބަޖެޓުގައި ހުރި ބައެއް މުހިންމު ކުދިކުދި ކަންތައްތައް. މިއީ ބަޖެޓާ ބެހޭގޮތުން ވާހަކަ ދައްކަންވީ ވަގުތު ނޫންނަމަވެސް، އަޅުގަނޑު ހިތުން ރައްޔިތުންނަށް ސާފުކޮށްދޭންޖެހޭ ވަރަށްގިނަ ކަންތައް އެބަހުރި. އަދި މިހާހިސާބަށް އައިއިރުގައި، ކުރީގެ ސަރުކާރުތަކުން އަޅުގަނޑު ދަންނަވާނީ ވިއްކާފައޭ ހުރީ 85 ރަށް. ރިޒޯޓު ނުހެދި އެބައޮތް. ދައުލަތަށް ލިބެންވާ އާމްދަނީއެއް ނެތް. ނުލިބޭ. އަޅުގަނޑުމެން މިހާތަނަށް އައިއިރުގައި، އެއްވެސް ފަޅުރަށެއް ރިޒޯޓު ހަދާކަށް އަދި ދޫކޮށްފައެއް ނޯންނާނެ. އަދި އެހިސާބުން ނިމުނީކީ ނޫނޭ އިނގޭތޯ. ރައީސް ޔާމީނުގެ ވެރިކަމުގައި އެ ދޫކުރި ރަށްތައް ނުއަގުގައި ދޫކޮށް، އެ ލިބުނު ފައިސާކޮޅުވެސް ހިފައިގެން ވަޑައިގެންނެވީ. ފައިސާކޮޅުވެސް ހިފައިގެން ވަޑައިގެންނެވީ. އެވެސް ބަޖެޓުގައި ހުރިނަމަތާ، މި ދަތި ޙާލަތުގައި އަޅުގަނޑުމެންނަށް އެއިން ޚަރަދު ކުރެވޭނީ.\nއެހެންވީމާ، އިރާދަކުރެއްވިއްޔާ އަޅުގަނޑުމެންގެ އަމާޒު ވަރަށްސާފު. އަޅުގަނޑުމެން މިތިބީ ރައްޔިތުންނަށް ޚިދުމަތް ކުރުމަށް އައިސް. މި ދަނޑިވަޅުގައި ސަރުކާރަކުން ކޮށްދޭންޖެހޭނެ ކަންތައްތައް އަޅުގަނޑުމެން މިދަނީ ކުރަމުން. އަޅުގަނޑު ރައްޔިތުންގެ މަޖިލީހުގެ މެންބަރުންނަށްވެސް މިއަދު ދަންނަވާލަން ބޭނުންވަނީ މިކަމަށް އެހީތެރިވެދެއްވާށޭ. މިއީކީ ހަމައެކަނި ސަރުކާރުން މަސައްކަތް ކުރަންވީ ވަގުތެއް ނޫން.\nއަޅުގަނޑު އިއްޔެ އެމް.އެމް.އޭ.ގެ ގަވަރުނަރާ ބައްދަލުކުރިން. މިއީ ޑޮލަރު ދަތި ވަގުތެއް. އެމަނިކުފާނަށް އަޅުގަނޑު ފުރިހަމައަށް އިތުބާރު އެބައޮތް. އެއީ ޓެކްނިކަލް ބޭފުޅެއް. އެތަނުން އެއާ ގުޅޭގޮތުން ނިންމަންޖެހޭ ކަންތައްތައް ނިންމާނެ. އެހެންނަމަވެސް، ޑޮލަރަށް ދިމާވެފައިވާ ދަތިކަން ޙައްލުކުރުމަށްޓަކައި އަޅުގަނޑުމެން ސިޔާސަތުތަކެއް އެބަ ރާވަން. އިރާދަކުރެއްވިއްޔާ، ކުރިއަށް އޮތް ތަނުގައި އޭގެ ސަބަބުން ހެޔޮ ގޮތްތަކެއް ޑޮލަރަށް ވެގެންދާނެ.\nއަދި މިއަދުގެ ވަގުތެއްގައި، ރައްޔިތުންގެ މަޖިލީހުގެ ރައީސް، ރައީސް ނަޝީދާވެސް އަޅުގަނޑު މަޝްވަރާ ކުރިން. މި ބަޖެޓު ޖެހޭ އެބަ ފާސްކުރަން. އަޅުގަނޑުމެން ބޭނުން ދިއްދޫގެ ބަނދަރު ހަދަން. ބަޖެޓުކޮށްފައި އޮންނާނީ. މި ބަޖެޓް ފާސްކޮށްގެން އެކަން ވާނީ. އަޅުގަނޑުމެން ބޭނުން އިހަވަންދޫގެ ބިން ހިއްކަން. މި ބަޖެޓުގައި އޮންނާނެ. އެކަން ފާސްކުރަން އެބަޖެހޭ. ކެލާގެ ތަރައްޤީގެ މަޝްރޫޢުތައް ހުންނާނެ. މި ބަޖެޓް ފާސްކޮށްދެއްވާ. އެހެން ނޫނީވިއްޔާ އެކަމެއް ނުވާނެ.\nއަޅުގަނޑު ހިތުން ބަޖެޓާ ބެހޭގޮތުން މި ވަގުތު މާދިގުކޮށްވެސް ވާހަކަ ދެއްކިއްޖެ. އަޅުގަނޑު ނިންމާލަމުން އަޅުގަނޑު އަދި ކުޑަ ވާހަކައެއް ދަންނަވާލާނަން.\nއެއް ވާހަކައަކީ، މިހާރު އެނގިވަޑައިގަންނަވާނެ، ކުޅުދުށްފުށްޓަށް ސީދާ ކޮޗިންއިން ޑައިރެކްޓްކޮށް މުދާ އެބަ ގެނެވޭ. ހަމަ އެގޮތަށް އައްޑުއަށާއި ހުވަދުއަތޮޅަށް ސީދާ ޓުޓިކޮރިންއިން ބޯޓުފަހަރު އާދެވޭގޮތަށް، އެސް.ޓީ.އޯ.ގެ ޝިޕިންގ ކުންފުނިން، ކުރިއަށް އޮތް ދެ ހަފުތާގެ ތެރޭގައި އެ މަސައްކަތް ފަށާނެ.\nއޭގެއިތުރުން، މިވަގުތު މަސްވެރިންނަށް ދިމާވެފައި އޮތް ކަންބޮޑުވުމެއް އެބައޮތް. ހިކި ކަނޑުމަހާއި، ލޮނުމަސް، ސިލޯނަށް އެތެރެކުރުމަށް ހުރަސްތަކެއް ހުރިކަމުގެ ވާހަކަ. ހަމަ އެ އަޑު އިވުމާއެކީގައި އެ ދުވަހުން ފެށިގެން ފޮރިން މިނިސްޓްރީގެ ފަރާތުން އެ މަސައްކަތް ފެށްޓެވި އެއަށް ޙައްލެއް ހޯއްދެވުމަށް. އަޅުގަނޑަށް އިއްޔެ ފޮރިން މިނިސްޓަރު އެބައޮތް އޭގެ ރަނގަޅު ޚަބަރެއް ދެއްވާފައި. ސިލޯނުގެ ކަސްޓަމްސް އިން ފޮނުއްވާފައި އޮތް ސިޓީއެއް އެބައޮތް އަޅުގަނޑަށް ލިބިފައި. އެ ސިޓީގައި އޮތީ ސިލޯނުގެ ފިނޭންސް މިނިސްޓްރީއާ ޙަވާލާދެއްވައި، ރާއްޖޭގެ އެކަހަލަ ހިކި ކަނޑުމަހާއި ލޮނުމަސް އެތެރެކުރުން މަނާކުރާ އެއްވެސް ޕޮލިސީއެއް އަދި ސިލޯނުގެ ސަރުކާރުގައި ނެތް ވާހަކަ. އެހެންކަމުން، އިރާދަކުރެއްވިއްޔާ އެކަމަށް ދައްޗެއްނެތި ރާއްޖޭގެ މަސްވެރިންގެ މަސް ސިލޯނަށް އެތެރެކުރެވޭނެ ކަމުގެ ޔަޤީންކަން ފޮރިން މިނިސްޓަރު މިހާރުވަނީ އަޅުގަނޑުމެންނަށް ދެއްވާފައި.\nއާދެ، އަޅުގަނޑުގެ ވާހަކަ މިހާހިސާބުން ނިންމާލާނަން. މިއީ ކޯވިޑުގެ ދަތި އުނދަގޫ ވަގުތު. މި ވަގުތުގައި އަޅުގަނޑުމެން ދެމުންގެންދާ ލުއިތަކާއެކު، ތިޔަބޭފުޅުން އަޅަންވާ ރައްކައުތެރިކަމާ އެކީގައި ކުރިއަށް ވަޑައިގަތުމަށް އަޅުގަނޑު އެދެން. އުންމީދު ރަނގަޅު. ކުރިއަށް އޮތް ހަތަރު ފަސް މަސް ދުވަހުގެ ތެރޭގައި، ކޯވިޑުގެ ވެކްސިނެއް ރާއްޖެއާ ހިސާބަށްވެސް ލިބުމުގެ އުންމީދު އެބައޮތް. އެހިސާބުން އިރާދަކުރެއްވިއްޔާ އަޅުގަނޑުމެން މި އުންމީދުކުރާ ބަދަލުތައް ރާއްޖެއަށް އައިސް، ރާއްޖޭގެ އިޤްތިޞާދު ކުރިއަރައިގެންދާނެ.\nއަދިވެސް އެއްފަހަރު ހޯރަފުށީގެ ލޮބުވެތި ރައްޔިތުންނަށް، އަޅުގަނޑުމެންނަށް ތިޔަ ވިދާޅުވި މަރުޙަބާއަށާއި، އަޅުގަނޑާ ބެހޭގޮތުން ތިޔަ ވިދާޅުވި އިޚްލާޞްތެރި ބަސްފުޅުތަކަށް ޝުކުރު އަދާކުރަމުން، އަޅުގަނޑުގެ ވާހަކަކޮޅު ނިންމާލަން.


ގޭތެރޭގެ ކަންތައްތައްކޮށް، ދަރީން ގެންގުޅޭ އަންހެނުން ނަމާދު ވަޤުތަށް ނޭރުމުން ފާފަވެރިވާނެތޯ؟- ޝައިޚް ޝާފިޢުގެ ޖަވާބު\nސުވާލު: އަންހެނުން ގޭތެރޭގެ ކަންތައްތައް ކުރުމާއި އަދި ދަރީން ގެންގުޅޭ މީހުން ނަމާދު ވަޤުތަށް ނޭރުމުން ފާފަވެރިވާނެތޯ؟ --\nޖަވާބު: ނަމާދަކީ އޭގެ ވަޤުތުގައި އަދާކުރަންޖެހޭ އަޅުކަމެކެވެ.\nإِنَّ الصَّلاَةَ كَانَتْ عَلَى الْـمُؤْمِنِينَ كِتَابًا مَّوْقُوتًا- النساء 103\nމާނައީ: "ހަމަކަށަވަރުން ނަމާދަކީ މުއުމިނު އަޅުތަކުންގެ މައްޗަށް ވަޤުތު ކަނޑައެޅިގެންވާ ފަރުޟެއްކަމުގައި ވިޔެވެ." (އައްނިސާ: 103)\nނަމާދު އެޅުމަށް އެއްވެސް ޢުޛުރެއް ނޯވެއެވެ. ނަމާދު ވަޤުތުން ފާއިދުވެދާނެ އޮންނަނީ މަޤްބޫލު ދެ ޢުޛުރެކެވެ.\n2- ހަނދާން ނެތުމެވެ.\nނަމާދު އޭގެން ވަޤުތުން ފަސްވުމަށް މި ދެ ޢުޛުރު ފިޔަވައި އެހެން ޢުޛުރެއް ނުވާއިރު، ގޭތެރޭގެ ކަންތައްތަކާއި ދަރީންގެ ކަންކަން ތަރުތީބު ކުރުމުގައި އަބަދުވެސް ނަމާދަށް އެންމެ އިސްކަން ދިނުމުގެ ސިޔާސަތެއް ގެންގުޅެން ޖެހެއެވެ.\nيَا أَيُّهَا الَّذِينَ آمَنُوا لَا تُلْهِكُمْ أَمْوَالُكُمْ وَلَا أَوْلَادُكُمْ عَن ذِكْرِ اللَّـهِ ۚ وَمَن يَفْعَلْ ذَٰلِكَ فَأُولَـٰئِكَ هُمُ الْخَاسِرُونَ – المنافقون 9\n"އޭ އީމާން ވެއްޖެ މީސްތަކުންނޭވެ. ތިޔަބައިމީހުންގެ މުދާތަކާއި، ތިޔަބައިމީހުންގެ ދަރިންތައް، ﷲ ހަނދުމަކުރުމުން ތިޔަބައިމީހުން މަޝްޣޫލު ދުރުކުރިޔަ ނުދޭހުށިކަމެވެ. އަދި އެކަންތައްކުރާ މީހާ (ދަންނާށެވެ.) ފަހެ، ގެއްލެނިވެގެންވާ މީހުންނީ، ހަމަ އެއުރެންނެވެ." (އަލްމުނާފިޤޫން: 9)\nއެހެންކަމުން ގޭތެރޭގެ ކަންތައްތަކާއި ދަރީންގެ ކަންކަމުގައި މަޝްޣޫލުވާމީހުން، ދަރީން ގޮވައިގެން ނަމަވެސް، ދަރިފުޅު އުރައިގެން ނަމަވެސް، ނުވަތަ އެހެން މީހަކާ ދަރިފުޅު ޙަވާލުކޮށްގެން ނަމަވެސް، އެ ދަރީން ދެއްވި ﷲ އަށް އަދާކުރަން ޖެހޭ ޙައްޤު އެ ކަނޑައަޅުއްވާފައިވާ ވަޤުތުގައި އަދާކުރަން ޖެހޭނެއެވެ. އެހެން ނޫނީ ފާފަވެރިވާނެއެވެ. ވަﷲ އަޢުލަމު.\n--الشيخ محمد شافع


Aharemenge askariyya balikatteh nuvey: Rohani\n"އަހަރެމެންގެ އަސްކަރިއްޔާ ބަލިކައްޓެއް ނުވޭ"\nއީރާނުގެ ގައުމީ ޓީވީން ވަގުތުން ގެނެސްދިން ނޫސްވެރިންގެ ބައްދަލުވުމެއްގައި ރޫހާނީ ވިދާޅުވީ އެގައުމުގެ ދިފާއީ ގާބިލުކަން ނިކަމެތި ވާނެ ފަދަ އެއްވެސް ކަމަކަށް އެގައުމުން އެއްބަސް ނުވާ ކަމަށާއި ގައުމު ދިފާއު ކުރުމަށް ކުރަން ޖެހުނު ކޮންމެ ކަމެއް ކުރާނެ ކަމަށެވެ.\nއަދި އެއީ މިސައިލުގެ ބޭނުން ކޮށްގެން ކަމަށް ވިއަސް ނުވަތަ އެހެން ގޮތްގޮތުން ކަމަށްވިއަސް ފަރުވާލެއް ނެތް ކަމަށް ވެސް ރޫހާނީ ވިދާޅުވިއެވެ. މިގޮތުން މިދިޔަ ހަފްތާގައި ވެސް އީރާނުން ވަނީ 500 ކިލޯ މީޓަރުގެ ދުރު ރާސްތާ އާ މިސައިލެއް ދައްކާލާފަ އެވެ. މިއީ އީރާނުގެ ސަރަހައްދީ ވާދަވެރިން ކަންބޮޑުވާނެ ކަމެކެވެ.\nހުޅަނގުގެ ގައުމުތަކަކީ އީރާނުގެ ރައްކާތެރިކަމަށް ހުރި ބިރެއް ކަމަށް އެގައުމުގެ ހަރުކަށި ފަރާތްތަކުން ދެކެއެވެ. އަދި އަދި ހުޅަނގާއެކު ވެފައިވާ އެއްބަސްވުމާއި ގުޅިގެން އެފަރާތްތަކުން ދަނީ ރައީސް ރޫހާނީއަށް ފާޑުކިޔަމުންނެވެ.\nޖުލައި ސާދައިގެ އެއްބަސް ވުމުގެ ދަށުން އީރާނުން އެގައުމުގެ ނިއުކްލިއާ ހަރަކާތްތައް ވަކި މިންގަނޑެއްގައި ހިފަހައްޓަން ޖެހެއެވެ. މިއީ އެގައުމުން އެޓޮމިކް ބޮން ތައްޔާރުކުރުމުގެ ގާބިލުކަން ހޯދިޔަ ނުދިނުމަށް ކަނޑައަޅާފައިވާ މިންގަނޑެކެވެ. ބަދަލެއްގެ ގޮތުން އިރާނާއި ދެކޮޅަށް އަޅާފައިވާ ދަތިކުރުމުގެ ގިނަ ފިޔަވަޅުތައް ބާތިލުކުރެވޭނެއެވެ.\nއީރާނުގެ ނިއުކްލިއާ ޕްރޮގްރާމަކީ ސުލްހަވެރި ޕްރޮގްރާމެއް ކަމަށާއި، މި ޕްރޮގްރާމުގެ ބޭނުމަކީ އާންމު ބޭނުންތަކަށް ހަކަތަ އުފެއްދުން ކަމަށް އެގައުމުން އަބަދުވެސް ބުނެއެވެ.


Maavin aai Lamha ah Dheefaivaa Naruskamuge Huhdha Baathilkoffi މާވިން އާއި ލަމްހާއަށް ދީފައިވާ ނަރުސްކަމުގެ ހުއްދަ ބާތިލްކޮށްފި – Huvadhoo News Maavin aai Lamha ah Dheefaivaa Naruskamuge Huhdha Baathilkoffi Huvadhoo News\nމާވިން އާއި ލަމްހާއަށް ދީފައިވާ ނަރުސްކަމުގެ ހުއްދަ ބާތިލްކޮށްފި\nއައިޖީއެމްއެޗުގައި ނަރުހުންގެ ގޮތުގައި މަސައްކަތް ކުރަމުންދިޔަ ފިލިޕީންސް ނަރުހެއް ކަމަށްވާ މޭރީގެ މަރާއި ގުޅިގެން ހައްޔަރުކޮށްފައިވާ މޭރީގެ ފިރިމީހާ މާވިން އަދި އޭނަގެ ލޯބިވެރިޔާ ލަމްހާއަށް ދޫކޮށްފައިވާ ނަރުސްކަމުގެ ހުއްދަ ބާތިލްކޮށްފިއެވެ.\nމޯލްޑިވްސް ނާސިން އެންޑް މިޑްވައިފަރީ ކައުންސިލުން މިއަދު ނެރެފައިވާ ނޫސް ބަޔާނެއްގައި ބުނެފައި ވަނީ އެ ދެ މީހުންގެ މައްޗަށް ވެސް ޖިނާއީ ދައުވާއެއް އުފުލާފައިވާ ކަމަށާއި އެހެންކަމުން ނަރުހެއްގެ ގޮތުގައި މަސައްކަތްކުރުމުގެ ހުއްދަ އަދި ރަޖިސްޓްރީ ބާތިލުކޮށްފައިވާ ކަމަށެވެ.\nމޭރީގެ މަރުގެ މައްސަލައިގައި މާވިން އަދި ލަމްހާގެ މައްޗަށް ދައުލަތުންވަނީ ދައުވާ އުފުލާފައެވެ. އެގޮތުން މާވިންގެ މައްޗަށް ދައުލަތުން އުފުލާފައިވަނި ގަސްތުގައި މީހަކު މަރާލުމުގެ ކުށުގެ ދައުވާއެވެ. އަދި މާވިންގެ ދިވެހި ލޯބިވެރިޔާ ލަމްހާގެ މައްޗަށް އުފުލާފައިވަނީ މީހަކު މަރާލުމުގައި ބައިވެރިވުމުގެ ކުށުގެ ދައުވާ އާއި ހުއްދަ ނަގައިގެން ކުރަންޖެހޭ ކަމެއް ހުއްދަ ނުނަގައި ކުރުމުގެ ކުށުގެ ދައުވާގެ އިތުރުން އެހެން މީހެއްގެ މުދަލެއްގެ މައްޗަށް ހުއްދަ ނޫންގޮތެއްގައި ބާރު ހިންގުމުގެ ކުށުގެ ދައުވާ ވަނީ އުފުލައިފައެވެ.\nމޭރީ މަރުގެ މައްސަލައިގައި މާވިން ފުރަތަމަ ބުނެފައިވަނީ މޭރީ މަރުވީ އަމިއްލައަށް ކަމަށެވެ. ނަމަވެސް ޕޯސްޓްމޯޓަމް ރިޕޯޓުގައި ބުނާގޮތުން މޭރީ މަރުވެފައިވަނީ “ބްލަންޓް އިންޖަރީ” ނުވަތަ އެއްޗެއް ބޭނުން ކޮށްގެން ނޭވާ ހާސްކޮށްގެންނެވެ.\nމިމައްސަލައިގައި ލަމްހާ އާއި މާވިންގެ މެސެޖްތަކެއްވެސް ވަނީ ލީކްވެފައެވެ. މީހަކު މަރުވާފަދަ ނުރައްކާތެރި އިންޖެކްޝަންތަކެއް ލަމްހާގެ ގެއިން ފެނިފައިވާއިރު އެތަކެއްޗަކީ ހުއްދަ ނެތި ހޮސްޕިޓަލުން ބޭރަށް ގެންދިޔުން މަނާ އިންޖެކްޝަންތަކެކެވެ.\nދައުލަތުން ހާމަކުރިގޮތުގައި މޭރީ މަރުވިދުވަހު މޭރީގެ ދަރިފުޅު ހުރީ ލަމްހާ ކައިރީގައެވެ. އަދި މޭރީ މަރުވި ވަގުތު ލަމްހާ ވަނީ ކުޑަކުއްޖަކު ގޮވައިގެން އެގެޔަށް ގޮސްފައެވެ.\nމީގެ އިތުރުން މާވިން އާއި ލަމްހާގެ ގުޅުން މޭރީއަށް އެގުމުން މޭރީ އާއި ލަމްހާގެ ދެމެދު ހިތްހަމަނުޖެހުންތަކެއް ހިނގައިދިޔަކަމަށް ފުލުހުން ވަނީ ހާމަކޮށްފައެވެ.


އިދިކޮޅު ކޯލިޝަން ރަނިންމޭޓް ކަމާއި ދިމާލަށް – ފައިސަލް ނަސީމުMikal News\nސިޔާސީ ދާއިރާގެ އިތުރުން ފައިސަލް އަކީ އިޖުތިމާޢީ އެތައް ކަމެއް އޭނާގެ ފައިސަލް ފައުންޑޭޝަން މެދުވެރިކޮށް މުޅި ރާއްޖެއަށް ފޯރުކޮށްދެމުން ގެންދާވާދާ ފަރާތެއް.\nއިދިކޮޅު ކޯލިޝަން ރަނިންމޭޓް ކަމާއި ދިމާލަށް – ފައިސަލް ނަސީމު\n8 ޖުލައި 2018, 15:09 |\nރިޔާސީ އިންތިޚާބުގައި އިދިކޮޅު ކޯލިޝަނުން އެމްޑީޕީގެ ކެންޑިޑޭޓަކާއި ޖޭޕީގެ ރަނިންމޭޓެއް ނެރުމަށް އެ އިއްތިހާދުން ނިންމާ އެމްޑީޕީގެ ކެންޑިޑޭޓަކަށް އިބްރާހިމް މުހައްމަދު ސޯލިހުގެ ނަން އެމްޑީޕީއިން ހުށަހަޅާ އެ ނަމަށް ގިނަ ބަޔެއްގެ ތާއީދުވެސް މިވަނީ ލިބިފައެވެ. ނަމަވެސް، ރަނިންމޭޓެއް އަންނަ އަންގާރަ ދުވަހު ނެރޭނެ ކަމަށް ޖޭޕީއިން ހާމަކޮށްފައިވާ މިދަޑިވަޅުގައި އެކިފަރާތްތަކުން އެފަރާތްތަކުން ތާއީދު ކުރާ ފަރާތްތައް ދަނީ ސޯޝަލް މީޑިއާގައި ޕްރޮމޯޓް ކުރަމުންނެވެ. އެގޮތުން، މިފަހަރުގެ އިދިކޮޅު އިއްތިހާދުގެ ރަނިންމޭޓަކަށް ގާސިމް އިބްރާހީމްގެ ހަގު އަބިކަނބަލުން އާއިޝަތު ނަހުލާ އާއި ރައްޔިތުންގެ މަޖިލީހުގެ ކެންދޫ ދާއިރާގެ މެމްބަރު އަލީ ހުސައިނާއި ޖޭޕީގެ ނާއިބު ރައީސް ޑރ. އަބްދުﷲ މައުސޫމް އާއި ޖޭޕީގެ ޑެޕިއުޓީ ލީޑަރުންގެ ގޮތުގައި ތިއްބެވި ހުސެއިން ރަޝީދު ހަސަން އާއި ރައީސް އޮފީހުގެ ކުރީގެ މިނިސްޓަރު އަބްދުﷲ އަމީންގެ އިތުރުން ކާށިދޫ ދާއިރާގެ މެމްބަރު ފައިސަލް ނަސީމުގެ ނަން ދަނީ ދައުރު ވަމުންނެވެ.\nރަނިންމޭޓަކަކީ މުސްތަގުބަލުގައި ނާއިބު ރައީސްގެ މަގާމު ފުރުއްވާނެ ބޭފުޅަކަށް ވެދާނެތީއާއި އަދި ރައީސް ނެތް ހާލަތްތަކުގައި ރައީސްގެ ޒިންމާ އަދާކުރައްވާނެ ބޭފުޅަކަށް ވާތީވެ، އެފަރާތަކީ ހުނަރާއި ތަޖުރިބާހުރި ފަރާތަކަށްވާން ޖެހެއެވެ. ސިޔާސީ ދާއިރާއަށް އާ ބޭފުޅަކަށް ވުރެ ގިނަ ދުވަސްތަކެއް ވަންދެން ސިޔާސީ ދާއިރާގައި ހަރަކާތްތެރިވެފައިވާ ފަރާތަކަށް ވުން މުހިންމެވެ. އޭގެ އިތުރުން ގިނަ ބަޔަކާއި ގުޅޭ ރައްޔިތުންގެ ތަރުހީބު އޮތް އާންމުން ބަލައިގަންނަ ފަރާތަކަށް ވުމީ ވަރަށް މުހިންމު ކަމެކެވެ. އެގޮތުން، ޖޭޕީގެ ކެންޑިޑޭޓުންނަށް ބަލާލާއިރު ފައިސަލް ނަސީމުގެ ސިޔާސީ ހަރަކޓްތަކަށް ބަލާލުން މުހިންމެވެ.\nފައިސަލް ނަސީމް – ނާއިބު ރައީސް ކަމަށް\nމިހާރު އަމަލުކުރަމުންދާ ގާނޫނު އަސާސީ އެކުލަވާލުމަށް އުފެއްދި ރައްޔިތުންގެ ޚާއްސަ މަޖިލީހަށް ފުވައްމުލަކުން އެންމެގިނަ ވޯޓް ހޯއްދަވައިގެން އެމަޖިލީހަށް ވަޑައިގަތް ފައިސަލް ނަސީމަކީ ފުވައްމުލަކުގެ ޒުވާނުންނާއި ގުޅޭ ފުވައްމުލަކަށް ގިނަގުނަ އިޖުތިމާއީ ޚިދުމަތްތަކެއް ކުރައްވާފައިވާ ގިނަ ބައެއްގެ ލޯބި ލިބިވަޑައިގެން ހުންނެވި ބޭފުޅެކެވެ. ފައިސަލް ނަސީމުގެ ޚިދުމަތް ލިބިވަޑައިގެންފައި ވަނީ ހަމައެކަނި ފުވައްމުލަކަށް އެކަންޏެއް ނޫނެވެ. ރައްޔިތުންގެ މަޖިލީހުގެ މިދައުރުގައި ތަމްސީލު ކުރައްވާ ކާށިދޫ އާއި ގާފަރުގައި ފައިސަލް ނަސީމަކީ މަޝްހޫރު ނަމެކެވެ. އިހުތިރާމް ލިބިގެންވާ ޚިދުމަތްތެރިއެކެވެ. މިހާރު އަމަލުކުރަމުންދާ ގާނޫނު އަސާސީ އެންމެ އަހުލުވެރިވާނެ އެއް ބޭފުޅަކަށް ފައިސަލް ނަސީމު ހިމެނި ވަޑައިގަންނަވާއިރު، ރާއްޖޭގެ އިގްތިސާދު ބިނާވެފައިވާ ޓްއަރިޒަމް އިންޑަސްޓްރީގައި ގިނަގުނަ ތަޖުރިބާވެސް ފައިސަލް ނަސީމަށް ވަނީ ލިބިވަޑައިގެންފައެވެ.\nމި ލިސްޓުން ކުރި ފައިސަލް ނަސީމަށް ލިބެނީ ފައިސަލް ނަސީމުގެ އިގްތިސާދީ އިޖްތިމާއީ އަދި ސިޔާސީ ތަޖްރިބާގެ ސަބަބުންނެވެ. އިބްރާހިމް މުހައްމަދު ސޯލިހު އާއިއެކު ގިނަ ދުވަސްތަކެއް ވަންދެން ފައިސަލް ނަސީމު ވަނީ ރައްޔިތުންގެ މަޖުލީހުގައި އެކި ކޮމެޓީތަކުގައި އާއި ބައްދަލުވުން ތަކުގައި މަޝްވަރާކުރެވި، ކަންކަމުގައި ވިސްނުން ގެއންގުޅޭ ގޮތްތައް އެއްގޮތް ކަމާވެއެ އެކުގައެވެ.\nފުވައްމުލަކު އުފަން ބޭފުޅަކު ނާއިބު ރައީސްކަމަށް އައިސްގެން ފުވައްމުލަކާއި ދެކުނުގެ އަތިޅު ތަކަށް އިތުރު ކުރިއެރުން ހޯދިދާނެ ކަމަށް ގަބޫލުކުރެވެއެވެ. ޚައްސަކޮށް ފުވައްމުލަކާއި އައްޑޫ އަދި ހުވަދޫ އަތޮޅާއި އެންމެ ގުޅޭ އިގުތިސޯދީ މަސައްކަތް ތަކަށް ހަލުވި ކުރިއެރުން ފައިސަލް ނަސީމާއެކު ލިބޭނެ ކަމަށް ގިނަ ބަޔަކު ގަބޫލުކުރަނީ ފައިސަލްގެ ‘އިކޯ ޓުވަރިޒަމް’ގެ ވިސްނުން ފުޅާވެސް އެކުގައެވެ.\nރާއްޖޭގެ އެންމެ ބޮޑު އާބާދީއެއް އޮންނަނީ އައްޑުއާއި ފުވައްމުލަކުގައި ކަމަށް ވާއިރު އެހިސާބުގެ ބޭފުޅަކު ނާއިބު ރައީސް ކަމަށް ގެނައުމަކީ ރިޔާސި އިންތިޚާބު އިދިކޮޅު ފަރާތްތަކަށް ކާމިޔާބު ކުރުމަށް ލިބޭ ބާރެއް ކަމަށް ޚުދު އެންމެ ބޮޑު އާބާދި ހިމެނޭ މާލެއަށް ނިސްބަތްވާ މީހުން ވެސް ބުނަމުން ދެއެވެ.\nވެރިކަމުގެ ބާރުތައް މުޅި ރާއްޖޭގެ އުތުރާއި ދެކުނަށް ބެހިގެންދާ ފަދަ ގޮތަކަށް އޮތުމަކީ އިންސާފާއި ހަމަހަމަކަމު ރީތި އުސޫލެވެ. އެގޮތުން ނަމޫނާ ދައްކަން ވެސް އެންމެ ރަނގަޅު ގޮތަކީ ފައިސަލް ނަސީމު ކަމަށް އޭނާގެ ސަޕޯޓަރުން ދެކެއެވެ. ރިޔާސީ ކެންޑިޑޭޓަކަށް އުތުރަށް ނިސްބަތްވާ ޅ.ހިންނަވަރު އިބްރާހިމް މުހައްމަދު ސޯލިޙާއި އެކު ރަނިން މޭޓަކަށް އެންމެ ރަނގަޅުވާނީ ދެކުނުން ފައިސަލް ނަސީމުކަމަށް އެފަރާތްތަކުން ބުނެއެވެ.


ޕަބްލިޝްކުރި ތާރީޚް: 24 ޖޫން 2018\nޕަބްލިޝްކުރި ގަޑި: 1228\nސުންގަޑި: 03 ޖުލައި 2018 1200\nފުޓްބޯޅަ އެސޯސިއޭޝަން އޮފް މޯލްޑިވްސް\nއެސޯސިއޭޝަންގެ ޤަވާޢިދުތަކާއި އެއްގޮތްވާގޮތުގެ މަތިން އިތުރު އެލަވަންސްތައް\nމަތީ ސާނަވީ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައިވުމާއެކު، އޭގެ އިތުރުން ހަޔަރ ސެކެންޑްރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން ނުވަތަ،\nސާނަވީ އިމްތިޙާނުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއިއެކު، އޭގެ އިތުރުން ސެކެންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައި ވުން.\nކަންކަމުގައި އަމިއްލައަށް އިސްނަގައިގެން މަސައްކަތް ކުރެވޭނެ ފަރާތަކަށްވުން.\nމައިކްރޮސޮފްޓް އޮފީސް ޕެކޭޖްތައް ރަނގަޅަށް ބޭނުން ކުރަން އެނގުން.\nޑިޕާޓްމަންޓްގެ ރިކޯޑްތައް ތައްޔާރުކޮށް، ރިކޯޑްތައް އެންމެ ފުރިހަމަކަމާއި އެކު އަޕްޑޭޓް ކޮށް ބެލެހެއްޓުން.\nކުޅުންތެރިންގެ ރަޖިސްޓްރީ ސިސްޓަމްތައް އެކުލަވާލައި ރައްކާތެރިކަމާއި އެކު ބެލެހެއްޓުން.\nކުޅުންތެރިންގެ ޓްރާންސްފަރގެ ކަންތައްތައް އަޕްޑޭޓްކޮށް ސެކްޝަނުގެ ވެރިޔާ އަންގާ ގޮތެއްގެ މަތިން ތައްޔާރުކޮސް ބެލެހެއްޓުން.\nކުޅުންތެރިންގެ ޑިސިޕްލިނިސަރީ މަސްސަލަތައް ބަލައި ކޮމެޓީގެ ނިންމުންތައް ތައްޔާރުކޮށް އަންގަންޖެހެ ފަރާތްތަކަށް އެންގުން.\nމުބާރާތުގެ މެޗްތަކުގެ ނަތީޖާތަކަށް ބަލައި މުބާރާތުގެ ޓޭބަލް އެކުލަވާލުމުގެ މަސައްކަތްކުރުން.\nކޮމްޕެޓިޝަން ޑިޕާރޓްމަންޓުގެ އެކި އެކި އިވެންޓްތައް ރާވައި ހިންގުމުގެ އިދާރީ މަސައްކަތްތައް ކުރުން.\nއެކި އެކި އޮފީސް ތަކުން ފޮނުވާ ސިޓީތަކަށް ޖަވާބު ތައްޔާރުކުރުމާއި އެސިޓީތައް ފައިލްކޮށް ރައްކާތެރިކަމާއި އެކު ބެލެހެއްޓުން.\nމީޓިންގތައް ކަނޑައެޅިފައިވާ ދުވަސްތަކުގައި ހާޒިރުވުން.\nސިއްރުތަކަށް ރައްކާތެރިވުމާއި، އިދާރީ އެއްވެސް މަޢުލޫމާތެއް ޙަވާލުވެހުރި ވެރިއެއްގެ ހުއްދަނެތި އެއްވެސް ފަރާތަކަށް ނުދިނުން.\nއެކިއެކި ކަންކަމުގައި ޒިޔާރަތް ކުރައްވާ ފަރާތްތަކަށާއި ފޯނުންގުޅުއްވާ ފަރާތްތަކަށް މަޢުލޫމާތު އޮޅުންފިލުވައި ދިނުމާއި، އަދި އެފަރާތްތަކުން ހުށަހަޅުއްވާ ކަންކަން ކަމާބެހާ ވެރިއަކަށް އެންގުން.\nމަތީގައިވާ ކަންތައްތަކުގެ އިތުރުން، އެސޯސިއޭޝަންގެ ރަސްމީ މަސައްކަތްތަކާ ގުޅޭގޮތުން ސްޕަވައިޒަރު ހަވާލުކުރާ އެންމެހައި މަސައްކަތްތައް ކުރުން.\nމުއްދަތު ހަމަނުވާ ދިވެހިރައްޔިތެއްކަން އަންގައިދޭ ކާޑުގެ ސާފު ކޮޕީ (އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑު ޖަހާފައިވާ އަސްލު)\nވަޒީފާގައި އުޅުއްވާ ނުވަތަ އުޅުއްވާފައިވާ ބޭފުޅެއްނަމަ އަދާކުރައްވާ ނުވަތަ އަދާ ކުރެއްވި ވަޒީފާގެ މަސްއޫލިއްޔަތު އެނގޭނެ ރަސްމީ ލިޔުމެއް (އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑު ޖަހާފައިވާ އަސްލު)\nވަޒީފާއަށް ކުރިމަތިލާ ފަރާތުގެ މަސައްކަތް ބެލެހެއްޓެވި ސްޕަވައިޒަރަކު އެފަރާތެއްގެ މަސައްކަތާ މެދު ދެކޭ ގޮތުގެ ލިޔުމެއް.\nލިބިފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްތަކުގެ ކޮޕީ (އެކްރިޑިޓް ކޮށްފައިވާ ސަނަދާއި އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހަކުން ތައްގަނޑު ޖަހާފައިވާ އަސްލު)\nއިޢުލާނުގައި ބަޔާން ކުރެވިފައިވާ ހުރިހާ ލިޔެކިޔުންތައް އެޕްލިކޭޝަނާއެކު ފޮނުވަން ޖެހޭނެއެވެ.\nއިޢުލާނުގައި ބަޔާންކޮށްފައިވާ ލިޔެކިޔުންތައް ފުރިހަމަ ނުވާ އެޕްލިކޭޝަންތައް ބާޠިލުވާނެއެވެ.\nއިންޓަރވިޔު ކުރެވޭނީ އިޢުލާނުގައި ބަޔާންކުރެވިފައިވާ މަޤާމަށް ޝަރުޠު ހަމަވާ ކެންޑިޑޭޓުންގެ ތެރެއިން ޝޯޓްލިސްޓް ކުރެވޭ ފަރާތްތަކާ އެކަންޏެވެ.\nމަޤާމަށް ނުހޮވޭ ކެންޑިޑޭޓުންނަށް ސިޓީ ފޮނުވޭނީ އިންޓަވިއުކޮށް ނިމުމަށް ފަހުގައެވެ.މިމަޤާމަށް ހޮވޭ މުވައްޒަފަކު މަސައްކަތް ކުރައްވަން ޖެހިވަޑައިގަންނަވާނީ 09:00 އިން 16:00 އަށެވެ.\nސިޓީ ފޮނުވަންވީ ތާރީޚް\n03 ޖުލައި 2018 މެންދުރު 12:00 ގެ ކުރިން، ހުރިހާ ޑޮކިއުމަންޓެއް ފުޓްބޯޅަ އެސޯސިއޭޝަން އޮފް މޯލްޑިވްސްގެ އީމެއިލް ކޮށްދެއްވުން އެދެމެވެ. އީމެއިލް: [email protected]\nމަޢުލޫމާތު ސާފުކުރުމަށް ގުޅާނީ، 3327868 / 3327768ނަންބަރު ފޯނާއެވެ.\nމި މަޤާމަށް ހޮވޭ ކެންޑިޑޭޓަކު ވަޒީފާއަށް ނުކުންނަ ތާރީޚުން ފެށިގެން ފުރަތަމަ3މަސްދުވަސް ބެލެވޭނީ، ވަޒީފާގެ ޕްރޮބޭޝަން މުއްދަތުގެ ގޮތުގައެވެ. މި މުއްދަތުގެ ތެރޭގައި މުވައްޒަފުގެ މަސައްކަތުގެ ފެންވަރާއި، މަސައްކަތްތަކުގެ އަޚުލާޤަށް ބަލައި، އެއްވެސް ނޯޓިހެއް ދިނުމަކާނުލައި، ވަޒީފާގެ އެއްބަސްވުން އުވާލައި، މުވައްޒަފު ވަޒީފާއިން ވަކިކުރުމުގެ އިޚުތިޔާރު އެސޯސިއޭޝަނަށް ލިބިގެންވެއެވެ.\n24 ޖޫން 2018\n10 ޝައްވާލް 1439


Ministry of Fisheries and Agriculture - ފަހުގެ ޚަބަރު\n2018 ވަނައަހަރުގެ3ވަނަ އޮއިވާލި ކަނޑުފަތި ދަތުރުތައް 31 ޖުލައިގައި ކުރުމަށް ވަނީ ހަމަޖެހިފައެވެ. މިދަތުރުގައި ކުރުމަށް ހަމަޖެހިފައިވާ ސަރަހައްދުތަކަކީ :-\nދުނިޔޭގައި ބާއްވާ އެންމެބޮޑު ސީފުޑް އެކްސްޕޯ، 24 އޭޕްރީލް 2018 ވީ އަންގާރަ ދުވަހު ބެލްޖިއަމްގެ ބުރުސަލްސްގައި ފެށިއްޖެއެވެ. މިއެކްސްޕޯގައި ދުނިޔޭގެ ސީފުޑްގެ ވިޔަފާރީގައި ޚަރަކާތްތެރިވާ 1,850 އަށްވުރެ ގިނަ ކުންފުނިތަކަކުން ބައިވެރިވެފައިވެއެވެ. އަދި 79 ޤައުމުން މިއެކްސްޕޯގައި ބައިވެރިވެއެވެ. މިފެއަރ ޙާއްސަ ކުރެވިފައިވަނީ މަހުގެ އުފެއްދުންތަކުގެ ވިޔަފާރި ފުޅާކުރުމަށާއި މަސްވެރިކަމުގެ އިންޑަސްޓްރީއަށް ބޭނުންވާ ވަޞީލަތްތައް\nމިއެކްސްޕޯގައި ދިވެހިރާއްޖޭން ބައިވެރިވީ، މޯލްޑިވްސް ފިޝަރީޒް ޕްރޮމޯޝަން ބޯޑާއި މޯލްޑިވްސް ސީފްޑް ޕްރޯސެސާސް އެންޑް އެކްސްޕޯޓާސް އެސޯސިއޭޝަން (އެމް.އެސް.ޕީ.އީ.އޭ) އާ ގުޅިގެންނެވެ. މިގޮތުން ރާއްޖޭގެ ފަރާތުން މިމިނިސްޓްރީގެ އިތުރުން ބައިވެރިވީ އެމް.އެސް.ޕީ.އީ.އޭގެ މެމްބަރު ކުންފުނިތަކަކެވެ. މިކުންފުނިތަކުގެ؛ ތެރޭގައި މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ ލިމިޓެޑް (މިފްކޯ)، މޯލްޑިވް މެރިން ޕްރޮޑަކްޓްސް ޕްރައިވެޓް ލިމިޓެޑް، ހޮރައިޒަން ފިޝަރީޒް ޕްރައިވެޓް ލިމިޓެޑް، އެންސިސް ފިޝަރީޒް ޕްރައިވެޓް ލިމިޓެޑް، އޯޝަން ހަންޓަރ ޕްރައިވެޓް ލިމިޓެޑް، ސީސްޕެއަރ މޯލްޑިވްސް، ޔޫރޯ ގްލޯބަލް މޯލްޑިވްސް ޕްރައިވެޓް ލިމިޓެޑް، އޯޝަން ފުރެޝް\nޕްރައިވެޓް ލިމިޓެޑް، އޯޝަން ސީފްޑް ޕްވައިވެޓް ލިމިޓެޑް، ބިގް ފިޝް މޯލްޑިވްސް ޕްރައިވެޓް ލިމިޓެޑް، އަދި ސީޕްރިއާ\nމެރިން ފުޑްސް ޕްވައިވެޓް ލިމިޓެޑް ހިމެނެއެވެ\nމިފަދަ އެކްސްޕޯތަކުގައި ރާއްޖެ ބައިވެރިވެ، ރާއްޖޭގެ އުފެއްދުންތައް އިޝްތިހާރުކޮށް މާރކެޓްކުރުމުގެ ފުރުޞަތު ތަނަވަސްވެގެން މިދަނީ ދިވެހިމަސްވެރިން ބާނާ މަހަށް އެވަގުތަކު ދުނިޔޭގެ ބާޒާރުގައި ހުރި އަގު ލިއްބައިދިނުމަށް ސަރުކާރުން ކަނޑައަޅާފައިވާ ލަނޑުދަނޑި ހާސިލްކުރުމަށް ރާއްޖެއިން އެކްސްޕޯޓް ކުރާ މަހުގެ ބާވަތްތަކަށް އިތުރު ފުރުޞަތު ތަނަވަސްކޮށްދިނުމުގެ މަޤްޞަދުގައެވެ. މިއެކްސްޕޯގެ ސަބަބުން ދިވެހިރާއްޖޭގެ މަސްވެރިކަން ތަރައްޤީކުރުމަށް އިތުރު ފުރުޞަތުތަކެއް ލިބި ދިވެހިރާއްޖޭގެ މަހުގެ ވިޔަފާރި ފުޅާވެގެންދާނެކަމީ ޝައްކެއް އޮތްކަމެއްނޫނެވެ\nމިއެކްސްޕޯ ކުރިޔަށް ދާނީ މިމަހުގެ 24 އިން 26 ވަނަ ދުވަހުގެ ނިޔަލަށެވެ. މިއެކްސްޕޯގެ ދިވެހިރާއްޖޭގެ ސްޓޯލް ވިސިޓް މޯލްޑިވްސް އިޝްތިހާރުކުރުމުގެ ގޮތުން މޯލްޑިވްސް މާކެޓިންގ އެންޑް ޕަބްލިކް ރިލޭޝަން ކޯޕަރޭޝަން (އެމް.އެމް.ޕީ.އާރު.ސީ) އިން ވަނީ ސްޕޮންސަރ ކޮށްފައެވެ\nޔުނައިޓަޑް ނޭޝަންސްގެ ކާނާއާއި ދަނޑުވެރިކަމާއި ބެހޭ ޖަމިއްޔާ (އެފް.އޭ،އޯ) އިން ރާއްޖޭގެ ދަނޑުވެރިކަމާއި، މަސްވެރިކަމުގެ ދާއިރާ އެހީތެރިވެދިނުމަށް އައު ކަންޓްރީ ޕްރޮގްރާމިންގް ފްރޭމްވާރކް (ސީ.ޕީ.އެފް.) އެއްގައި ސައިކުރައްވައި ފިއެވެ. މި ސީ.ޕީ.އެފް ގެ ދަށުން އެހީތެރިކަން ފޯރުކޮށްދެއްވުމަށް ހަމަޖެހިފައިވަނީ 2018-2020 އަށެވެ. މި ޖެނުއަރީ މަހުގެ 11 ވަނަ ދުވަހު ސޮއިކުރެވުނު މި އެއްބަސްވުމުގައި، ދިވެހިރާއްޖޭގެ ފަރާތުން ސޮއި ކުރެއްވީ މިނިސްޓަރ އޮފް ފިޝަރީޒް އެންޑް އެގްރިކަލްޗަރ، ޑރ.މުހައްމަދު ޝައިނީއެވެ. އަދި އެފް.އޭ.އޯ ގެ ފަރާތުން ސައިކުރެއްވީ، ދިވެހިރާއްޖެއަށް އެފް.އޭ.އޯ އިން ކަނޑައަޅުއްވައިފައި ހުންނަވާ ރެޕްރެޒެންޓޭޓިވް މިސް ނީނާ ބާންޑްސްޓްރަޕް އެވެ.\nއެފް.އޭ.އޯގެ ރެޕްރެޒެންޓޭޓިވް، ނީނާ ބްރޭންޑްސްޓްރަޕް ފާހަގަކުރެއްވި ގޮތުގައި މި ސީ.ޕީ.އެފް އަކީ ރާއްޖޭގައި ކާނާގެ ޔަގީންކަން ހޯދައިދިނުމުގެ އިތުރަށް މޫސުމަށް އަންނަ ބަދަލުތަކުން ރައްކާތެރިވުމާއިއެކު ދަނޑުވެރިކަމާއި މަސްވެރިކަމާއި އެކުއަކަލްޗަރ، ގެ ދާއިރާ ފުޅާކޮށް މިމަސައްކަތުން ދިވެހިރައްޔިތުންނަށް ހާއްސަކޮށް ރަށްފުށުގައި ދިރިއުޅުއްވާ\nފަރާތްތަކަށް ލިބޭ އާމްދަނީ އިތުރުކުރަމަށް އެފް.އޭ.އޯ އިން ފޯރުކޮށްދޭ އެހީ ރާއްޖެއާއި ހަމަޔަށް ފޯރުކޮށްދިނުމަށް އެކުލަވާލެވިފައިވާ ޕްލޭން އެކެވެ.\nސީ.ޕީ.އެފް 2018-2020 ގައި މައިގަންޑު3އައުޓްކަމް އެއް ފާހަގަ ކުރައްވައިފައިވެއެވެ. މިގޮތުން ހާއްސަކަމެއްދެއްވައިފައިވަނީ، ރާޢްޖޭގައި ކާނާ އުފެއްދުން އިތުރު އަދި ފުޅާ ކުރުމާއި، ދަނޑުވެރިކަމާއި މަސްވެރިކަމުގެ މަސައްކަތައް ވެލިއު އެޑް ކުރުމާއި މޫސުމަށް އަންނަ ބަދަލުތަކާއި ގުޅިގެން މަސްވެރިކަމާއި ދަނޑުވެރިކަމަށް އަންނަ ބަދަލުތައް ދެނެގަނެ، ކަމާއި ގުޅުންހުރި ގުދްރަތީ ވަސީލަތްތައް މެނެޖް ކުރުމަށް އެހީތެރި ވުމާއި،ދަނޑުވެރިކަމާއި މަސްވެރިކަމުގު ތަފާސް ހިސާބު ރަނގަޅުކޮށް މިދާއިރާއިން ސިޔާސަތު ކަނޑައެޅުމަށް ބޭނުންވާ ރަނގަޅު ތަފާސް ހިސާބު އެއްކުރުމަށެވެ.\nސީ.ޕީ.އެފް 2018-2020 މެދުވެރިކޮށް ރާއްޖެއަށް އެހީތެރިކަން ދެއްވުމަށް ރޭވިފައިވަނީ ސަރުކާރުގެ ލަނޑުދަނޑި ތައް ޙާސިލް ކުރުމަށް ކަމަށް ވުމާއިއެކު އެފް.އޭ.އޯ އިން އަލަށް ތައާރަފް މިކުރެވުނު ސީ.އެފް.ޕީއަށް މިނިސްޓަރގެ ފަރާތުން ފުރިހަމަ އެއްބާރުލުން ދެއްވާނެކަމުގައި މިނިސްޓްރ އެފް މިނިސްޓަރ އޮފް ފިޝަރީޒް އެންޑް އެގްރިކަލްޗަރ، ޑރ.މުހައްމަދު ޝައިނީ ފާހަގަކުރެއްވިއެވެ.\n24 އޭޕްރިލް 2018 :- މިނިސްޓްރީން އިސްނަގައިގެން ކޮންމެ އަހަރަކުވެސް ކުރިއަށް ގެންދާ " ފިސް ކޭންޕް " މިއޭޕްރިލް މަހުގެ 24 އިން6ދުވަހުގެ މުއްދަތައް، މ.މުލަކުގައި ވަނީ ފަށާފައެވެ. މި ކޭންޕް ގެ ސެޝަންތައް ކުރިއަށް ގެންދަނީ ޑިންފެންސް މިނިސްޓްރީ އާއި ގުޅިގެންނެވެ. މި " ފިސް ކޭންޕް " އަމާޒުކޮށްފައި ވަނީ މެރިންސައިސް ކިޔާވާ ދަރިވަރުންނަށެވެ.\nމިގޮތުން4ސްކޫލަކުން 35 ދަރިވަރުންވަނީ ބައިވެރިވެފައެވެ. މުލަކު ސްކޫލާއި މާލޭ ހިރިޔާި، މ. މަޑުއްވަރީ ސްކޫލާއި، ސްކޫލާއި ޖަމާލުއްދީން ސްކޫލްގެ ދަރިވަރުން ހިމެނެއެވެ\nމިކޭންޕްގެ މައިގަނޑު މަޤުސަދަކީ ، މެރިންސައިން ކިޔަވާ ދަރިވަރުންނަން ލިބިފައިވާ އަދި އަލަށް ފޯރުކޮށްދޭ މަޢުލޫމާތުގެ އަލީގައި އެކަންކަން އަމަލީގޮތުން ތަޖްރިބާކުރުމުގެ މަގުދަރިވަރުންނަށް ފޯރުކޮށްދިނުމެވެ.\nމޯލްޑިވްސް ގުޑް އެގްރިކަލްޗަރަލް ޕްރެކްޓިސަސް (އެމްގެޕް) ސްކީމަކީ ދުނިޔޭގެ ކާނާއާއި ދަނޑުވެރިކަމާ ބެހޭ ޖަމިއްޔާ (އެފް.އޭ.އޯ) ގެ ހިލޭ އެހީގެ ދަށުން ދަނޑުވެރިކަންކުރުމުގައި ގެންގުޅެންޖެހޭ ރަނގަޅު އާދަތަކުގެ މައްޗަށް ބިނާކޮށް 2015 ވަނަ އަހަރު ހަދާފައިވާ ސްކީމެކެވެ.\nއެމްގެޕް ސްކީމްގެ މައިގަނޑު މަޤްސަދަކީ ދަނޑުވެރިކަންކުރުމުގައި ގެންގުޅޭ ރަނގަޅު އުސޫލުތަކާއި ސެޓިފިކޭޝަންގެ ޒަރީއާއިން ދަނޑުވެރިކަމުގެ އުފެއްދުންތަކަކީ ރައްކާތެރި އަދި ފެންވަރު ރަނގަޅު ތަރުކާރީ އަދި މޭވާ ކަމުގައި ކަށަވަރު ކޮށްދިނުމެވެ. މިސްކީމްގައި ބައިވެރިވުމުން ސްކީމްގެ މިންގަނޑުތައް ފުރިހަމަވޭތޯ ބެލުމަށްފަހު އެމްގެޕް ސްކީމްގެ ދަށުން ދަނޑާއި ދަނޑުވެރިކަމުގެ އުފެއްދުންތައް ސެޓިފައިކޮށްދެއެވެ. އަދި ދަނޑުގައި ހައްދާ ތަރުކާރީއާއި މޭވާގައި އެމްގެޕް ލޯގޯ ބޭނުންކުރުމުގެ ހައްޤު ދަނޑުވެރިޔާއަށް ލިބިދެއެވެ. މިސްކީމްގެ ދަށުން ސެޓިފައިވާ ދަނޑުތަކުގެ އުފެއްދުންތަކަކީ ޕެސްޓިސައިޑާއި ގަސް ކާނާއިން ނުވަތަ ދަނޑުހެއްދުމަށް ބޭނުންކުރާ ފެނާއި އެހެނިހެން ގޮތްގޮތުން ތަޢައްޔަރުނުވާ މޭވާ އަދި ތަރުކާރީކަން ކަށަވަރުކޮށްދެއެވެ. ދަނޑުގޮވާމުގެ ބާވަތްތައް ތަޢައްޔަރުވުމުގެ ސަބަބުން ކާބޯތަކެތީގެ ޒަރީޢާއިން ފެތުރޭ ބަލިތައް މަދުވެއެވެ. އަދި ސްކީމްގައި ބައިވެރިވާ ފަރާތްތަކަށް ފޯރުކޮށްދެވޭ ތަމްރީނުތަކުގެ ތެރޭގައި ގަސްކާނާއާއި ގަހަށް ޖަހާބޭސް ބޭނުންކުރާނެ ރައްކާތެރި ގޮތާއި ގަހަށްޖެހޭ ބަލިތައް ފެތުރިފައިވާ ގޮތްތަކާއި ބަލި ފެތުރިފައިވާ މިންވަރާއި ބަލިފެތުރުމަށް އެޅިދާނެ ހުރަސްތަކާއި ބަލި ކޮންޓްރޯލްކުރުމަށް ގެންގުޅޭ ތިމާވެއްޓާ ރަށްޓެހި އެންމެ ޚަރަދު ކުޑަ ގޮތްތައް ނުވަތަ އިންޓަގްރޭޓެޑް ޕެސްޓް މެނޭޖްމެންޓް (އައި. ޕީ. އެމް) ހިމެނެއެވެ. މިގޮތުން ދަނޑުގޮވާންކުރުމާއި އެތަކެތި ގުދަންކުރުމާއި އެއްތަނުން އަނެއްތަނަށް އުފުލުމުގައި އަމަލުކުރަންޖެހޭ މިންގަނޑުތަކާއި އުސޫލުތަކުގެ މައްޗަށް ބިނާވެފައިވާ މިސްކީމްގައި ކާބޯތަކެތީގެ ރައްކާތެރިކަމުގެ އިތުރުން ތިމާވެށީގެ ރައްކާތެރިކަމާއި ދަނޑުވެރިކަމުގެ މަސައްކަތުގައި އަމަލީ ގޮތުން ޙަރަކާތްތެރިވާ ފަރާތްތަކުގެ ރައްކާތެރިކަން ހިމެނެއެވެ.\nމިނިސްޓްރީ އޮފް ފިޝަރީޒް އެންޑް އެގްރިކަލްޗަރއާއި މޯލްޑިވްސް ފުޑް އެންޑް ޑްރަގް އޮތޯރިޓީއާ ގުޅިގެން ހިންގާ މިސްކީމްގެވެރި ފަރާތަކީ މިނިސްޓްރީ އޮފް ފިޝަރީޒް އެންޑް އެގްރިކަލްޗަރއެވެ. އަދި މިސްކީމްގެ ދަށުން ދަނޑުތައް ސަރޓިފައިކުރަނީ މޯލްޑިވްސް ފުޑް އެންޑް ޑްރަގް އޮތޯރިޓީއެވެ. މިގޮތުން އޮޑިޓްކުރެވުނު ދަނޑުތަކުގެ ތެރެއިން އެމް. ގެޕް ސްޓޭންޑަޑްގެ ދަށުން ދިވެހިރާއްޖޭއިން އެންމެ ފުރަތަމަ ސަރޓިފައިވެފައިވަނީ ހއ. ހޯރަފުށީ ބިޒްވިލް މޯލްޑިވްސް ކޯޕަރޭޓިވް ސޮސައިޓީގެ ދަނޑުތަކެވެ. ދަނޑުވެރިންގެ ދުވަހާ ގުޅިގެން ރ.ވާދޫގައި ކުރިއަށް ގެންދެވުނު ޕްރޮގްރާމުތަކުގެ ތެރޭގައި ބިޒްވިލް މޯލްޑިވްސް ކޯޕަރޭޓިވް ސޮސައިޓީއަށް އެމް.ގެޕް ސެޓްފިކެޓް ދެއްވުމާއި ބިޒްވިލް މޯލްޑިވްސް ކޯޕަރޭޓިވް ސޮސައިޓީގެ އުފެއްދުންތަކުގައި މިނިސްޓަރ އޮފް ފިޝަރީޒް އެންޑް އެގްރިކަލްޗަރ ޑރ. މުޙައްމަދު ޝައިނީ ވަނީ ލޯގޯ ހަރުކޮށްދެއްވާފައެވެ.\nދަނޑުވެރިންގެ ދުވަހުގެ ޙާއްސަ ސަޕްލިމަންޓް 2017\nތ. ވިލުފުށިގައި ހިންގުނު ދަނޑުވެރިކަމުގެ ތަމްރީން ޕްރޮގްރާމް\nސޮފުހާ 1: ޖުމްލަ4އަދަދު


މިއަހަރުގެ ވިޔަވަތި އަހަރީ ޙަފްލާ ބާއްވައިފި – މިލަދުންމަޑުލު އުތުރުބުރީ އަތޮޅު ކައުންސިލްގެ އިދާރާ\n← ޚަބަރު ← މިއަހަރުގެ ވިޔަވަތި އަހަރީ ޙަފްލާ ބާއްވައިފި\nމިއަހަރުގެ ވިޔަވަތި އަހަރީ ޙަފްލާ ބާއްވައިފި\nށ.އަތޮޅު ކައުންސިލް އިދާރާގެ ވިޔަވަތި އަހަރީ ޙަފްލާ 2018 މި ދިޔަ ހުކުރު ވިލޭރޭ ބާއްވައިފިއެވެ.\nށ. ފުނަދޫ ސްކޫލުގައި ބޭއްވުނު މި ރަސްމިއްޔާތު ޝަރަފްވެރިކޮށްދެއްވީ އިންފޮމޭޝަން ކޮމިޝަނަރ އަލްއުސްތާޛު ޢަބްދުލްޢަޒީރު ޖަމާލު ޢަބޫބަކުރެވެ.\nކީރިތިޤުރުއާނުގެ ބަރަކާތުން މި ޖަލްސާ ފަށްޓަވައިދެއްވީ އަލްޤާރީ އިބްރާހީމް މުޙައްމަދެވެ. އެންމެހާ ޙާޟިރީންނާ މުޚާތަބުކުރައްވައި ޝަރަފްވެރި މެހުމާނު ދެއްކެވި ވާކަފުޅުގައި މުވައްޒަފުން އިޙްލާޞްތެރިކަމާއެކު ވަޒީފާގެ މަސްޢޫލިއްޔަތު އަދާކުރުމަށް ބާރުއަޅުވައި، 2017ވަނަ އަހަރު އެކި ވަނަތަކަށް ހޮވުނު މުވައްޒަފުންނަށް މަރުޙަބާ ވިދާޅުވިއެވެ. ހަމައެއާކު އެމަނިކުފާނުގެ ދާއިރާއިން، އިދިކޮޅު ޕާޓީއެއް އޮތުމުގެ މުހިންމު ކަމުގެ މައްޗަށް ދަލީލި ދައްކަވައި ވާކަހަފުޅުދެއްކެވިއެވެ. ށ.އަތޮޅު ކައުންސިލްގެ ރައީސްގެ ވާހަކަފުޅުގައި ޝަރަފްވެރި ވަނަތައް ޙާޞިލުކުރި މުވައްޒަފުންނަށް މަރުޙަބާ ވިދާޅުވެ، އެ ކައުންސިލުން ހޯދާފައިވާ ކާމިޔާބީތައް ފާހަގަކޮށް އެންމެހާ މުވައްޒަފުންނަށް ޝުކުރުއަދާކުރެއްވިއެވެ.\nކައުންސިލަށް ދިގުމުއްދަތަށް ޚިދުމަތްކޮށްދެއްވި މުވައްޒަފުންނާއި، އަހަރުގެ އެންމެ ޚިދުމަތްތެރި މުވައްޒަފުން ފާހަގަކޮށް އެ ފަރާތްތަކުގެ އަގުވަޒަންކުރުމާއި، ހިތްވަރުދިނުމުގެ މަޤްޞަދުގައި ބޭއްވުނު މި ޙަފްލާގައި 10 އަހަރު ޚިދުމަތް ކޮށްފައިވާ މުވައްޒަފަކަށް ޚިދުމަތުގެ ލޯފިލާ އާއި، 15 އަހަރު ޚިދުމަތްކޮށްފައިވާ ތިން މުވައްޒަފުންނަށް ޚިދުމަތުގެ ރިހިފިލާ އާއި، 20 އަހަރު ޚިދުމަތްކޮށްފައިވާ ތިން މުވައްޒަފުންނަށް ޚިދުމަތުގެ ރަންފިލާ ޙަވާލުކުރައްވާފައިވެއެވެ. މީގެއިތުރުން އަހަރުގެ ޚިދުމަތްތެރި ކަމުގެ އިނާމު އެކި ދާއިރާތަކުން ޙާޞިލުކުރި މުވައްޒަފުންނަށް އެވޯޑާއި، ފައިސާގެ އިނާމު ޙަވާލުކޮށްދެއްވިއެވެ. އަހަރުގެ ވިޔަވަތި މުވައްޒަފުގެ އެވޯޑް ޙާޞިލުކުރީ ފުނަފަތި ފާމަސީގެ ފާމަސިސްޓް ފަޒުނާ މުޙައްމަދެވެ. އަހަރުގެ ހީވާގި މުވައްޒަފަގެ އެވޯޑް، މަސައްކަތު ފާޠިމަތު އަޙްމަދާއި، ޑްރައިވަރު މުޙައްމަދު ޙަސަން ޙާޞިލުކޮށްފައިވާއިރު އަހަރުގެ އެންމެ ޚިދުމަތްތެރި މުވައްޒަފުގެ އެވޯޑް ޙާޞިލުކޮށްފައިވަނީ ސީނިޔަރ އެޑްމިނިސްޓްރޭޓިވް އޮފިސަރ ޝާމިޔާ ޙަސަނާއި، އެޑްމިނިސްޓްރޭޓިވް އޮފިސަރ އަޤްލީމާ ޢަބްދުއްޞަމަދެވެ. އަހަރުގެ ލާމަސީލު މުވައްޒަފަކަށް ހޮވިފައިވަނީ އެޑްމިނިސްޓްރޭޓިވް އޮފިސަރ އަޙްމަދު ޢީސާއެވެ. ހަމައެއާއެކު މި ރަސްމިއްޔާތުގައި ށ.އަތޮޅު ކައުންސިލަށް އެކިއެކި ގޮތްގޮތުން އެހީތެރިކަން ދެއްވާފައިވާ ފަރާތްތަކާއި، އަތޮޅުކައުންސިލްގެ ވަޒީފާއިން ވަކިވެފައިވާ މުވައްޒަފުންނަށާއި، ވިޔަފާރިވެރިންނަށް ޝުކުރުވެރިކަމުގެ ލިއުން ޙަވާލުކުރައްވާފައިވެއެވެ.\nމި ޙަފްލާގައި މުވައްޒަފުންނާއި، މުވައްޒަފުންގެ ޢާއިލާތަކާއި، ފުނަދޫގައި ހުރި ސަރުކާރުގެ މުއައްސަސާތަކުގެ ވެރިންނާއި، ވިޔަފާރިވެރިންނާއި، އަތޮޅުކައުންސިލަށް އެކި ގޮތްގޮތުން އެހީތެރިކަން ދެއްވާފައިވާ ފަރާތްތަކުން ބައިވެރިވެފައިވެއެވެ.


“ގޯލްޑަން ސެލްފީ ނައިޓް” ގެ ނަމުގައި ކުލަގަދަ ހަފްލާއެއް – EPS School\nEPS School > ޚަބަރު > “ގޯލްޑަން ސެލްފީ ނައިޓް” ގެ ނަމުގައި ކުލަގަދަ ހަފްލާއެއް\nއީ.ޕީ.އެސް ސްކޫލްގެ ރަންޔޫބީލްގެ ތާރީޚީ އަދި އުފާވެރިދުވަސް ފާހަގަ ކުރުމުގެ ގޮތުން އީ.ޕީ.އެސް ސްކޫލްގެ ކުރީގެ ދަރިވަރުންގެ ޓީމަކުން އިސްނަގައިގެން ޚާއްޞަ ހަފްލާއެއް 21 ޖޫން 2018 ވީ ބުރާސްފަތި ދުވަހުގެރޭ ހިރިޔާ ސްކޫލްގައި ބާއްވައިފިއެވެ. މި ހަފްލާގައި ސްކޫލްގެ ރަންޔޫބީލްގެ މުނާސަބަތުގައި ކޭކުފެޅުމާއި އަދި ސެލްފީ ނެގުމާއި ލަވައާއި މިޔުޒިކްގެ ހަރަކާތްތައް ކުރިއަށް ގެންދެވިފައިވެއެވެ.\nކާމިޔާބު ހަފްލާއެއްގެ ގޮތުގައި ބެލެވިގެން ދިޔަ މިހަފްލާގައި އީ.ޕީ.އެސް ސްކޫލްގެ ފައުންޑަރުންގެ ތެރެއިން މިހާރު ދުނިޔޭގައި ތިއްބެވި3ފައުންޑަރުން ކަމުގައިވާ ސްކޫލްގެ މަސްއޫލުވެރިޔާ މުޙައްމަދު މުޞްޠަފާ ޙުސައިނާއި އަޙްމަދު މުޖުތަބާ އަދި މުޙައްމަދު ޝަރީފް ބައިވެރިވެ ވަޑައިގެންނެވިއެވެ. އަދި ކުރީގެ ވަރަށް ގިނަ ދަރިވަރުންނާއެކު ސްކޫލްގައި ދިގު މުއްދަތަކަށް ކިޔަވައިދެއްވި ބައެއް މުދައްރިސުންވެސް ބައިވެރިވެ ވަޑައިގެންނެވިއެވެ. އޭގެ ތެރޭގައި ދިވެހި މުދައްރިސް ޢަބްދުﷲ ޞާދިގު ހިމެނިވަޑައިގެންނެވިއެވެ.\nމި ހަފްލާގައި ސްކޫލަށް ތަފާތު ޚިދްމަތްތަކެއް ކޮށްފައިވާ، މިހާރު ދުނިޔެ ދޫކުރައްވާފައިވާ ފަރާތްތަކުގެ ހަނދާނުގައި ސްކޫތެއް ގެނެވުނެވެ. އޭގެ ތެރޭގައި ޚާއްޞަކޮށް ދަރިވަރުން ޒިކުރާ އާކޮށްފައިވަނީ ގިނަ ދުވަސްތަކެއްވަންދެން ޕްރިންސިޕަލްކަން ކުރެއްވި އަލްމަރުހޫމް ޙަސަން މާހިރެވެ.\nއަމިއްލަ އިސްނެގުމެއްގެ ތެރެއިން ސްކޫލަށް ހެޔޮއެދޭ ޓީމަކުން ރާވައި އިންތިޒާމްކުރި މިހަފްލާ ވަރަށް ކާމިޔާބު ހަފްލާއަކަށް ވުމުން އީ.ޕީ.އެސް ފައުންޑޭޝަނުންވަނީ އެފަރާތްތަކަށް ޝުކުރު ދަންނަވާފައެވެ.\nފައުންޑޭޝަންގެ ބައްދަލުވުމެއް ބާއްވައިފި ފައުންޑޭޝަންގެ ފަރާތުން މަޢުލޫމާތު ޙިއްސާކޮށްފި\nޕެރޭޑާއި ބޭންޑްގެ ހަރަކާތް ތަކުގައި ބައިވެރިވާން ދަޢުވަތު ދެއްވައިފި\nވަގުތީގޮތުން މުޤައްރިރުކަމާ ޝާޢިރާ ޙަވާލުވެވަޑައިގެންފި


SunOnline: Qaumee salaamathah bodu nurakkaleh, Verinnah hilameh nei?\nގައުމީ ސަލާމަތަށް ބޮޑު ނުރައްކަލެއް، ވެރިންގެ ހިލަމެއް ނެތް؟\nއައިޝަތު ފަރީޙާ 14 Jun 2021, 12:40\nވީއައިއޭގެ އެއާޓްރެފިކް ކޮންޓްރޯލު ޓަވަރުގައި މަސައްކަތް ކުރަނީ -- ސަން ފައިލް ފޮޓޯ\nރާއްޖޭގެ ފޮރިން އިންވެސްޓްމެންޓު ޕޮލިސީ އަށް އިއްޔެ ސަރުކާރުން ވަނީ ބޮޑު އިސްލާހެއް ގެނެސްފަ އެވެ. އެއާޕޯޓު ހިންގުމާއި ޓާމިނަލް އޮޕަރޭޝަނުގެ އިތުރުން އެއާ ޓްރެފިކް ކޮންޓްރޯލުގެ ހިދުމަތް ބޭރުގެ 100 ޕަސެންޓު ހިއްސާ އޮންނަ ކުންފުނިތަކަށް ދެވޭނެހެން ގެނައި މި އިސްލާހާއެކު ކަންބޮޑުވުންތައް ވަނީ އުފެދިފަ އެވެ.\nއޭވިއޭޝަން ދާއިރާގެ ޕްރޮފެޝަނަލުންނާއި ޑިފެންސް ދާއިރާ އަދި އިގްތިސޯދީ ދާއިރާގައި މަސައްކަތްކުރާ ފަންނީ އަދި ތަޖުރިބާކާރުން ވެސް ދަނީ މި އިސްލާހާމެދު ކަންބޮޑުވުން ފާޅުކުރަމުންނެވެ.\nކުރީގެ އިކޮނޮމިކް މިނިސްޓަރު އަދި ރައްޔިތުންގެ މަޖިލީހުގެ މާވަށު ދާއިރާގެ މެންބަރު މުހައްމަަދު ސައީދު ވިދާޅުވީ އެފްޑީއައި ޕޮލިސީ އަށް މި ގެނައި ބަދަލާ އެކު ގައުމުގެ ވައިގެ ސަރަހައްދު ވެސް "ވިއްކާލީ" ކަމަށެވެ.\nއިންޑިއާގެ އެގްޒިމް ބޭންކުގެ އެހީގައި ރާއްޖޭގެ އުތުރާއި ދެކުނުގެ ބައިލނަލްއަގުވާމީ އިންޓަނޭޝަނަލް އެއާޕޯޓުތައް ތަރައްގީކުރަން ނިންމާފައިވާ މި ދަނޑިވަޅުގައި، އެފްޑީއައި ޕޮލިސީ އަށް ގެނައި މި އިސްލާހާ މެދު ކަންބޮޑުވުން ފާޅުކުރައްވައި ސައީދު ވަނީ ރައީސް އަށް މަޖުބޫރީ ހާލަތެއް މެދުވެރިވެ، އެކަން ރައްޔިތުންނަށް އަންގަން ފުރުސަތު ވެސް ލިބިނުލެއްވީތޯ ސުވާލު އުފައްދަވައިފަ އެވެ.\nރައްޔިތުންގެ މަޖިލީހުގެ ހިތަދޫ މެދު ދާއިރާގެ ކުރީގެ މެންބަރު އަދި ސިފައިންގޭގައި ދިގު މުއްދަތަކަށް ހިދުމަތް ކުރައްވާފައިވާ ބްރިގޭޑިއާ ޖެނެރަލް ރިޓަޔާޑް އިބްރާހިމް މުހައްމަދު ދީދީގެ ކަންބޮޑުވުންތައް ޓްވިޓާގައި ހިއްސާ ކުރައްވަމުން، ގާނޫނު އަސާސީގެ 237 ވަނަ މާއްދާ "ވަޅުލީތޯ" ޑިފެންސް މިނިސްޓަރު މާރިޔާ ދީދީގެ އަރިހުން ވަނީ ސުވާލު ކުރައްވައިފަ އެވެ.\nދީދީ ވިދާޅުވީ އެފްޑީއައި ޕޮލިސީއަށް ގެނެސްފައިވާ އެ އިސްލާހަކީ ގައުމީ ސަލާމަތަށް އޮތް ނުރައްކަލެއް ކަމަށެވެ. ނޭޝަނަލް ސެކިޔުރިޓީ ކައުންސިލް ކޮބައިތޯ ވެސް ދީދީ ވަނީ ކަންބޮދުވުމާއެކު ސުވާލު ކުރައްވައިފަ އެވެ.\nދީދީ އިޝާރަތް ކުރައްވާފައިވާ، ގާނޫނު އަސާސީގެ 237 ވަނަ މާއްދާގައި ބުނެފައިވަނީ ސަލާމަތީ ހިދުމަތްތަކުން ރާއްޖޭގެ އަމިއްލަ ވެރިކަން ރައްކާތެރިކޮށް ސަރަހައްދުގެ ރައްކާތެރިކަން ދަމަހައްޓައި، ގާނޫނު އަސާސީ އާއި ދިމިގްރާތީ މުވައްސަަސާތައް ހިމާޔަތްކޮށް ގާނޫނު ދަމަހައްޓައި ތަންފީޒުކޮށް، އަމާންކަން ދަމަހައްޓައި ކުއްލި ހާލަތްތަކުގައި ސަލާމަތީ ހިދުމަތްތަކުން އެހީތެރިކަން ދޭންވާނެ ކަމަށެވެ.\nރާއްޖޭގެ ވައިގެ ސަރަހައްދު ބެލެހެއްޓުމުގެ ކަންތައް ބޭރުގެ 100 ޕަސެންޓު ހިއްސާ އޮންނަ ކުންފުންޏަކާ ހަވާލު ކުރުމަކީ ރާއްޖޭގެ ވައިގެ ސަރަހައްދުގެ އަމިއްލަވަންތަކަން ގެއްލި، ގައުމީ ސަލާމަތަށް އޭގެ ނުރައްކާ ވާނެ ކަމެއްކަމުގެ ކަންބޮޑުވުން ދީދީ ވަނީ ފާޅުކުރައްވައިފަ އެވެ. އަދި ވިދާޅުވީ ގައުމުގެ ސަމާލަތަކީ ދައުލަތުގެ ޒިންމާއެއް ކަމަށާއި ރާއްޖޭގެ ގިނަ އެއާޕޯޓުތައް ވަކި ރަށެއްގެ ގޮތުގައި އޮންނަ އިރު، އެއާޓްރެފިކް ކޮންޓްރޯލާއެކު ސަރުކާރުގެ ކޮންޓްރޯލު ނެތްގޮތަށް 100 ޕަސެންޓު ބޭރުގެ ކުންފުންޏެއްގެ ބާރުގެ ދަށަށް ދޫކޮށްލުމަކީ ނުރައްކަލެއް ކަމަށް ދެކިވަޑައިގަންނަވާ ކަމަށެވެ.\nއައްޑޫ ގަން އިންޓަނޭޝަނަލް އެއާޕޯޓުގެ އޭޓީސީ ޓަވަރުގައި މަސައްކަތް ކުރަނީ -- ސަން ފޮޓޯ/ ފަޔާޒު މޫސާ\nއޭވިއޭޝަން ދާއިރާގައި މަސައްކަތްކުރައްވާ ގިނަ ފަރާތްތަކުންވެސް ވަނީ އެއާ ޓްރެފިކް ކޮންޓްރޯލުގެ މަސައްކަތް ބޭރުގެ 100 ޕަސެންޓު ހިއްސާ އޮންނަ ކުންފުނިތަކަށް ދޭ ގޮތަށް ގެނެސްފަައިވާ އިސްލާހާމެދު ކަންބޮޑުވުން ފާޅުކޮށްފަ އެވެ.\nއެގޮތުންް އެއާޓްރެފިކް ކޮންޓްރޯލު މެނޭޖުކުރުން އެއްވެސް ގައުމަކުން ބޭރުގެ 100 ޕަސެންޓު ހިއްސާ އޮންނަ ބަޔަކަށް ދޫކޮށްފައި ނޯންނާނެ ކަމަށާއި، އެފްޑީއައި އުސޫލުގައި ހިމަނާފައިވާ އެ ބައި އުނިކުރަން ގޮވާލާ ކަމަށް ޓްވިޓާގައި ކަންބޮޑުވުން ފާޅުކުރި މީހަކު ބުނެފައި ވެއެވެ.\nއެހެން މީހަކު ޓްވިޓާގައި ކަންބޮޑުވުން ފާޅުކޮށް ބުނެފައިވަނީ ކޮންމެ ގައުމެއްގެ ވެސް ވައިގެ ސަރަހައްދަކީ އެ ގައުމެއްގެ އަމިއްލަވަންތަކަމާ ގުޅިފައިވާ ބައެއް ކަމަށާއި އެއީ ގައުުމީ ސަލާމަތާ ވެސް ގުޅުންހުރި ކަމެއް ކަމަށެވެ.\nއިކޮނޮމިކް މިނިސްޓްރީ އިން އިއްޔެ ގެޒެޓުކޮށްފައިވާ ފޮރިން ޑައިރެކްޓް އިންވެސްޓްމެންޓް ޕޮލިސީ (އެފްޑީއައި) އަށް ގެނައި ފުރަތަމަ އިސްލާހުގައިވާ ގޮތުން އެފަދަ އިންވެސްޓުމެންޓުތަކުން މިނިމަން އިނިޝަލް އިންވެސްޓްމެންޓުގެ ގޮތުގައި ފަސް އަހަރަށް މަދުވެގެން ފަސް މިލިއަން ޑޮލަރު އިންވެސްޓު ކުރަން ޖެހެެ އެވެ. އަދި ސަރުކާރުން ހުއްދަ ދިނުމުން އެފަދަ ވިޔަފާރިތަކަށް ރާއްޖޭގައި އިންވެސްޓު ކުރުމުގެ ފުރުސަތު ގިނަވެގެން 50 އަަހަރަށް ލިބޭނެ އެވެ.\nކުރީގެ ރައީސް މައުމޫނު އަބްދުލްގައްޔޫމުގެ ސަރުކާރުގައި ގިނަ ދުވަސްތަކެއް ވަންދެން ވަޒީރުކަން ކުރެއްވި، އަބްދުﷲ ކަމާލުއްދީން ވިދާޅުވީ އެއާޕޯޓު ފަދަ ސްޓްރެޓެޖިކް އެސެޓުތަކުގެ ކޮންޓްރޯލު ދޫކޮށްލުން ބުއްދިވެރި ނޫން ކަމަށެވެ. އެއީ "ހިތަށްވެސް ނުގެނެވޭ ފަދަ ދުއްތުރާ ކުރިމަތިވެދާނެ ކަމެއް" ކަމަށް އޭނާ ވިދާޅުވި އެވެ.\nރާއްޖޭގައި އެއާޕޯޓު ހިންގައި އޮފަރޭޓު ކުރުމުގެ ހުއްދައާއި ރާއްޖޭގައި އެއާ ޓްރެފިކް ކޮންޓްރޯލުގެ މަސައްކަތް ކުރުމުގެ ހުއްދަ ބޭރުގެ 100 ޕަސެންޓު ހިއްސާ އޮންނަ ކުންފުނިތަކަށް ދެވޭނެހެން "ބޮޑު އިސްލާހެއް" ގެނެސްފައިވަނީ ރާއްޖޭގެ އުތުރުން އޮންނަ ހަނިމާދޫ އިންޓަނޭޝަނަލް އެއާޕޯޓު އިންޑިއާ އާ ހަވާލު ކުރަން އުޅޭކަމަށް ވާހަކަ ދެކެވިފައި ވަނިކޮށެވެ. ހަނިމާދޫ އެއާޕޯޓު ތަރައްގީކުރުމުގެ މަސައްކަތް ކުރަނީ އިންޑިއަން އެގްޒިމް ބޭންކުގެ ލޯނު ފައިސާއިންނެވެ. އިންޑިއާގެ އެގްޒިމް ބޭންކުގެ ލޯނު އެހީގައި ދެކުނުގެ ބައިނަލްއަގުވާމީ ވައިގެ ބަނދަރު ތަރައްގީ ކުރުމުގެ މަސައްކަތް ވެސް ކުރަން ވަނީ ނިންމައިފަ އެވެ.\nއެ ކަންބޮޑުވުންތަކާ ގުޅޭ ގޮތުން، އަދި އެފްޑީއައި ޕޮލިސީ އަށް ސަރުކާރުން ގެނައި އިސްލާހާ ގުޅޭ ގޮތުން ރައްޔިތުންގެ ގިނަ ކަންބޮޑުވުންތަކެއް ހުއްޓައި އިކޮނޮމިކް މިނިސްޓަރު ފައްޔާޒު އިސްމާއިލް ޓުވީޓެއް ކުރައްވާ ވިދާޅުވީ ފޮރިން ޑައިރެކްޓް އިންވެސްޓްމެންޓު ޕޮލިސީ އަށް ގެނެސްފައިވާ އިސްލާހުގައި، އެއާޓްރެފިކް އޮޕަރެޝަން އަމިއްލަ ބަޔަކަށް ދޭނެ ވާހަކަ ނޯންނާނެ ކަމަށާއި ރާއްޖޭގެ ކޮންމެ އެއާޕޯޓެއްގައިވެސް އެކަން ހިނގާނީ ދައުލަތުގެ ބެލުމުގެ ދަށުން ކަމަށެވެ.\nއޮޅުންއަރާފައިވާތީ، އެފްޑީއައި ޕޮލިސީ އަށް ގެނައި އިސްލާހުގެ އިބާރާތް ބަދަލު ކުރަން ނިންމާފައިވާ ކަމަށްވެސް ފައްޔާޒު ވިދާޅުވި އެވެ.\nމީގެ އިތުރުން ހަނިމާދޫ އިންޓަނޭޝަނަލް އެއާޕޯޓު ތަރައްގީ ކުރުމަށް އިންޑިއާގެ އެގްޒިމް ބޭންކުން ލޯނު ނެގި ނަމަވެސް އެ އެއާޕޯޓު ހިންގާނީ ސަރުކާރުން ނުވަތަ ސަރުކާރު ހިއްސާވާ ކުންފުންޏަކުން ކަމަށްވެސް އިކޮނޮމިކް މިނިސްޓަރު ވަނީ ވިދާޅުވެފަ އެވެ.


Male ga miadhu 5000 ah vure gina meehun athugulaalaane\nމާލޭގައި މިއަދު 5000 އަށް ވުރެ ގިނަ މީހުން އަތުގުޅާލާނެ\nބައިނަލްއަގްވާމީ ރަހުމަތްތެރިކަމުގެ ދުވަސް ފާހަގަކުރުމަށް މިއަދު ހަވީރު މާލޭގައި ބާއްވާ އަތުގުޅާލުމުގެ ހަރަކާތުގައި 5000 އަށް ވުރެ ގިނަ މީހުން ބައިވެރިވާނެ ކަމަށް ހޯމް މިނިސްޓްރީން ބުނެފި އެވެ.\nމިއަދު ހަވީރު މާލެ އާއި ރާއްޖޭގެ ހުރިހާ ރަށެއްގައި އަތުގުޅާލުމުގެ ހަރަކާތް އޮންނާނެ އެވެ. މާލޭގައި އެ ހަރަކާތް އޮންނާނީ މާލެ ވަށައިގެންވާ ބޮޑުތަކުރުފާނު މަގުގައި 04:45 ގައެވެ.\nމާލެ ވަށައިގެން ފަސް ކިލޯމީޓަރު ހުންނާތީ އަތުގުޅާލުމުގެ އެ ހަރަކާތުގައި 5550 މީހުން ބޭނުންވެ އެވެ. ހޯމް މިނިސްޓްރީން ބުނީ މާލޭގައި އޮންނަ ހަރަކާތުގައި ނައިބު ރައީސް ފައިސަލް ނަސީމު ބައިވެރިވެވަޑައިގަންނަވާނެ ކަމަށެވެ.\nއޭގެ އިތުރުން މިނިސްޓަރުންނާއި، ސަރުކާރުގެ އިސްވެރިންނާއި، އޮފީސްތަކުގެ މުވައްޒަފުންނާއި ޖަމިއްޔާތަކުގެ މީހުންނާއި، އެމްބަސީތަކާއި، ރާއްޖޭގައި މަސައްކަތް ކުރާ ބިދޭސީން ވެސް އަތުގުޅާލުމުގައި ބައިވެރިވާނެ އެވެ.\nއެ ހަރަކާތާއި ގުޅިގެން މިއަދު ހަވީރު 04:30 އިން 06:00 އަށް ބޮޑުތަކުރުފާނު މަގަށް އެއްގަމު އުޅަނދު ފަހަރު ވަނުން މަނާވާނެ އެވެ.\nމީހުން ދިރިއުޅޭ ރަށްރަށުގައި އަތުގުޅާލުމުގެ ހަރަކާތް އޮންނާނީ އެރަށެއްގެ ކައުންސިލުން ކަނޑައަޅާ ސަރަހައްދެއްގަ އެވެ.\nއަތުގުޅާލުމުގެ ހަރަކާތުގެ މަގްސަދަކީ ދިވެހިންނާއި، ރާއްޖޭގައި އުޅޭ އެކި ގައުމުތަކުގެ މީހުން އެއް ވަގުތެއްގައި އެއް ތަނަކު ދިމާވެ، އެކަކު އަނެކަކުގެ މެދުގައި، އެކުވެރިކަމާއި ރަހުމަތްތެރިކަން އުފެއްދުމެވެ.


Duty Badhalu Nukoh Dhinumun Emergency Thereyah Kurafithakeh Dhookolli Nurse Eh - Vaguthu\nޑިއުޓީ ބަދަލު ނުކޮށްދިނުމުން އެމަޖެންސީ ތެރެއަށް ކުރަފިތަކެއް ދޫކޮށްލި ނަރުހެއް\nނަރުސް ކަމުގެ ވަޒީފާއަކީ ވަގުތު ހޭދަވާ ބުރަ މަސައްކަތެކެވެ. ހާއްސަކޮށް އެކަމަކަކީ އެތައް ބައެއްގެ ޝަކުވާތަކެއް އަޑުއަހަން ޖެހޭނެވެސް ކަމެކެވެ. އެއް ވޯޑެއްގައި ހުންނަ ނަރުހެއް އަނެއް ވޯޑަށް ބަދަލުވާންވެސް ގިނަ ފަހަރު ބޭނުންވެއެވެ.\nމިފަހަރުވެސް ދިމާވީ އެފަދަ ކަމެކެވެ. އިޓަލީގެ ވެޗިއޯ ޕެލެގްރީނީ ހޮސްޕިޓަލްގައި މަސައްކަތް ކުރި ނަރުހަކު ޑިއުޓީ ބަދަލުކޮށްދޭން އެތަކެއް ފަހަރަކު އެދުނު ނަމަވެސް އެ ހޮސްޕިޓަލުން އިޖާބަ ދީފައެއް ނުވެއެވެ. ދާދިފަހުން ހޮސްޕިޓަލްގެ އެކްސިޑެންޓް އަދި އެމަޖެންސީ ވޯޑު ތެރެއަށް ކުރަފިތަކެއް ދޫވި މައްސަލަ ތަހުގީގު ކުރި ފުލުހުން ބުނެފައި ވަނީ ހިތްހަމަ ނުޖެހުނު ނަރުސް ކަމަށެވެ.\nއަދި ފުލުހުންނަށްފަހު އެކަން ބެލި ހޮސްޕިޓަލްގެ ޑިރެކްޓަރުވެސް ވަނީ އެ ކުރަފިތައް ދޫކޮށްލީ ޝިފްޓް ބަދަލުކުރަން އެދުނު ނަރުސްކަން ޔަގީން ކޮށްދީފައެވެ.\nހޮސްޕިޓަލެއްގައި އެތައް ބަލިމީހުނެއް އެނދުމަތިކޮށްފައި ވަނިކޮށް އެފަދަ ދަށު ދަރަޖައިގެ އަމަލެއް ހިންގި މީހާ ހައްޔަރުކުރުމަށް ބައެއް ފަރާތްތަކުން ގޮވަމުންދާ އިރު، ފުލުހުން އެ މައްސަލަ ބަލާނެ ކަަމަށް ބުނެފައިވެއެވެ. އަދި އެ މީހާއާ ދޭތެރޭ އަޅަން ޖެހޭ ފިޔަވަޅު އަޅާނެ ކަމަށްވެސް ބުނެފައިވެއެވެ.


United'ah badhaluvaan Coutinho beynum'eh nuvey\nކ. މާލެ 18 ޖޫން 2019 | އަންގާރަ 19:26 7,250\nމެންޗެސްޓާ ޔުނައިޓެޑަށް ބަދަލުވާން ފިލިޕޭ ކުޓީނިއޯ ބޭނުންނުވާ ކަމަށް ރިޕޯޓްތައް ބުނެފިއެވެ.\nމާސާއިން ބުނީ، ކުރިޔަށް އޮތް ސީޒަނަށް އަމާޒުކޮށް ޔުނައިޓެޑުން ކުޓީނިއޯ ހޯދަން މަސައްކަތް ކުރި ނަމަވެސް، އެ ކްލަބަށް ބަދަލުވާން އޭނާ ބޭނުންނުވާ ކަމަށެވެ.\nއުމުރުން 27 އަހަރުގެ ކުޓީނިއޯ ހޯދުމަށް ޔުނައިޓެޑުގެ އިތުރުން ލިވަޕޫލްއިންވެސް މަސައްކަތް ކުރަމުން އަންނައިރު، އޭނާ ބަދަލުވުން އެންމެ ގާތީ ލިވަޕޫލަށް ކަމަށް ރިޕޯޓްތައް ބުނެއެވެ.\nރިޕޯޓްތައް ބުނާގޮތުން ކުޓީނިއޯ ވިއްކާލަން ބާސާއިން ބޭނުންވެއެވެ. އެގޮތުން ބާސާއިން އަންނަނީ ކުޓީނިއޯ ހޯދުމަށް ހުށަހަޅާ ހުށަހެޅުންތައްވެސް ބަލައިގަންނަން ނިންމާފައެވެ.\nލިވަޕޫލް އިން ވިދާލި ކުޓީނިއޯ ވަނީ އެ ކްލަބަށް ކުޅުނު 201 މެޗުގައި 54 ލަނޑު ކާމިޔާބު ކުރުމުގެ އިތުރުން އެ ކްލަބާ އެކު ފުޓްބޯލް ލީގް ކަޕް އަދި ޔޫރޮޕާ ލީގުގެ ދެވަނަ ހޯދާފައެވެ. އަދި ބާސާ އަށް މިހާތަނަށް ކުޅުނު ދެ ސީޒަނުގައި 75 މެޗުގައި 21 ލަނޑު ކާމިޔާބު ކޮށްފައިވާ ކުޓީނިއޯ ވަނީ އެ ކްލަބާ އެކު ލަލީގާ އާއި ސްޕެނިޝް ސުޕާކަޕް އަދި ކޮޕާޑެލްރޭ ވެސް ކާމިޔާބު ކޮށްފައެވެ.


މޭ 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nމޭ 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nމޭ 2018ގައި މިނިސްޓްރީ އޮފް ޖެންޑަރ އެންޑް ފެމިލީއަށް ޖުމުލަ 188 މައްސަލަ ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 108 މައްސަލަ މިދިޔަ މަހު ވަނީ ރިޕޯޓުކޮށްފައެވެ. މިއީ މޭ މަހު ރިޕޯޓުކޮށްފައިވާ ޖުމުލަ މައްސަލަތަކުގެ 57 އިންސައްތައެވެ.\nމި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ޖިންސީ ހާނީއްކައިގެ މައްސަލަތަކެވެ. މި ގޮތުން މި ބާވަތުގެ 37 މައްސަލަ ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން ޖިސްމާނީ ހާނީއްކައިގެ 30 މައްސަލަ، އިހުމާލުވުމުގެ 20 މައްސަލަ، ގެވެށި އަނިޔާ ކުރާތަން ދެއްކުން ނުވަތަ ފެނުމުގެ9މައްސަލަ، ނަފްސާނީ ހާނީއްކައިގެ6މައްސަލަ، އެހެން ކުދިންގެ ފަރާތުން ގަނާލިބުމުގެ އަދި ފުރައްސާރައިގެ ޝިކާރައަކަށްވުމުގެ5މައްސަލަ އަދި ކުދިންގެ ޖިންސީ ނާޖާއިޒު ފައިދާ ނެގުމުގެ 1 މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ9މައްސަލަ މިދިޔަ މަހު ވަނީ ހުށަހަޅައިފައެވެ. އެއީ ތަޢުލީމަށް ހުރަސް އެޅުމުގެ7މައްސަލައާއި ޞިއްޙީ ފަރުވާއަށް ހުރަސްއެޅުމުގެ2މައްސަލައެވެ.\nޢާއިލީ 26 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ. މިއީ މޭ 2018ގައި ރިޕޯޓުކޮށްފައިވާ މައްސަލަތަކުގެ ޖުމުލަ 14 އިންސައްތައެވެ.\nމި ފަދަ މައްސަލަތަކުގެ ތެރޭގައި ޙަޟާނާ ނުވަތަ ކުދިންނާ ބައްދަލުނުކުރެވޭ 17 މައްސަލަ، ކުދިން ބެލުމުގައި ދިމާވާ 8 މައްސަލަ އަދި ދަރިންގެ ޚަރަދު ދިނުމުގައި ދިމާވާ 1 މައްސަލަ ހިމެނެއެވެ.\nއެކި ބާވަތުގެ ކުށް ކުރާ ކުޑަކުދިންގެ2މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ. އެއީ މާރާމާރީ ހިންގުމުގެ2މައްސަލައެވެ.\nކުޑަކުދިންގެ އަޚުލާޤާ ގުޅުން ހުރި 8 މައްސަލަ މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ގެއިން ނުކުމެގެން ދިޔުމުގެ3މައްސަލަ، ސްކޫލަށް ދާން ބޭނުން ނުވުމުގެ 1 މައްސަލަ އަދި އިންޓަރނެޓް މެދުވެރިކޮށް ގަނާކުރުމުގެ ނުވަތަ ސައިބަރ ބުލީންގކުރުމުގެ 1 މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 22 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އެކި ބާވަތުގެ ޖިސްމާނީ އަނިޔާކުރުމުގެ މައްސަލަތަކެވެ. މި ބާވަތުގެ 11 މައްސަލަ މި މުއްދަތުގެ ތެރޭގައި ރިޕޯޓުކޮށްފައިވެއެވެ.\nމީގެ އިތުރުން، ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ5މައްސަލަ، ޖިންސީ ހާނީއްކަކުރުމުގެ3މައްސަލަ، ބިރު ދެއްކުމަށް ކުރާ އެކިކަންކަމުގެ2މައްސަލަ އަދި ރޭޕްގެ 1 މައްސަލަ ހިމެނެއެވެ.\nމި ފަދަ މައްސަލަތަކުގެ ތެރޭގައި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ5މައްސަލައަކާއި ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ2މައްސަލަ ހިމެނެއެވެ.\nމިނިސްޓްރީ އޮފް ޖެންޑަރ އެންޑް ފެމިލީން ކުރިއަށް ގެންދާ އެޑްވާންސް ސައިން ލެންގުއޭޖް ޓްރޭނިންގގެ ދެވަނަ ޕްރޮގްރާމް ނިންމައިލައިފި →\n← ރަމަޟާން މަހަށް ޚާއްޞަ ޕްރޮގްރާމްތަކެއް ދައުލަތުގެ ބެލުމުގެ ދަށުގައި މަރުކަޒުތަކުގައި ދިރިއުޅޭ ކުދިންނަށް ހިންގައިފި


(1 އަހަރު) 21 އެޕްރީލް 2021 އިން ފެށިގެން\n4465.00 ރުފިޔާ މަހަކު\nއެއްގަމު ލައިސަންސާއި ގުޅިގެން ކުރަންޖެހޭ އެންމެހައި މަސައްކަތް ކުރުން\nއެއަގަމު ލައިސަންސް ހެދުމާއި ލައިސަންސްތަކުގެ މަޢުލޫމާތު މަހަކު އެއްފަހަރު ރިޕޯޓް ތައްޔާރުކުރުމަށްފަހު ޓްރާންސްޕޯރޓް އޮތޯރިޓީއަށް ފޮނުވުން\nއެއްގަމު އުޅަނދުފަހަރުގެ ރަޖިސްޓްރީ ހެދުމުގެ މަސައްކަތްކުރުން\nކަނޑުގައި ދުއްވާ އުޅަނދުފަހަރު ރަޖިސްޓްރީ ކުރުމަށް ކުރަންޖެހޭ ސާރވޭ ކުރުން\nކަނޑު އުޅަނދުފަހަރުގެ ރަޖިސްޓްރީ ހެދުން\nކަނޑުގައި ދުއްވާ އުޅަނދުފަހަރު ސާރވޭކޮށް ސަލާމާތީ ސެޓްފިކެޓް ޕަސެންޖަރުގެ ސެޓްފިކެޓް ބަރުމަރުކާ ސެޓްފިކެޓް ހެދުން\nކަނޑުގައި ދުއްވާ އިންޖީނު އުޅަނދުފަހަރުގެ ލައިސަންސް ހެއްދުން\nއޮޑީ ނަންބަރަށް އެދި ހުށަހަޅާ ފަރާތްތަކަށް އޮޑީ ނަންބަރ ދޫކުރުން\nމެރިޓައިމްގެ މަސްކަތްތަކާއި ގުޅިގެން ކުރެވޭ މަސައްކަތްތައް މަހަކު އެއްފަހަރު\nރިޕޯޓް ތައްޔާރުކޮށް ޓްރާންސްޕޯރޓް އޮތޯރިޓީއަށް ފޮނުވުން\nސާނަވީ ނުވަތަ އެއާ އެއްފެންވަރުގެ އިމްތިހާނަކުން2މާއްދާއިން ދަށްވެގެން "ޑީ" ގްރޭޑް ލިބިފައިވުމާއެކު އޭގެ އިތުރުން "ސެކަންޑަރީ ސްކޫލް" ނުވަތަ "ހަޔަރ ސެކަންޑަރީ ސްކޫލް" ސެޓްފިކެޓް އިމްތިހާނުގައި "ދިވެހި" މި މާއްދާއިން "ސީ" ގްރޭޑް ލިބިފައިވުން\nލިބިފައިވާ ތަޢުލީމަށް (15%)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 15 އޭޕްރީލް 2021 ގެ 13:00 ގެ ކުރިން، ހުވަދުއަތޮޅު ދެކުނުބުރީ އަތޮޅުކައުންސިލް އިދާރާއަށެވެ. ވަޒީފާއަށް އެދޭފޯމާއި ލިޔުންތައް އީ-މެއިލް ([email protected]) މެދުވެރިކޮށް ވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފި ނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި އިމްތިހާން އޮންނާނީ، 18 އޭޕްރީލް 2021 އާއި 21 އޭޕްރީލް 2021 އާ ދެމެދު، ހުވަދުއަތޮޅު ދެކުނުބުރީ އަތޮޅުކައުންސިލް އިދާރާގައެވެ.


Albion Store ge ithuru fihaara eh hulhuvaifi\nމިއަދު މާލޭގައި ހުޅުވީ އެލްބިއަން ސްޓޯރުގެ ދެވަނަ ފިހާރަ ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nހާޑްވެއާގެ ބާވަަތްތައް ވިއްކާ އެލްބިއަން ސްޓޯރުގެ އިތުރު ފިހާރައެއް މާލޭގައި ހުޅުވައިފި އެެވެ.\nއެލްބިއަންގެ ދެވަނަ ފިހާރަ މިއަދު ހުޅުވީ ހެންވޭރު ޖަނަވަރީ މަގުގަ އެވެ.\nފިހާރަ ހުޅުވުމަށް ބޭއްވި ރަސްމިއްޔާތުގައި ވާހަކަދައްކަވަމުން، ފިހާރައިގެ ސީއީއޯ، މުހައްމަދު އަޝްފާގު ވިދާޅުވީ ޖަނަވަރީ މަގުގައި ފިހާރައެއް ހުޅުވައި ހިދުމަތް ދޭން ފެށީ ގިނަ ކަސްޓަމަރުންގެ އެދުމަށެވެ. އަދި، އެލްބިއަން ސްޓޯރުގެ ގިނަ ފިހާރަތަކެއް ކުރިއަށް އޮތްތަނުގައި ހުޅުވަން ނިންމާފައިވާ ކަމަށެވެ.\nމި ފިހާރަ ހުޅުވުމާ ގުޅިގެން ޕްރޮމޯޝަނެއް ވެސް ވަނީ ފަށާފަ އެވެ. އެގޮތުން، 500 ރުފިޔާ އިން މަތީގެ ވިޔަފާރިތަކަށް 10 ޕަސެންޓުގެ ޑިސްކައުންޓެއް ދެ އެވެ. މި ޕްރޮމޯޝަން ހަފުތާއަކަށް ކުރިއަށް ގެންދާނެ އެވެ.\nއެލްބިއަން ސްޓޯރުގެ މި އައުޓްލެޓުގައި، ހާޑްވެއާ ސާމާނާއި، ފްލޯރިން އަދި ފްލައިވުޑާއި ސެނިޓަރީ ވެއަގެ ސާމާނު ލިބެން ހުރެ އެވެ. އަދި ޓައިލް ކެފުމާއި މަރާމާތުކުރުމާއި ކާޕެންޓްރީގެ ހިދުމަތްތައް ވެސް ދެ އެވެ.


އީދު ކުޅިވަރު ސިޔާސީ ނުކުރަމާތޯއެވެ. | Kulhudhuffushi Online ބަނޑޭރިގަނޑު\nސްކޫލް ސްޓާފްސް ފުޓުސަލް ލީގް މިމަހު 29 ގައި ފަށަނީޕީޕީއެމްގެ ރިޔާސީ ކެނޑިޑޭޓު އަބްދުﷲ ޔާމީން ކުޅުދުއްފުއްޓަށް ވަޑައިގަންނަވައިފިރިސޯޓްތައް ނުހަދާ ނަމަ އިހުތިޖާޖު ކުރަންޖެހިދާނެކަމުގެ އިންޒާރު އަތޮޅު ކައުންސިލުން ދީފިވިހި ސިކުންތުން ފޯނު ޗާޖު ކޮށްލެވޭ ޑިވައިސްއެއް އުމުރުން 18 އަހަރުގެ ކުއްޖަކު އުފައްދައިފިކުޅުދުއްފުށީ އަމީނީމަގުގައި އަޅަން ޖެހޭނީ “ގައު” ނޫނީ “ތާރު” ތަ؟އަމާޒަކީ ހިޔާލު ތަފާތުވުންތަކާއެކު ވެސް ވީ އެންމެ ރަނގަޅަކަށް މަސައްކަތްކުރުން: އަތޮޅު ކައުންސިލުގެ ނައިބު ރައީސް ނަސްރުﷲނޮޅިވަރަމް ކައުންސިލްގެ ރައީސާއި ނައިބު ރައީސް ޖުމްހޫރީ ޕާޓީއާ ގުޅިވަޑައިގެންފިކުޅުދުއްފުށީގައި ޖޫން މަހު ބާއްވާ އިންޓަރ އެޓޯލް އެތުލެޓިކްސް މީޓުގައި 13 ސްކޫލަކުން ބައިވެރިވެއްޖެދިހަ އަހަރު އެމްޑީޕީގައި ހުރުމަށްފަހު ވައިކަރަދޫ ކައުންސިލްގެ ނައިބު ރައީސް ޖޭޕީއާ ގުޅިއްޖެއެމަޖެންސީ ހާލަތްތަކުގައި ހަރަކާތްތެރިވާނެ މީހުން ތަމްރީން ކުރުމުގެ ޕްރޮގްރާމެއް ކުޅުދުއްފުށީގައި ބާއްވައިފިދިވެހި ފިލްމު “ދިލަކަނި”6ޖޫންގައި ތިލަދެކުނު ސިނަމާގައި އަޅުވަނީއަމީރު އަމީން ސްކޫލުގެ އީމެއިލް އައިޑީ ހެކްކޮށް ރުފިޔާ ބޭނުންކަމަށް ބުނާ އީމެއިލްއެއް ފޮނުވަމުން އެބަދޭހަނިމާދޫ – ޓްރިވެންޑްރަމް ސެކްޓަރގެ ދަތުރުތަކަށް ބޮޑު ތަރުހީބެއް ލިބޭ: މޯލްޑިވިއަންވާހަކަ – ކަލާޔާނުލާ ދިރުމެއްނެތެވެ. (16)“ރައިޒް ކުޅުދުއްފުށި” ޕްރޮގްރާމް ނިންމާ ބައިވެރިންނަށް ސެޓްފިކެޓް ދީފި އީދު ކުޅިވަރު ސިޔާސީ ނުކުރަމާތޯއެވެ.\nތާރީޚް 29/10/2012 ރިޕޯޓު\t.\nގުޅޭ ލިޔުންތައް - ޒަމާނީ ޚިތާނުގެތައް - 13/01/2013 - ވިއްސާރައިގެ ސަބަބުން މިރޭ ބާއްވަން ހަމަޖެހިފައިވާ ދަމުހިނގުމުގެ ކުޅިވަރު ކެންސަލްކޮށްފި - 29/10/2012 - ވެހެމުންދިޔަ ބޯވާރޭގެ ތެރެއިން ހަރުބީ އަށް ކުޅުދުއްފުށިން ހޫނު މަރުހަބާއެއް ކިޔައިފި - 28/10/2012 - ކުޅުދުއްފުށީގައި ވަރަށް ފޯރިއާއެކު އީދު ކުޅިވަރުތައް ކުރިއަށް އެބަދޭ - 28/10/2012 - އަޟްހާ ޢީދުގައި ކުޅުދުއްފުށީގައި ގިނަ ކުޅިވަރުތަކެއް - 23/10/2012  7 ކިޔުންތެރިން ޚިޔާލު ފާޅުކުރައްވާފައިވޭ\nވަރަށް ރަނގަޅު ނުކުތާތަކެއް ފާހަގަކޮށްފައިވާ ލިޔުމެއް. ކަންކަން ރާވަންތިބޭ މީހުނަށް ނޭފަތުގެ ކުރިއަށްވުރެ ދުރު ނުފެންނާތީ މިކަހަލަ ދެރަގޮތްތައް ދިމާވާނެ. ދެން މި އުފެދުނު ފިތުނަ ނައްތާލާނެ ހިއްވަރެއް، ބުއްދިއެއް އެމީހުންގެ ނުހުންނާނެ.\nރާއްޖެ ޓީވީ އިން ދެކުނު އަވަށު ސްޓޭޖް ދައްކަމުން ބުނެފާނެ އެއީ އުތުރު ސްޓޭޖޭވެސް. ހަމަ ހެޔޮކޮން ތި ހެދީ\nދެކުނު އަވަށު ސްޓޭޖްގައިވަނީ ސިޔާސީ ކުލަޖެހިފައި، އިރުމަތި އަވަށު ބަޔަކު އެމީހުން އަވަށުގައި ޢީދުކުޅިވަރު ނުބާއްވާ ދެކުނު އަވަށަށް ގޮސް އެސަކަރާތްޖަހަންވީ ކީއްކުރަން، ހަމަ ރަށުގައި ހަމަނުޖެހުން ހިންގަން\nކުޅުދުއްފުށީގެ ދެއަވަށުގެ ވާދަވެރިކަމުގެ ތެރޭގައި ތަޅާފޮލުމަކީވެސް އޮންނަކަމެއް. ރާއްޖެޓީވީ އެއީ ވަކި މީހެއް ކުޅުދުއްފުށީގައި އުޅޭތީ އެކަންތައް ކަވަރު ކުރަން ގޮސް އުޅުނު ބައެއް. ރާއްޖެޓީވީ ވެސް އެއީ ސިޔާސީ ބައެއް. މިއީ ވަކި ބައެއްގެ ވާހަކަ ބަޔާންކޮށް ލިޔެފައިވާ ލިޔުމެއް.\nއުތުރުކޮޅުގައި އަޅާފަ އޮތީ ސީދާ އައްނި އަށް އަޅާފައޮތް ސްޓޭޖެއް\nސަމާލުކަމަށްޓަކައި ދަންނަވާލަން. ރާއްޖެ ޓީވީއަކީ އަންނިގެ ފަހަތުން ދުވާ ޓީވީއެއް. އެއީކީ އަނެއްހެން މައްސަލައެއްވެސް ނޫން. އެމީހުން އަންނި ދާ ތަނަކަށް ދާނެ. އެއީ ކޮންމެހެން ކުޅުދުއްފުށީގެ އީދުކުޅިވަރުތައް ދައްކަން ދިޔަ ބައެއް ނޫން.\nމިހާރު އެންމެ ރަނގަޅީ ޓީވީއެމް. އެއީ ހުރިހާ ފިކުރެއްގެ މީހުން މަސައްކަތްކުރާ މިނިވަން ތަނެއް. ވަކި ސިޔާސީ ޕާޓީއެއް ޕުރޮމޯޓް ކުރާކަށްވެސް ނޫޅޭ. އީދުކުޅިވަރުތައްވެސް އެންމެ ރަނގަޅަށް ގެނެސްދިނީ އެމީހުން. މިހާރު ޓީވީއެމް މިނިވަންވީމަ އެމްޑީޕީންވެސް ޓީވީއެމްއަކާ ނުބެހޭ. އެމްޑީޕީއަށް ވެރިކަން ލިބުނީމަ ދައުލަތުގެ ޓީވީ ބަދަލުކޮށްލީ “ރާއްޖެޓީވީ”އަށް. މުޅިންވެސް ގެނެސްދިނީ އެމްޑީޕީގެ ހަބަރުތައް.\nކުރަހާ މުޙައްމަދުމެން ޓީ.ވީ.އެމް އަށް ދަޢުވަތު ނުދިނީ އެމީހުން ގެކުޅިވަރުތަށް ކޮށްމެހެން ދައްކަން ބޭނުން ނުވާތީއެއްނު


Dheenee adhi Qaumee fikuraa dhekolhah mashakaiykuraa fikurakee adhives MDP - Raees Yameen Dheenee adhi Qaumee fikuraa dhekolhah mashakaiykuraa fikurakee adhives MDP - Raees Yameen\nދީނީ އަދި ޤައުމީ ފިކުރާ ދެކޮޅަށް މަސައްކަތްކުރާ ފިކުރަކީ އަދިވެސް އެމްޑީޕީ - ރައީސް ޔާމީން\nއިސްލާމްދީނާއި ދިވެހިޤައުމިއްޔަތުގެ ފިކުރާ ދެކޮޅަށް މަސައްކަތްކުރާ ފިކުރަކީ އަދިވެސް އިދިކޮޅު އެމްޑީޕީކަމުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ވިދާޅުވެއްޖެއެވެ.\nފާދިއްޕޮޅު ކުރެންދޫ ރައްޔިތުންނާ ބައްދަލުކުރައްވައި ވާހަކަފުޅުދައްކަވަމުން ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ވިދާޅުވީ، މިހާރު ކުރެންދޫގެ ފިކުރަކީ މިސަރުކާރުގެ ފިކުރުކަމަށާ، މިރަށުގައި މިސަރުކާރަށް ބޮޑު އަޣްލަބިއްޔަތެއްގެ ތާޢީދު އޮތްކަން ފެނިގެންގޮސްފައިވާކަން އެނގިވަޑައިގެންފިކަމަށެވެ.\nޅ.ކުރެންދޫ ރައްޔިތުންނާ މުޚާޠަބުކުރައްވައި ވާހަކަފުޅުދައްކަވަމުން ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމު ވިދާޅުވީ، ކުރެންދޫއަކީ އިދިކޮޅު އެމްޑީޕީގެ ރަށެއްގެ ގޮތުގައި މީގެ ކުރިން ސިފަވެފައިއޮތް ރަށަކަށް ވީނަމަވެސް އެރަށުގެ ތަރައްޤީއަށް އިދިކޮޅު އެމްޑީޕީގެ ވެރިކަމުގައި ހޭދަކޮށްފައި އޮތީ 1.5 މިލިއަން ރުފިޔާކަމަށެވެ. އެހެންނަމަވެސް މިހާރު ނިމިފައިހުރި މަސައްކަތްތަކަށް ބަލާއިރު މިސަރުކާރުން މިހާތަނަށް 91 މިލިއަން ރުފިޔާ ކުރެންދޫގެ ތަރައްޤީއަށް ހޭދަކޮށްފައިވާކަން ރައީސް ފާހަގަކުރެއްވިއެވެ. މި ތަފާސްހިސާބުން ކުރެންދޫ ރައްޔިތުން މިހާރު ޕީޕީއެމްގެ ފިކުރަށް ތާޢީދުކުރަންޖެހޭ ސަބަބު ހާމަކޮށްދޭކަމަށްވެސް ރައީސުލްޖުމްހޫރިއްޔާ ވިދާޅުވިއެވެ. މިހާތަނަށް ކުރެންދޫ އެކަށީގެންވާގޮތުގައި ތަރައްޤީވެފައި ނުވަނީ އެމްޑީޕީގެ ސަރުކާރުގައި އިހުމާލުވެފައިވާތީކަމަށް ރައީސް ވިދާޅުވިއެވެ.\nރައީސްގެ ވާހަކަފުޅުގައި، ކުރެންދޫގައި ވަރަށްއަވަހަށް އޭޓީއެމްގެ ޚިދުމަތް ފައްޓަވާނެކަމަށް ވިދާޅުވިއެވެ. ކުރެންދޫއަށް ދިމާވެފައިވާ އެންމެ ބޮޑު މައްސަލަކަމށްވާ ރަށްގިރުމުގެ މައްސަލއަށް މިހާރު ހައްލު ލިބިފައިވާއިރު މިރަށުގެ އިތުރު ސަރަޙައްދުތައްވެސް ޙިމާޔަތްކޮށް ދާއިމީ ހައްލެއް މިކަމަށް ހޯއްދަވައިދެއްވާނެކަމަށް އެމަނިކުފާނު ވިދާޅުވިއެވެ.\nރައީސް ވިދާޅުވީ ސެޕްޓެމްބަރު މަހުގެ 23 އަށް މަޑުނުކޮށް ކުރެންދޫގެ ބަނދަރުގައި އޮޑިދޯނިފަހަރު އެޅޭނެގޮތަށް ތަރައްޤީކޮށްދެއްވާނެކަމަށާއި، މިހާރު ހަދަން ފަށާފައިވާ ބަނދަރުގެ މަސައްކަތްތައް ނިންމާނީވެސް ހަމަމިސަރުކާރުންކަމަށެވެ. މިވަގުތު ކުރެންދޫއަށް އެންމެ ބޮޑަށް ބޭނުންވަނީ ފެނާއި ނަރުދަމާގެ ޚިދުމަތްކަމާއި، ޑިޒައިންގެ މަސައްކަތްތައް މިހާރު ނިމިފައިވާކަން ފާހަގަކުރައްވަމުން ރައީސް ވިދާޅުވީ، ދާދި އަވަހަށް އެމަސައްކަތްތައް ފެށިގެންދާނެކަމުގެ ޔަޤީންކަންވެސް ރައީސް ޔާމީން ދެއްވިއެވެ.\nއިދިކޮޅު އެމްޑީޕީގެ ފުކުރަށް ފާޑުވިދާޅުވެ ވާހަކަފުޅުދައްކަވަމުން ރައީސް ވިދާޅުވީ ކެނޑިނޭޅި ރާއްޖެ ބަދުނާމުކުރުމަށް އިދިކޮޅު ފަރާތްތަކުން ދައްކަމުންދާ ވާހަކަތަކުގެ ނަތީޖާއެއްގެ ގޮތުން ރާއްޖެއާމެދު ފިޔަވަޅު އެޅުމުގެ އިންޒާރު ބޭރުގެ ފަރާތްތަކުން ދެމުންދާކަމަށެވެ. ރައީސް ވިދާޅުވީ ތަރައްޤީއާއި ރައްޔިތުންގެ ފިކުރަށް ހުރަސްއޅާ ފިކުރަކީ ހަމައެކަނި އިދިކޮޅު އެމްޑީޕީގެ ފިކުރުކަމަށާއި އެއީ ތަރައްޤީއާއި ޤައުމިއްޔަތާއި އުސޫލްތަކާއި ރައްޔިތުންނާ ދިމާއިދިކޮޅު ފިކުރެއްކަމަށެވެ.\nދިވެހިން އެދޭ ސިފަތަށް ދިވެހިޤައުމުގައި ބާއްވަން ބޭނުންނަމަ އެމަނިކުފާނަށް ތާއީދުކުރައްވައި ކުރިއަށްއޮތް ރިޔާސީ އިންތިޚާބުގައި އެމަނިކުފާނަށް ވޯޓު ދެއްވުމަށް ރައީސުލްޖުމްހޫރިއްޔާ އެދިވަޑައިގެންނެވިއެވެ.


Ruhgahah haassa nursery thakeh. Hallakah vedhaane | Mihaaru\nރުއްގަހަށް ހާއްސަ ނާސަަރީތަކެއް. ހައްލަކަށް ވެދާނެ\n18 ޖޫން 2019 - 09:17 10 comments\nފަޅު ހިއްކައިގެން ހަދާ ރިސޯޓްތައް ފެހިކުރުމަށް ރުކާއި ގަސް ގެންދިއުމުގެ ސަބަބުން އެތައް ރަށެއް މިހާރު ވެސް އެވަނީ ހަނަފަސްކޮށްލައިފަ އެވެ. ރުކަކަށް 500ރ. ނުވަތަ 800ރ. ގެ ރޭޓުން ކޮންމެ ރަށަކުން އެތައް ސަތޭކަ ރުކެއް ގަނެލަނީ އެވެ. އާ ރިސޯޓްތަކަށް ރުކުގެ ޑިމާންޑް ބޮޑުވެފައިވާއިރު ތިމާވެއްޓަށް އޭގެ ސަބަބުން އެތައް ގެއްލުމެއް ދަނީ ލިބެމުންނެވެ.\nރުކަކީ ރަށުގެ ވެލިގަނޑު ހިފަހައްޓައިދިނުމާއި ރަށް ގިރުން ކުޑަކޮށްދިނުމުގައި މުހިންމު ރޯލެއް އަދާކުރާ ވަސީލަތެކެވެ. އެހެންކަމުން ރާއްޖޭގެ ނާޒުކު ތިމާވެއްޓަށް ރުކުގެ މުހިންމުކަން ވަރަށް ބޮޑެވެ. ހަމަ އެހެންމެ ރާއްޖެއަކީ ފަތުރުވެރިކަމުގެ މައްޗަށް ބަރޯސާވެފައިވާ އިގްތިސާދެއް އޮތް ގައުމަކަށް ވާއިރު އާ ރިސޯޓްތައް ހެދުން ވެސް ވަނީ މުހިންމު ކަމަކަށް ވެފަ އެވެ.\nކ. ކާށިދޫން ނެގި ރުއްތަކެއް އުޅަނދަކަށް ބަރުކުރަނީ: އެއްފަހަރާ ގިނަ އަދަދަކަށް ރުއް ނަގާ މައްސަލަ ބޮޑު\nއެންވަޔަރްމަންޓް މިނިސްޓަރު ޑރ. ހުސައިން ރަޝީދު ވިދާޅުވި ގޮތުގައި ފަޅު ހިއްކައިގެން ހަދާ ރިސޯޓްތަކުގައި އިންދާނެ ރުއްގަސް ރާއްޖެއަކުން ނުލިބެ އެވެ. ރުއް ވިއްކުމުގެ ވިޔަފާރި ފުޅާވެފައިވާއިރު ވަގަށް ވެސް އެ ވިޔަފާރި ކުރާ ކަމަށް މިނިސްޓަރު ވިދާޅުވި އެވެ.\n"މީހުންގެ ރުއްގަސް އެކަންޏެއް ނޫން ފަޅުރަށްރަށަށް އަރާ ނާޖާއިޒު ގޮތުގައި ރުއް ގެންދާކަމުގެ ޝަކުވާ ވެސް އެބަ ލިބޭ،" ޑރ. ހުސެން ވިދާޅުވި އެވެ.\nއެ ހުރިހާ ސަބަބުތަކާ ހުރެ އެއީ މިހާރު ކޮންމެހެން ހައްލު ކުރަން ޖެހިފައިވާ މައްސަލައެކެވެ. އަދި ރުއްގަސް ނަގައިގެން އެއް ތަނުން އަނެއް ތަނަށް ގެންދިއުމާ ބެހޭ ގަވައިދުން ވެސް އެގޮތަށް ރިސޯޓްތަކަށް ރުއް ގެންދިއުން ހުއްދައެއް ނުކުރެ އެވެ. ދެން ޖެހެނީ ރާއްޖެ އިން ބޭރުން ރުއް އެތެރެކުރާށެވެ.\nފެހިކަން ގަދަ ލ. ބަރެސްދޫ: ރުއް ވިއްކަން ހާއްސަ ނާސަރީތަކެއް އުފައްދަން ވަނީ ނިންމާފައި -- ފޮޓޯ: ހައްވާ އަމާނީ އަބްދުﷲ/ ދި އެޑިޝަން\nރުއްގަސް ނެގުމާ ބެހޭ ގޮތުން މިހާރު އަމަލުކުރާ ގަވާއިދު ބުނާ ގޮތުން 10 ރުކަށް ވުރެ ގިނައިން ކަނޑާ ނުވަތަ އުފުރާ ނަމަ އެންވަޔަރަމަންޓް ޕްރޮޓެކްޝަން އެޖެންސީގެ ހުއްދަ ނަގަން ޖެހެ އެވެ. އަދި އެއްފަހަރާ 200 ރުކަށް ވުރެ ގިނައިން ނަގާ ނަމަ އެންވަޔަރަމެންޓް އިމްޕެކްޓް އެސެސްމެންޓް (އީއައިއޭ) ރިޕޯޓެއް ވެސް ހަދަން ޖެހެ އެވެ.\nއެ ގަވައިދަށް އަމަލު ނުކުރާ މައްސަލަ ބޮޑެވެ. މި ސަރުކާރުން ނިންމާފައިވަނީ އެ ގަވައިދު އިސްލާހު ކުރުމަށެވެ. އެގޮތުން ގަވައިދަށް ގެންނާނެ ބަދަލުތަކާ ގުޅޭ ގޮތުން އާއްމުންގެ ހިޔާލު ހޯދަން ފޯރަމެއް ވެސް ވަނީ ބާއްވައިފަ އެވެ. އާ ގަވައިދުން ރުއްގަސް ނެގުމުގެ މައްސަލައަށް ހައްލު ގެނެވޭނެ ކަމަށް މިނިސްޓްރީން ބުނެ އެވެ.\nމިނިސްޓަރު ޑރ. ހުސައިން ވިދާޅުވީ އެކަމަށް އޮތް ހައްލަކީ ވިޔަފާރީގެ ގޮތުގައި ރުއްގަސް ވިއްކޭނެ އިންތިޒާމު ހަމަޖެއްސުން ކަމަށެވެ. އެގޮތުން ނާސަރީތައް ހެދުމުގެ ފުރުސަތު ހުޅުވާލާނެ ކަމަށް މިނިސްޓަރު ވިދާޅުވި އެވެ.\n"ނާސަރީގެ ގޮތުގައި ރުއްގަސް ހައްދަން ބޭނުންވާ މީހުންނަށް ބިން ދޫކޮށްގެން އެކަން ކުރުން. އަޅުގަނޑުމެން މި ގެންނަ ގަވައިދުގެ ތެރެއިން އެކަން ކުރުމުގެ ފުރުސަތު ހަމަޖެހިގެން ދާނެ،" މިނިސްޓަރު ވިދާޅުވި އެވެ.\nއެކަން ކުރާނެ ގޮތުގެ ތަފްސީލެއް އަދި އެންވަޔަރަމެންޓް މިނިސްޓްރީއަކުން ހާމައެއް ނުކުރެ އެވެ. ފަޅުރަށްތައް ގިނަ ރާއްޖޭގައި އެއީ ކުރެވޭނެ ކަމެއް ކަމަށް ތިމާވެށީގެ ތަޖުރިބާކާރުން ދެކެ އެވެ. އަދި އެއީ ރަނގަޅު ވިޔަފާރިއަކަށް ވާނެ ކަމަށް ވެސް އެމީހުން ބުނެ އެވެ. އޭރުން ރާއްޖެއިން ބޭރުން ރުއްގަސް އެތެރެކުރުން ހުއްޓުމަކަށް ގެނެވިދާނެ އެވެ.\nރާއްޖޭގެ ރަށެއްގައި ހެދެމުން ދާ ރުއްތަކެއް: ރުކާއި ގަހަށް ހާއްސަ ނާސަރީތަކެއް ބޭނުންވޭ\nއީޕީއޭގެ ޑެޕިއުޓީ ޑިރެކްޓަ ޖެނެރަލް ޑރ. އިބްރާހިމް މުހައްމަދު ވިދާޅުވި ގޮތުގައި ރުކަކީ މިހާރު ރާއްޖޭގައި ޑިމާންޑް އޮތް ވިޔަފާރިއަކަށް ވާއިރު ވަކި ނާސަރީތަކެއް ހަދައިގެން އެ ވިޔަފާރި ފުޅާކުރެވިދާނެ އެވެ.\nއެކަން ކުރުމަށް މިހާރު ދަނޑުވެރިކަމަށް ބިން ދޫކުރާ އުސޫލުން ބިން ދޫކޮށްގެން ނުވަތަ ފަޅުރަށްތައް ދީގެން ވެސް ރުއްގަސް ހައްދައި، ވިޔަފާރީގެ ގޮތުގައި ވިއްކަން ބޭނުންކުރެވިދާނެ ކަމަށް ޑރ. އިބްރާހިމް ވިދާޅުވި އެވެ.\n"މިހާރު ރާއްޖޭގައި ދަނޑުވެރިކަން މިކުރަނީ ވަރަށް އަވަހަށް ލިބޭ ތަކެއްޗަށް އަމާޒުކޮށްގެން. ރުއް ވިއްކާކަމުގައި ވާ ނަމަ އެ ބޭނުންވާ ވަރަށް ބޮޑުވާން ހަތަރު ވަރަކަށް އަހަރު އެބަ ނަގާ. އެހެންވެ ހާއްސަ ނާސަރީތަކެއް ހެދުން ރަނގަޅު،" ތިމާވެށީގެ ދާއިރާއިން ޕީ.އެޗްޑީ ހާސިލް ކުރައްވާފައިވާ އިބްރާހިމް ވިދާޅުވި އެވެ.\nރާއްޖޭގެ ނާޒުކު ރަށްތައް ހަނަފަސްކުރާ މައްސަލައަށް މިއީ ރަނގަޅު ހައްލެއް ކަމަށް ބެލެވެ އެވެ. އޭރުން ރިސޯޓްތަކަށް ގެންދަން ނާސަރީތަކުން ރުއްގަސް ގަނެވޭނެ އެވެ.\nއިތުރު ލިޔުންތައް ތިމާވެށި ޓްރީ އޮފް ލައިފް ދިވެހި ރުއް މިނިސްޓަރު ޑރ. ހުސެއިން ރަޝީދު ހަސަން\nއައްޑޫ ސިޓީ ސްކެއާގައި ހުރި ރުއްތައް ކަނޑާލައިފި


ސަރުކާރު ކުންފުނިތަކުގެ އެމްޑީންގެ މުސާރަ 32 ޕަސެންޓް ކުޑަކޮށްފި – Dhen.mv\nސަރުކާރު ކުންފުނިތަކުގެ އެމްޑީންގެ މުސާރަ 32 ޕަސެންޓް ކުޑަކޮށްފި\nMay 7, 2020 - 3:13 pm\nސަރުކާރު ކުންފުނިތަކުގެ މެނޭޖިން ޑިރެކްޓަރާއި ޑެޕިއުޓީ މެނޭޖިން ޑިރެކްޓަރުގެ މުސާރައިން 32 ޕަސެންޓް ކުޑަކޮށްފި އެވެ.\nމިއަދު ބޭއްވި ނޫސްވެރިންގެ ބައްދަލުވުމެއްގައި ފިނޭންސް މިނިސްޓަރު އިބްރާހިމް އަމީރު ވިދާޅުވީ ސަރުކާރު ކުންފުނިތަކުގެ މެނޭޖިން ޑިރެކްޓަރުންނާއި ޑެޕިއުޓީ މެނޭޖިން ޑިރެކްޓަރުންގެ މުސާރައިން 20 ޕަސެންޓު ކުޑަކުރަން މީގެކުރިން ނިންމާފައިވާ ކަމަށާއި ނަމަވެސް އެއަށް އިތުރު ބަދަލުތަކެއް ގެންނަން މިހާރު ނިންމާފައިވާ ކަމަށެވެ.\nއެގޮތުން ހުރިހާ ކުންފުނިތަކެއްގެ އެމްޑީ އަދި ޑީއެމްޑީންގެ އަސާސީ މުސާރައިން 22 ޕަސެންޓު އުނިކޮށް، އަދި ކުންފުނިތަކުގެ ބޯޑުގައި ތިއްބަވާތީ އެމްޑީން އަދި ޑީއެމްޑީން އަށް ބޯޑު އެލަވެންސްގެ ގޮތުގައި ލިބޭ 11،500 ރުފިޔާ މިހާރު ކަނޑާލާފައިވާ ކަމަށްވެސް އަމީރު ވިދާޅުވިއެވެ.\n"އެހެންވީމަ ޖުމްލަކޮށް އެމްޑީންނާއި ޑީއެމްޑީގެ މުސާރައިން ގާތްގަނޑަކަށް 32 ޕަސެންޓު ކެނޑިގެންދާނެ" އަމީރު ވިދާޅުވިއެވެ.\nމީގެއިތުރުން ދައުލަތުގެ މުވައްޒަފުންގެ މުސާރަތަކަށް އަނެއްކާވެސް ބަދަލެއް ނިންމާފައިވާ ކަމަށްވެސް އަމީރު ވިދާޅުވިއެވެ. ނަމަވެސް ދައުލަތުން މުސާރަދޭ މުވައްޒަފުންގެ ތެރެއިން 20،000 ރުފިޔާ އަށްވުރެ ދަށުން މުސާރަ ލިބޭ މުވައްޒަފުންގެ މުސާރައަށް ބަދަލެއް ނާންނާނެ ކަމަށް މިނިސްޓަރު ވިދާޅުވިއެވެ.\n"20،000 ރުފިޔާ އާއި 25،000 ރުފިޔާ އާއި ދެމެދުގެ މުސާރަ ލިބޭ ފަރާތްތަކުގެ ބޭސިކްް މުސާރައިން 20 ޕަސެންޓު އުނިކުރާނެ" އަމީރު ވިދާޅުވިއެވެ.\nމިނިސްޓަރ އަމީރު ވިދާޅުވީ ސަރުކާރު މުވައްޒަފުންގެ ތެރެއިން މުސާރަ 10000 ވުރެ ދަށް މުވައްޒަފަކަށް މި ހާލަތުގައި އެލަވަންސްތަކާއި އެކު އެންމެ ބޮޑުކޮށް ގެއަށް ގެންދެވޭނީ 25،000 ރުފިޔާ ކަމަށެވެ.


300އަށްވުރެ ގިނަ ބައިވެރިންނާއެކު އައިޔޫއެމް އިން އިލްމީ ކުރިއެރުމާބެހޭ ބައިނަލްއަޤްވާމީ މަހާސިންތާ ފަށައިފި 300އަށްވުރެ ގިނަ ބައިވެރިންނާއެކު އައިޔޫއެމް އިން އިލްމީ ކުރިއެރުމާބެހޭ ބައިނަލްއަޤްވާމީ މަހާސިންތާ ފަށައިފި\n300އަށްވުރެ ގިނަ ބައިވެރިންނާއެކު އައިޔޫއެމް އިން އިލްމީ ކުރިއެރުމާބެހޭ ބައިނަލްއަޤްވާމީ މަހާސިންތާ ފަށައިފި\nއައިސީއައިއޭ ފެށުމުގެ ރަސްމިއްޔާތުގެ ތެރެއިން- ފޮޓޯ: އައިޔޫއެމް\nދިވެހިރާއްޖޭގެ އިސްލާމީ ޔުނިވަރސިޓީން ކޮންމެ އަހަރަކު ބާއްވަމުން އަންނަ ޢިލްމީ ކުރިއެރުމާބެހޭ ބައިނަލްއަޤުވާމީ މަހާސިންތާ (އައި.ސީ.އައި.އޭ)ގެ މިއަހަރުގެ ބައްދަލުވުން ފަށައިފިއެވެ.\nމި އަހަރުގެ މަހާސިންތާގެ މައިގަނޑު ތީމަކީ "ޢިލްމު ޙިއްޞާކޮށް ޢިލްމު އުނގެނުމަށް ލޯބިކުރާ މުޖުތަމަޢެއް ބިނާކުރުން" މިއެވެ. އައި.ސީ.އައި.އޭ 2019 ގެ ހުޅުވުމުގެ ރަސްމިއްޔާތުގައި މިނިސްޓަރ އޮފް އިސްލާމިކް އެފެއަރޒް ޑރ.އަޙްމަދު ޒާހިރު ޢަލީ އާއި މިނިސްޓަރ އޮތް އެންވާރަމެންޓް ޑރ.ޙުސައިން ރަޝީރު ޙަސަން ބައިވެވަޑައިގެންފައިވެއެވެ.\nމި ކޮންފަރެންސް ފެށުމުގެ ރަސްމިއްޔާތުގައި އިސްލާމީ ޔުނިވަރސިޓީގެ ވައިސް ޗާންސެލަރ ޑރ.އިބްރާހީމް ޒަކަރިއްޔާ މޫސާ ދެއްކެވި ވާހަކަފުޅުގައި، މި ކޮންފަރެންސް ބޭއްވިގެން މިދަނީ އިސްލާމީ ޔުނިވަރސިޓީއަށް އިދާރީގޮތުން ބަދަލުތަކެއް ގެނެސް އިލްމީގޮތުން އައު ހަރުފަތަކަށް ގެންދިއުމަށްޓަކައި ޕްލޭންތައް ކުރެވި މުހިންމު މަސައްކަތްތަކެއް ކުރެވެމުންދާ ދަނޑިވަޅެއްގައިކަން ފާހަގަކުރެއްވިއެވެ.\nމި ރަސްމިއްޔާތުގައި އައިސީއައިއޭ ކޮންފަރެންސްގެ ޗެއަރ ޑރ.ދީބާ މޫސާ ވަނީ މިފަދަ ކޮންފަރެންސް ތަކަކީ އައު ދިރާސާ ތަކަށާއި އައު ޚިޔާލުތަކަށް ހުޅުވިގެންދާ ދޮރެއްކަން ފާހަގަކުރައްވާފައެވެ. އަދި މި ކޮންފަރެންސްގައި ބައިނަލްއަޤްވާމީގޮތުން ފާހަގަކޮށްލެވޭ ޢިލްމީ ބޭފުޅުން ބައިވެރިވެ ވަޑައިގަންނަވާކަން ވެސް ޑރ.ދީބާ ފާހަގަ ކުރެއްވިއެވެ.\nދެ ދުވަހުގެ މުއްދަތަކަށް އިސްލާމީ ޔުނިވަރސިޓީގައި ބާއްވާ މި މަހާސިންތާގައި 50 ދިރާސާ ކަރުދާހާއި5ޕޯސްޓަރު ހުށަހަޅާއިރު އޭގެ ތެރޭގައި ސައުތު އޭޝިޔާގެ އެކި ޤައުމުތަކުގެ ޢިލްމީ ބޭފުޅުން ހުށަހަޅުއްވާ 35 ކަރުދާހަކާއި ރާއްޖޭގެ ބޭފުޅުން ހުށަހަޅުއްވާ 15 ކަރުދާހެއް ހިމެނެއެވެ.\nމި މަހާސިންތާގައި ކަރުދާސްތައް ހުށަހެޅިގެންދާނެ ދާއިރާތަކުގެތެރޭގައި ސައިކޮލޮޖީ، މެންޓަލް ހެލްތް، ކަރިކިއުލަމް، އިސްލާމިކް ސިވިލައިޒޭޝަން، ފައިނޭންސް، ޤްރުޢާނިކް ސައިންސް، ޝަރީޢާ އެންޑް ލޯ، ޕޮލިޓިކްސް އެންޑް ޑިޕްލޮމަސީ، ޑިޖިޓަލައިޒޭޝަން އަދި ލޭންގުއޭޖް އެންޑް ލިޓްރޭޗަރ ހިމެނެއެވެ.\nމި އަހަރުގެ މަހާސިންތާގައި ކަރުދާސް ހުށަހަޅާ ފަރާތްތަކާއެކު 300 އަށް ވުރެއްގިނަ ފަރާތްތަކުން ބައިވެރިވެއެވެ. މީގެތެރޭގައި ދިވެހިރާއްޖޭގެ އިސްލާމީ ޔުނިވަރސިޓީގެ ޕޯސްޓްގްރެޖުއޭޓް ލެވެލަށް ކިޔަވާ ދަރިވަރުންނާއި އެހެނިހެން ޔުނިވަރސިޓީ، ކޮލެޖްތަކުގެ ދަރިވަރުންވެސް ހިމެނެއެވެ.\nމިއަހަރުގެ ކޮންފަރެންސްގެ ގޯލްޑް ސްޕޮންސަރ އަކީ ސްޓޭޓް ޓްރޭޑިންގ އޯގަނައިޒޭޝަން (އެސްޓީއޯ)އެވެ. މީގެ އިތުރުން މޯލްޑިވްސް އިސްލާމިކް ބޭންކާއި އަމާނާ ތަކަފުލްއިންވެސް މި ކޮންފަރެންސަށް އެހީތެރިކަން ފޯރުކޮށްދީފައިވާކަމަށް އައިޔޫއެމްއިން މަޢުލޫމާތުދެއެވެ.


Hakuru elhi buinthakun cancer jeheytha? | Mihaaru\nހަކުރު އެޅި ބުއިންތަކުން ކެންސަރު ޖެހޭތަ؟\n11 ޖުލައި 2019 - 10:032comments\nމޭވާ ޖޫހާއި ފިޒީ ބުއިންތަކުގެ ތެރެއިން ހަކުރު އަޅާފައި ހުންނަ ބުއިންތަކުން ކެންސަރުގެ ނުރައްކާ ބޮޑުވާ ކަމަށް ފްރާންސްގެ ސައިންސްވެރިން ކުރި ދިރާސާއަކަށް ފަހު ވަނީ ބުނެފަ އެވެ. ބްރިޓިޝް މެޑިކަލް ޖާނަލްގައި ޝާއިއުކޮށްފައިވާ ދިރާސާގައި ބުނެފައިވާ ގޮތުން 100،000 މީހުންގެ މައުލޫމާތު، ފަސް އަހަރު ވަންދެން ބެލުމުން، ހަކުރާއި ކެންސަރާ ގުޅުންތަކެއް ހުރިކަން ވަނީ ހާމަވެފަ އެވެ.\nޔުނިވާސިޓީ ސޯބޯން ޕެރިސް ސިޓޭގެ ސައިންސްވެރިން ކުރި މި ދިރާސާގައި ބޮޑަށް ބުރަވެފައިވަނީ ހަކުރު އެޅި ބުއިންތަކުން ކެންސަރަށް މަގު ފަހިވަނީ ލޭގައި ހަކުރުގެ މިންވަރު އިތުރުވުމުން ކަމަށެވެ. އެކަމަކު މިއީ ހަކުރު އެޅި ބުއިންތަކާއި ކެންސަރާ ގުޅުން ހުރިކަން ކަނޑައެޅިގެން ސާބިތުވާ ދިރާސާއެއް ނޫނެވެ. މި ދިރާސާ އިން ލަފާކުރެވުނު ކަންކަން އިތުރަށް ބަލަން އަދި ދިރާސާތައް ކުރަން ޖެހެ އެވެ.\nހަކުރު އެޅި ބުއިމަކީ ކޮބާ؟\nދިރާސާގައި ބަލާފައި ވަނީ، ހަކުރުގެ މިންވަރު ފަސް ޕަސެންޓަށް ވުރެ ގިނައިން ހުންނަ ބުއިންތަކެވެ.\nހަކުރު ނާޅާއި ހުންނަ މޭވާ ޖޫހަކީ ވެސް ހަކުރު އެޅި ބުއިމެއްގެ ގޮތުގައި މި ދިރާސާގައި ބަލާފައިވެ އެވެ. މީގެ އިތުރުން ސޮފްޓް ޑްރިންކް، ފޮނި މިލްކްޝޭކް، އެނާޖީ ޑްރިންކް އަދި ހަކުރު އެޅި ސަޔާއި ކޮފީ ވެސް ހިމެނެ އެވެ.\n"ޒީރޯ-ކެލަރީ" ގައި ހަދާފައިވާ، ހަކުރު ނާޅައި ފޮނިރަހަ ލައްވާފައިވާ ބުއިންތައް ވެސް ދިރާސާކުރި އެވެ. އެކަމަކު އެ ބުއިންތަކާ ކެންސަރާ ގުޅުމެއް ހުރި ކަމަކަށް ނުދައްކަ އެވެ.\nކެންސަރުގެ ނުރައްކާ އޮތީ ކިހާ ވަރަކަށް؟\nދިރާސާގައި ބުނެފައިވާ ގޮތުގައި، ދެ ހަފުތާ ވަންދެން، ކޮންމެ ދުވަހަކު، ހަކުރު އެޅި 100 މިލިލީޓަރު ބުއިމެއް ބޯ ނަމަ ކެންސަރުގެ ނުރައްކާ 18 ޕަސެންޓް ބޮޑުވެ އެވެ.\nދިރާސާގައި ބައިވެރިކުރި ކޮންމެ 1،000 މީހެއްގެ ތެރެއިން 22 މީހަކަށް ކެންސަރު ޖެހުނެވެ. އަދި އިތުރުކުރާ ކޮންމެ 100 މިލިލީޓަރަކަށް ކެންސަރުގެ ނުރައްކާ ކޮންމެ ފަސް އަހަރަކުން 26 ޕަސެންޓަށް ބޮޑުވާ ކަމަށް ވެސް ދެއްކި އެވެ.\n"ހަކުރާއި ކެންސަރާ ގުޅުން ހުރި ކަމަށް ބެލެވޭ ކަމަށް މި ދިރާސާ އިން ދެއްކި ކަމުގައި ވިޔަސް މިކަން އިތުރަށް ކަށަވަރު ކުރުމަށް އަދި އިތުރު ދިރާސާތައް ކުރަންޖެހޭ،" ކެންސަ ރީސާޗް ޔޫކޭގެ ސްޓެޓިސްޓީޝިއަނެއް ކަމަށްވާ ޑރ. ގްރަހަމަ ވީލާ ވިދާޅުވި އެވެ.\nމި ދިރާސާގައި 2،193 މީހަކަށް ކެންސަރު ޖެހުނު ކަމަށް ރެކޯޑް ކުރެވިފައި ވާއިރު 693 މީހަކަށް ޖެހުނީ އުރަމަތީ ކެންސަރެވެ. އަދި 291 މީހަކަށް ޕްރޮސްޓޭޓް ކެންސަރު ޖެހުނު އިރު 166 މީހަކަށް ޖެހުނީ ގޮހޮރުގެ ކެންސަރެވެ.\nހަކުރު އެޅި ބުއިންތަކާ ކެންސަރާ ގުޅުން ހުރި ކަމަށް ދެއްކި ކަމުގައި ވިޔަސް ދިރާސާ ޓީމުން ބުނީ މިކަން ކަށަވަރު ކުރަން ފުޅާ ދާއިރާއެއްގައި ބޮޑެތި ދިރާސާތަކެއް ކުރަންޖެހޭ ކަމަށެވެ.\n"ހަކުރު އެޅި ބުއިންތަކާ ހިތުގެ ބަލިތަކާއި ބަރުދަން އިތުރުވުމާއި ފަލަ ބަލި އަދި ހަކުރު ބައްޔާ ގުޅުން ހުރޭ،" ޑރ. ޓޫވިއާ ވިދާޅުވި އެވެ.\nއޭނާ ވިދާޅުވީ (ސީދާ ހަކުރުން ކަމުގައި ނުވިޔަސް) މި ކަންކަމަކީ ވެސް ކެންސަރަށް މަގު ފަހިކުރުވާ ކަމަށް ވެދާނެ ކަމަށެވެ. އެހެންވެ އެންމެ ރަނގަޅު ގޮތަކީ ހަކުރުގެ ބާވަތްތަކާ ދުރުވުން ކަމަށް ވިދާޅުވި އެވެ.\nއިތުރު ލިޔުންތައް ސިއްހަތު ކެންސަރު ހަކުރު\nހަކުރުން ހަށިގަނޑަށް ލިބޭ ގެއްލުން އެނގޭނަމަ ބިރުގަންނާނެ


Kaiveni laskuraathee loabiveriyaa govaigen courtah\nކައިވެނި ކުރުން ލަސްކުރާތީ ލޯބިވެރިޔާ ގޮވައިގެން ކޯޓަށް\nލޯބިވެރިން ކައިވެންޏަށް އުންމީދު ކުރޭ\nބައެއް މީހުންނަށް ކައިވެންޏަކީ ކޮންމެހެން އެހާ އަވަހަށް ކުރަން ޖެހޭ އެއްޗެއް ކަމަކަށް ގަބޫލެއް ނުކުރެވެ އެވެ. އެމީހުން އެ ކުރާ ކަމެއް ކޮށްކޮށްލަ އެމީހުން ދިރިއުޅުމުގެ ދުވަސްތައް މަޑުމަޑުން ހޭދަ ކުރެ އެވެ. ނަމަވެސް އަނެއް ބަޔަކު ގަބޫލުކުރާ ގޮތުގައި ލޯބިވެގެން މާ ގިނަ ދުވަހު އުޅުމަކީ ބޭކާރު ކަމެކެވެ. މީހަކާ ލޯބީގެ ގޮތުން ގުޅުމަށްފަހު މިފަދަ މީހުން ދެން އިންތިޒާރު ކުރާނީ ކައިވެނި ކުރެވޭނެ ދުވަހަކަށެވެ.\nޒެމްބިއާގެ މި އަންހެންމީހާ އަށް ވެސް ދިމާވީ މިފަދަ ގޮތެކެވެ. އަށް އަހަރު ދުވަހު މީހަކާ ލޯބީގެ ގޮތުން ގުޅިގެން އަންހެންމީހާ ހޭދަ ކުރިއިރުވެސް ފިރިހެންމީހާ ކައިވެނިކުރާކަށް ނޫޅުނެވެ. އެ ވާހަކައެއް ނުވެސް ދައްކަ އެވެ. އެންމެ ފަހުން ހިތްހަލާކުވެ، ރުޅިއައިސްގެން އެމީހާ މިހާރު ވަނީ ލޯބިވެރިޔާ ގޮވައިގެން ކޯޓަށް ގޮއްސަ އެވެ.\nގާޓުރޫޑާ ނަގޯމާ ނަމަކަށް ކިޔާ މި އަންހެންމީހާ ބުނި ގޮތުގައި އޭނާ އަށް އަހަރުއްސުރެ ރައްޓެހިވެގެން އުޅުނު ލޯބިވެރިޔާ ހާބާޓް ސަލާލިކީ ކަކޫ މައްޗަށް ތިރިވެ ޕްރޮޕޯޒްކުރާނެކަމުގެ އިންތިޒާރުގައި ހުރެހުރެ މިހާރު އޭނާ ވަނީ މާޔޫސް ވެފަ އެވެ. އެހެންވެ އަށެއްކަ އަހަރު ވަންދެން އޭނާއާ ރައްޓެހިވެގެން އުޅެ އޭނާގެ ވަގުތުތައް ބޭކާރުކުރީތީ އައި ރުޅިން ކޯޓަށް ދިޔައީ އެވެ.\nނަގޯމާ ބުނި ގޮތުގައި ސަލާލިކީ އަކީ އޭނާގެ ލޯބިވެރިޔާގެ އިތުރުން ދަރިފުޅުގެ ބައްޕަ ވެސް މެއެވެ. އޭނާއާ ކައިވެނިކުރާނެ ކަމަށާއި ކައިވެނީގެ އަނގޮޓި އޭނާގެ އިނގިލީގައި އަޅުވާދޭނެ ކަމަށް ލޯބިވެރިޔާ ވައުދުވެފައިވާ ކަމަށް ނަގޯމާ ބުންޏެވެ. ނަމަވެސް ދޮގު ވައުދުތަކާއެކު ގިނަ ދުވަސްތަކެއް ބޭކާރުކުރީތީ މިހާރު އޭނާ ހުރީ ވަރަށް ރުޅިގަދަވެފަ އެވެ.\nނަގޯމާ ކޯޓަށް ވެއްދި މައްސަލައިގައި ސަލާލިކީ އޭނާއަށް މަކަރު ހަދާ ބޭވަފާތެރިވާ ކަމުގެ ތުހުމަތު ކޮށްފައި ވެއެވެ. އަދި ކައިވެނިކުރަން ނޫޅޭ ސަބަބު އޮޅުން ފިލުވައިދިނުމަށް ވެސް އެދިފައި ވެއެވެ.\n"އޭނާ އެއް އިރެއްގައި ވެސް ސީރިއަސް އެއް ނޫން. އެހެންވެ އަހަރެން އޭނާ ގޮވައިގެން ކޯޓަށް ދިޔައީ. އަހަންނަށް ވެސް އެނގެން ޖެހޭނެ އަހަރެންގެ ކުރިމަގަކީ ކޮބައިކަން. އެކަން ނޭނގި އަހަރެން ކުރިޔަށް ދާނީ ކިހިނެއް؟" ކެންޔާ ނޫހެއް ކަމަށްވާ އައުޓްލެޓް ޓޫކޯ އަށް ދިން އިންޓަވިއު އެއްގައި ނަގޯމާ ބުނެފައި ވެއެވެ.\nބައެއް ގައުމުތަކުގެ ސަގާފަތުގައި ޑައުރީ ދިނުންއޮވެ އެވެ.މިއީ ކައިވެނިކުރާ އަންހެންމީހާގެ ފަރާތުން ފިރިހެންމީހާއަށް ނުވަތަ ފިރިހެންމީހާގެ އާއިލާއަށް ދޭ ފައިސާއެއް މުދަލެވެ. ސަލާލިކީ މި ޑައުރީ ކަންތައް ވެސް ހަމަޖައްސާފައި ވެއެވެ. ނަމަވެސް އޭނާ ކޯޓުގައި ބުނީ ކައިވެނީގެ ކަންތައްތައް ކުރާ ވަރަށް މިވަގުތު އޭނާގެ އަތުގައި މާލީ ތަނަވަސްކަން ނެތް ކަމަށެވެ.\nނަގޯމާ އޭނާ ގޮވައިގެން ކޯޓަށް ދިއުމާ ގުޅިގެން ސަލާލިކީ ވެސް ހުރީ ހިތްހަމަނުޖެހިފަ އެވެ. އޭނާ ތުހުމަތުކުރާ ގޮތުގައި ނަގޯމާ ވެސް ލޯބިވެރިޔާގެ ހައިސިއްޔަތުން "އޭނާއަށް ދޭން ޖެހޭ ސަމާލުކަން"ނުދޭ ކަމަށެވެ.\nނަމަވެސް ނަގޯމާ ކޯޓަށް ހުށަހެޅި މައްސަލައަކީ އެ ކޯޓަށް ބެލޭނެ މައްސަލައެއް ނޫންކަމަށް އެ މައްސަލަ ބަލަން ހަވާލުވި ފަނޑިޔާރު ވަނީ ވިދާޅުވެފަ އެވެ. ސަބަބަކީ މި ދެ މީހުންނަކީ ގާނޫނީ ގޮތުން ދެމަފިރިންނަށް ނުވާތީ އެވެ. އެހެންވެ ކޯޓުން ބޭރުގައި ދެ މީހުން ވާހަކަ ދައްކައިގެން މައްސަލަ ހައްލުކުރަން ފަނޑިޔާރު ވަނީ މި ދެ މީހުންނަށް އަންގާފަ އެވެ.\nބޭނުމީ އެންމެ ކޯ ބޮޑު މީހާއަށް ވާން!\nކައިވެނިތައް އޮޅުވާލި އަންހެނަކަށް ގުރުއަތުލާން ޖެހިއްޖެ


ނާސާގެ ޖައްވީ އުޅަނދު މާސްގައި ޖެއްސި ވީޑިއޯ އާންމު ކޮށްފި\nމި ޕްރޮޖެކްޓް ނިމޭއިރު، ކުރިން ނޭނގޭ ގިނަ ސުވާލުތަކެއްގެ ޖަވާބު ލިބިގެންދާނެ\nމުޅި މިޝަން ކާމިޔާބުވި ކަމަށް ގަބޫލު ކުރާނީ ޖައްވީ އުޅަނދު އެނބުރި ދުނިޔެ އައުމުން\nމިއީ ފާއިތުވެ ދިޔަ 10 އަހަރު ތެރޭ މާސްގައި ނާސާއިން ހިންގާ އެންމެ ކާމިޔާބު މިޝަން\nހޯމަ ދުވަހު ނާސާއިން ވަނީ ޕާސަވިއަރެންސް ރޯވާ މާސްގެ ބިމުގައި ޖައްސާ ސާފު މަންޒަރާއި އަޑު އާންމުންނަށް ދައްކާލައިފައި\n23 ފެބްރުއަރީ 2021 | އަންގާރަ 06:56\nނާސާގެ މާސް މިޝަންގެ ތެރެއިން އެ އިދާރާގެ ޖައްވީ އުޅަނދު މާސްގައި ޖެއްސި ވަގުތު\nނާސާއިން އިންސާނަކާއި ނުލައި މާސްއަށް ފޮނުވި ޖައްވީ އުޅަނދު "ޕާސަވިއަރެންސް ރޯވާ" ކާމިޔާބު ކަމާއިއެކު މާސްގައި ޖައްސާ ވީޑިއޯ އާންމު ކޮށްފިއެވެ.\nޕާސަވިއަރެންސް ރޯވާގެ ނަން ދީފައިވާ ފުރޮޅުލީ އުޅަނދު ލޯންޗު ކުރީ މިދިޔަ އަހަރުގެ ޖުލައި މަހުއެވެ. ނާސާއިން ވަނީ ކާމިޔާބު ކަމާއެކު އުޅަނދު މާސްގެ ޖައްވަށް ވަދެ، ބިމުގައި ޖައްސާ މަންޒަރު އެ އިދާރާގެ ވެބްސައިޓާއި ޔޫޓިއުބް ޗެނަލްގައި ދައްކާފައެވެ. އަދި އެ އުޅަނދުން ނަގާފައިވާ މާސްގެ ފޮޓޯތައް ވެސް ވަނީ އާންމުނަށް ބުރާސްފަތި ދުވަހު ދައްކާލައިފައެވެ.\nހޯމަ ދުވަހު ނާސާއިން ވަނީ ޕާސަވިއަރެންސް ރޯވާ މާސްގެ ބިމުގައި ޖައްސާ ސާފު މަންޒަރާއި އަޑު އާންމުންނަށް ދައްކާލައިފައެވެ. އަދި އެ އުޅަނދު މާސްގައި ހަރަކާތްތެރިވާ މަންޒަރުވެސް އެ އިދާރާއިން ވަނީ ފުރަތަމަ ފަހަރަށް އާންމުންނަށް ދައްކާލައިފައެވެ.\nނާސާގެ މާސް މިޝަންގައި ހަރަކާތްތެރިވާ އިސް އޮފިޝަލަކު ބުނީ މިއީ އެ އިދާރާއިން މާސްގެ ފަސްގަނޑު ދިރާސާ ކުރުމަށް ކުރަމުން އަންނަ މަސައްކަތުގައި މިހާ ބޮޑު ކާމިޔާބީއެއް ލިބުނު ފުރަތަމަ ފަހަރު ކަމަށެވެ.\nނާސާގެ ސައިންސް ޓީމުގެ ޑެޕިއުޓީ ޕްރޮޖެކްޓް ސައިންޓިސްޓް ކެން ވިލްފޯޑް ވިދާޅުވީ މިއީ ފާއިތުވެ ދިޔަ 10 އަހަރު ތެރޭ މާސްގައި ނާސާއިން ހިންގާ އެންމެ ކާމިޔާބު މިޝަން ކަމަށާއި، ނާސާގެ ޖައްވީ އުޅަނދު އެނބުރި ދުނިޔެ އަންނައިރު މާސްއިން ގައި، ވެލި އަދި ކުނޑި ފަދަ ތަކެތި އެއްކުރާނެ ކަމަށެވެ. އަދި މިހާރު ލިބިފައިވާ ފޮޓޯ ތަކުން މާސްގެ ބިމާއި ދުނިޔޭގެ ބިން އެއްގޮތް ކަމަށް ބެލެވޭ ކަމަށެވެ.\nނާސާގެ އިންޖިނިއަރިންގ ޓީމުގެ އޮފިޝަލު ވިދާޅުވީ މާސްއަށް ޖައްވީ އުޅަނދު ޖެއްސުން އެއީ ލިބުނު ކާމިޔާބީ އެއް ކަމަށާއި، ނަމަވެސް މުޅި މިޝަން ކާމިޔާބުވި ކަމަށް ގަބޫލު ކުރާނީ ޖައްވީ އުޅަނދު އެނބުރި ދުނިޔެ އައުމުން ކަމަށެވެ. އަދި ޖައްވީ އުޅަނދު މާސްގެ ބިމުގައި ޖެއްސިއިރު އުޅަނދައް އެއްވެސް ގެއްލުމެއްވި ކަމަށް ފާހަގަ ކުރެވިފައި ނުވާ ކަމަށް އޭނާ ވިދާޅުވިއެވެ.\nމާސް މިޝަންގެ ޑިޕިއުޓީ ޕްރޮޖެކްޓް މެނޭޖަރު މެޓް ވެލާސް ވިދާޅުވީ މި ޕްރޮޖެކްޓް ނިމޭއިރު، ކުރިން ނޭނގޭ ގިނަ ސުވާލުތަކެއްގެ ޖަވާބު ލިބިގެންދާނެ ކަމަށެވެ.\nލޭންޑިންގ ކެމެރާގެ ލީޑް ކެމެރާމަން ޑޭވިޑް ގްރެލް ވިދާޅުވީ މިއީ މުޅިން އައު ތަޖުރިބާއެއް ކަމަށާއި، މާސްގެ ބިމުގައި ނާސާގެ އުޅަނދު ޖެއްސި ވަގުތު މިޝަންގެ ބައިވެރިންގެ މޫނު މަތިން ފެނުނު ހިނިތުންވުން އެއީ ލިބުނު އެންމެ ބޮޑު ހިތްހަމަ ޖެހުން ކަމަށެވެ. އަދި މިއީ އެތަށް ބަޔެއްގެ މަސައްކަތް ކަން އޭނާ ވަނީ ފާހަގަ ކޮށްފައެވެ.\nމި ހާތަނަށް އައިއިރު، 24 ގަޑިއިރު، ނާސާގެ ޓީމުން މާސްގެ ބިމުން ސާމްޕަލް އެއްކުރުމުގެ މަސައްކަތް ކުރަމުން އަންނަ ކަމަށް ނާސާއިން ބުނެއެވެ. އަދި މާސްގެ ބިމުގައި ފެން ހުރި ކަމުގެ ނިޝާން ފެންނަ ކަމަށް ނާސާއިން ވަނީ ބުނެފައެވެ.


Rape ge shikaara akahvi kujjaa dhaulathu himaayathah\nރޭޕްގެ ޝިކާރައަކަށްވި ކުއްޖާ ދައުލަތު ހިމާޔަތަށް\nރޭޕްއާ ގުޅިގެން މަޑުއްވަރީގައި އިހުތިޖާޖްކުރަނީ -- ފޮޓޯ: މަޑުއްވަރީ އޮންލައިން\nރ. މަޑުއްވަރީގައި ގުރޫޕަކުން ރޭޕް ކުރި ކަމަށް ބުނާ އަންހެން ކުއްޖާއަށް ހިމާޔަތް ދިނުމުގެ ގޮތުން ދައުލަތުގެ ބެލުމުގެ ދަށަށް ގެންގޮސްފި އެވެ.\nމަޑުއްވަރީން އަވަސްއާ ވާހަކަދެއްކި ބައެއް މީހުން ބުނީ މި އަންހެން ކުއްޖާގެ މައްސަލަ ރޭގެ ވަގުތެއްގައި މީޑިއާގެ ސަމާލުކަމެއް އައި ނަމަވެސް އަންހެން ކުއްޖާ ރޭޕްކޮށްފައިވަނީ މީގެ ވިއްސަކަށް ދުވަސް ކުރި ކަމަށެވެ.\nމި މައްސަލަ އާއި ގުޅިގެން ފުލުހުންގެ އިދާރާ އިން ބުނީ ނ، ރ، ބ، އަދި ޅ ހިމެނޭ ސަރަހައްދުގެ ރަށެއްގައި 18 އަހަރު ނުފުރޭ އަންހެން ކުއްޖަކަށް ޖިންސީ ގޯނާކުރި ކަމަށް ބުނާ މައްސަލައެއް ހުށަހަޅާފައިވާތީ އެ މައްސަލަ ބަލަމުންދާ ކަމަށެވެ.\nފުލުހުންނަށް މިމައްސަލަ ރިޕޯޓް ކޮށްފައިވަނީ މިމަހުގެ 11 ވަނަ ދުވަހު ކަމަށްވެސް މައުލޫމާތު ދީފައިވެ އެވެ.\nއަންހެން ކުއްޖާ ރޭޕް ކުރި ކަމަށް ބުނާ މައްސަލަ ފެންމަތިވީ މިމަހުގެ ތިންވަނަ ދުވަހު އެވެ. އޭގެ ފަހުން އެތައް ދުވަހެއް ފާއިތުވެ ދިޔައިރުވެސް މައްސަލައިގައި ތުހުމަތުކުރެވޭ މީހުން ހައްޔަރުކޮށްފައި ނުވާތީ މަޑުއްވަރީގެ އާންމު ރައްޔިތުން ރޭގެ ވަގުތެއްގައި ވަނީ އެރަށު ޕޮލިސް ސްޓޭޝަން ކުރިމަތީގައި މުޒާހަރާކޮށްފަ އެވެ.\nމިމުޒާހަރާގައި ފުލުހުންނާއި އާންމުން ކުރިމަތިލާ، ބައެއް އާންމުންނަށް އެކިވަރުގެ އަނިޔާތައް ވެސް ލިބިފައިވެ އެވެ. ނަމަވެސް ތުހުމަތުކުރެވޭ އެއްވެސް މީހަކު އަދި ހައްޔަރުކޮށްފައެއް ނުވެ އެވެ.\nރ. މަޑުއްވަރި ރޭޕް


ޝަބްނަމް2| Esfiya - Dhivehi Vaahaka Site\n“ކާކު….؟” ނާނާގެ އަޑުއިވެނީ ފިނިފެންމާ ގަސްތަކުގެ ތެރެއިންހެން ހީވާތީ، ރިޝްފާން އެދިމާއަށް މިސްރާބުޖެހިއެވެ.\n“ޝަބްނަމް…” އަޑުއައީ ހަމަ ފިނިފެންމާ ގަސްތަކުގެ ތެރެއިންނެވެ. އެއީ ހިތްގައިމު އަޑެކެވެ. އެ އަޑުގައި ޖާދޫވީ ބާރެއްވާކަހަލައެވެ. ދެވަނަ ފަހަރަށް އަހާލުމަށް ބޭނުންވެފައި، ގަނޑުވެފައި ކަހަލަ ގޮތަކަށް ރިޝްފާންއަށް ހުރެވުނީއެވެ.\n“ރިޝްފާން…” ދެންވެސް އިވުނީ އެ ހިތްގައިމު އަޑެވެ. ނަމަވެސް، އިތުރު ހައިރާން ކަމަކާއެކުގައެވެ. ރިޝްފާން މީހަކު ފެނޭތޯ ވަށައިގެން ހޯދަން ފެށިއެވެ. ނަމަވެސް، އިންސާނީ އަސަރެއް ފެންނާކަށް ނެތެވެ.\n“އާނ.. ރިޝްފާން މިއީ… ފިލައިގެން ނުހުރެ އަހަންނަށް ފެނިބަލަ…. ކާކުތަ ތީ..؟” ފިނިފެންމާ ގަސްތަކާ އިތުރަށް ކައިރިއަށް ރިޝްފާން ޖެހިލިއެވެ.\n“ޝަބްނަމް…” އަނެއްކާވެސް ތަޢާރަފު ލިބުނެވެ.\nރިޝްފާނަށް އެވަގުތު މާ ދުރުނޫން ހަނދާނެއްވިއެވެ. ދާދި ފަހުން އޭނާ ބެލި ބަސްފޮތެއްގެ ސަފްހާ އަކުން ޝަބްނަމްގެ ނަން ފެނިފައިވެއެވެ. ޝަބްނަމަކީ ފަތިހަށް ފައިބާ ފިންޏެވެ. ނަމަވެސް ދިވެހި ވަރަށްގިނަ ކުދިންނަށް އެނަން ކިޔާ އުޅެއެވެ. މި ހަނދާން ވުމާއެކު، ރިޝްފާންގެ ލޯ އަމާޒުވީ ފިނިފެންމާ ގަހުގައި ފޮޅިފައިވާ މާތަކުގެ ފިޔަތައް ފަޅުފިލުވަމުންދާ ޝަބްނަމްގެ ތިކިތަކަށެވެ. އެހިނދު އެ މާތަކުގައި އާދަޔާ ޚިލާފު ވިދުވަރެއްވެސްވާ ކަހަލައެވެ.\nއޭނާ މަޑުމަޑުން ގަސްތަކުގެ ކައިރިއަށް ޖެހިލާ، މަލެއް ބިނދެލިއެވެ. އެއަށްފަހު، ނޭފަތުކުރީގައި އެ މާ ޖައްސައިލިއެވެ. ހަމައެއާއެކު އޭނާގެ ފަހަތުގައި، ޖެހޭނުޖެހޭ ހިސާބުގައި މީހަކު ހުރިކަމުގެ އިހުސާސް ކުރެވުމާއެކު، އޭނާ ފަހަތަށް އެނބުރެލިއެވެ. އެއާއެކު ރިޝްފާންގެ ދެލޯ ހީވީ ތަރަތަރަޖަހައިގެން ދިޔަހެންނެވެ.\nރިޝްފާންގެ ކުރިމަތީގައި އެހުރީ އާދަޔާޚިލާފު ރީތިކަމަކާއި ފުރިހަމަކަމެއް ލިބިފައިވާ އަންހެން ކުއްޖެކެވެ. ގައިމެވެ. މީގެކުރިއަކުން އެފަދަ ފުރިހަމަ ސިފަތަކެއް ލިބިފައިވާ ކުއްޖަކު އޭނާ ދެކެފައެއް ނުވެއެވެ.\n“ތިޔައީތަ ޝަބްނަމް އަކީ…؟” ހިނދުކޮޅެއްގެ ހިމޭންކަމަށްފަހު، ރިޝްފާން އެއްސެވެ.\n“އާނ…އަހަންނަކީ ޝަބްނަމް…” އެއަންހެން ކުއްޖާ، ޝަބްނަމް ޖަވާބުދިނެވެ.\n“ޝަބްނަމް…ތީ ދިވެހި އަންހެން ކުއްޖެއް..؟” ޝަބްނަމްގެ ރީތިކަމާއި ޗާލޫކަން ފެނި ރިޝްފާން ހުރީ ހައިރާންވެފައެވެ.\n“އާނ…އެކަމަކު އަހަރެންގެ ބައްޕައަކީ އިންޑިއާއަށް ނިޞްބަތްވާ މީހެއް….” ޝަބްނަމް ހިނިތުންވެލިއެވެ.\n“ހިނގާ ޖޯލީގައި އިށީންނަން…” ޖޯލިފައްޗާ ދިމާއަށް ރިޝްފާން ހިނގައިގަތެވެ. ފަހަތުން ޝަބްނަމް ވެސް ހިނގައިގަތެވެ.\n“ރިޝްފާން އަލަށްދޯ މިރަށަށް އައިސްގެން ތިއުޅެނީ..؟” ޖޯލީގައި އިށީންނަމުން ޝަބްނަމް އެއްސެވެ. ބޮލުގެ އިޝާރާތުން ރިޝްފާން އާއެކޭ ބުނީ، ޝަބްނަމްގެ މޫނަށް ބަލަހައްޓައިގެން ހުރެއެވެ.\nމީގެކުރިން ދުވަހަކުވެސް އަންހެން ސޫރައަކާ ދިމާއަށް އޭނާގެ ނަޒަރު އެވަރަކަށް ނުހުއްޓެއެވެ. ނަމަވެސް މިހާރު އެކަން ވަނީ މުޅިން ބަދަލުވެފައެވެ. ޝަބްނަމްގެ މޫނުގައިވާ އަޖައިބެއްކަހަލަ ބާރުގަދަ ވިދުވަރު ސަބަބުން ރިޝްފާންގެ ކަޅި އަބަދުމެ އަމާޒުވެފައި ހުންނަނީ، ޝަބްނަމްގެ ހިތްގައިމު މޫނަށެވެ. އަޖައިބެކެވެ. ދާދި ހިނދުކޮޅެއްގެ ތެރޭގައި، ޝަބްނަމްގެ ހުރިހާ ހަރަކާތްތައްވެސް ރިޝްފާންއަށް ކަމުގޮސްފިއެވެ. އިސާހިތަކު އޭނާގެ އިޚްތިޔާރުންވެސް ބޭރުވެއްޖެއެވެ.\n“ޝަބްނަމް….އަހަރެން ބޭނުން ޝަބްނަމްއާ ބައްދަލުކުރަން…ޝަބްނަމްގެ ގެ ހުންނަނީ ކޮންތާކު…؟” ހަމަ ޔަޤީނުންވެސް ޝަބްނަމްގެ އަހުރަވެތި ސޫރައިގެ ޖާދޫގައި ރިޝްފާން ޖެހިއްޖެއެވެ.\n“އަހަންނާ ބައްދަލުކުރަން އަހަރެންގެ ގެއަށް ދިއުން އެހާ ރަނގަޅެއް ނުވާނެ…ކޮންމެ ދުވަހަކު ފަތިހުގެ ފިނި ފައިބާ ވަގުތު މިތަނުން އަހަންނާ ބައްދަލުވާނެ” މިހެން ބުނެފައި ޝަބްނަމް ބަލައިލީ ރިޝްފާންގެ މޫނަށެވެ. އޭރު ރިޝްފާން އިނީ ކަޅިވެސްޖަހާނުލާ ޝަބްނަމްއަށް ބަލަން ކަމުން އޭނާ ލަދުގަތެވެ.\n“މިހާރު އަލިވިލެނީ….އަހަރެން ދެން ދަނީ….” ޝަބްނަމް އުޑުމައްޗަށް ނަޒަރު ހިންގާލަމުން ޖޯލިން ތެދުވެއްޖެއެވެ. ރިޝްފާން އަތްދިއްކޮށް ޝަބްނަމްއާ ސަލާމްކޮއްލިއެވެ. އެހިނދު ރިޝްފާނަށް ކުރެވިގެން ދިޔައީ، ކުރިން ނުކުރެވޭފަދަ އާދަޔާ ޚިލާފު އިހުސާސެކެވެ. މަޑުމަޑުން ދެލޯ މަރާލެވުނެވެ.\n“ދެން ދަނީ….މާދަމާވެސް ބައްދަލުވާނެ…” ޝަބްނަމް ރިޝްފާންގެ އަތުން ދޫކޮށްލާފައި ހިނގައިގަތެވެ. ބަސްހުއްޓި އާގަމަވެފައި ރިޝްފާންއަށް ހުރެވުނީއެވެ. އިސާހިތަކު ޝަބްނަމް އޭނާގެ ލޯމަތިން ކަޝްފުވެއްޖެއެވެ. ރިޝްފާން ފުން ނޭވާއެއް ލުމަށްފަހު އަނެއްކާވެސް ޖޯލީގައި ބުރަކަށި ޖައްސާލިއެވެ.\nހެނދުނު ޒަޔާން ހޭލައިގެން އައިއިރުވެސް ރިޝްފާން އެ ޖޯލީގައި ޝަބްނަމާ ދޭތެރޭ ވިސްނަން އޮތެވެ.\n“ރިޝްފާން… ރޭގައި ހަމަ އެއްގޮތަކަށްވެސް ނުނިދަނީތަ؟ ވަރަށް ހިތްގައިމު ބަގީޗާއެއްދޯ؟” ރިޝްފާނާ ޖެހިގެން ހުރި ޖޯލީގައި ޒަޔާން އިށީނެވެ.\n“އާނ… ވަރަށް ހިތްގައިމު… ހަޔާތުގައި މީހާ ހިސާބަށް ކުރިން ލިބިފައިނުވާވަރުގެ ހިތްހަމަޖެހުމެއް މި ބަގީޗާއިން ލިބިއްޖެ…..” ރިޝްފާން އޭނާގެ އަތުގައި އޮތް މަލުގެ ވަސް ބަލާލި އެވެ.\n“ތިބުނީ ކިހިނެއް ހިތްހަމަޖެހުން ލިބުނު ވާހަކަތަ؟” ޒަޔާން އެއްސެވެ.\nޒަޔާން މިހެން އެހުމުން އެ ބަގީޗާތެރޭން ދިމާވި އާދަޔާ ޚިލާފު ރީތި އަންހެންކުއްޖާ، ޝަބްނަމްގެ ވާހަކަ ޒަޔާނަށް ރިޝްފާން ކިޔައިދިނެވެ.\n“މިގޭ ބަގީޗާތެރޭން!؟ ޝަބަނަމޭ!؟ ޝަބްނަމް ކިޔާ އަންހެން ކުއްޖަކަށް މިރަށުގައި އުޅޭނީ އެންމެ ކުއްޖެއް. އެއީ އިބްރާހީމްބޭގެ ހަސަންގެ ދަރިފުޅު… އޭނަ މިގޭ ގޯތިތެރެއަށް ވަންނާނެ ކަމަކަށް ގަބޫލެއް ނުކުރެވޭ!” ޒަޔާން އިނީ ޤަބޫލުކުރަން ދަތިވެފައެވެ.\nޒަޔާން އެބުނީ ތެދެކެވެ. ޙަސަންގެ ޝަބްނަމް ފިޔަވައި އެހެން ޝަބްނަމްއެއް އެރަށަކު ނޫޅެއެވެ. ހަސަންގެ ދަރިފުޅަކީ ދުވަހަކުވެސް ހިސާބުގަނޑުގެ ގޭގެއަށް ގޮސް އުޅޭ ކުއްޖެއް ނޫނެވެ. އަމުދުން އެ ޝަބްނަމަކީ ރިޝްފާން އެ ސިފަކުރާފަދަ ރީތި ސިފަތަކެއް ލިބިފައިވާ ކުއްޖެއްވެސް ނޫނެވެ.\n“ޒަޔާން ބުނަން… އެއީ ކޮންމެ އިބްރާހިމްބެގެ ދަރިއެއްގެ ދަރިއަކަސް، އެފަދަ ރީތިކަމަކާއި ޗާލޫކަމެއް، މީގެކުރިން އަހަންނެއް ނުދެކެން…..” ޝަބްނަމްގެ ރީތިކަމަށް އަނެއްކާވެސް ރިޝްފާން ތަޢުރީފުކޮއްލިއެވެ.\nބިރުވެރި August 19, 2018


Lampard Ge Furathama Home Match Gai Chelsea Ah Point Eh - Vaguthu\nއިނގިރޭސި ޕްރިމިއާ ލީގުގައި ޗެލްސީން ކުޅުނު ދެވަނަ މެޗުގައި ލެސްޓާ ސިޓީއާ އެއްވަރު ވެއްޖެއެވެ.\nމިރޭގެ މެޗަކީ ޗެލްސީގެ ކޯޗު ކަމުގައި ހުރި ކްލަބު ލެޖެންޑް ފްރޭންކް ލަމްޕާޑްގެ ފުރަތަމަ ހޯމް މެޗެވެ. ޗެލްސީގައި ކުޅުންތެރިއެއްގެ ގޮތުގައި 13 އަހަރު ހޭދަކުރި ލެމްޕާޑުގެ އެނބުރި އައުމަށް ސަޕޯޓަރުން ފުރިހަމައަށް ތައްޔާރުވިވެސް މެއެވެ. މުޅި ދަނޑުގެ ވަށައިގެން އޭނާއަށް ހާއްސަ ބެނާތައް ދަމާފައިއޮތެވެ. މިރޭގެ މެޗު ނިމުނީ 1-1 ގެ ނަތީޖާއަކުން އެއްވަރު ވެގެންނެވެ.\nލަމްޕާޑް ޗެލްސީގެ ކޯޗުކަމާ ހަވާލުވިފަހުން އެޓީމު ކުޅުނު ތިން މެޗުންވެސް މޮޅެއް ނުހޯދިވާއިރު، ކޮންމެ މެޗެއްގައިވެސް ޗެލްސީގެ ފަރާތުން ރަނގަޅު ކުޅުމެއް ފެންނަކަން ފާހަގަކޮށްލެވެއެވެ. ހާއްސަ މި ހަފްތާ ތެރޭގައި އެޓީމުން ލިވަޕޫލާ ދެކޮޅަށް ކުޅުނު ސުޕަ ކަޕް މެޗުގައި ޗެލްސީ ފެނުނީ ތަފާތު މޮޅުކޮށެވެ. އެ މެޗުގެ ވަރުބަލިކަން ކުޅުންތެރިން ކިބައިން ކޮންމެވެސް ވަރަކަށް ފެނުނު ނަމަވެސް، މެޗު ވަރުގަދައަށް ފެށީ ޗެލްސީންނެވެ.\nމެޗުގެ ކުރީކޮޅުގައި އޮލިވިއާ ޖިރޫޑާއި ޕެޑްރޯގެ އިތުރުން މޭސަން މައުންޓްގެ ހަމަލާތައް ފެނުނިއިރު، ޗެލްސީން ހަތްވަނަ މިނެޓުގައި ލީޑު ނެގިއެވެ. ލީޑު ނަގައިދިނީ ޗެލްސީގެ އެކަޑެމީން ވިދާލި، އަރަމުން އަންނަ 20 އަހަރުގެ މިޑްފީލްޑް ތަރި މައުންޓެވެ. ލެސްޓާގެ އެންޑީޑީ އަތުން ބޯޅަ ހޯދާ، އޭނާ ފޮނުވާލި ހަމަލާ ގޯލަށް ވައްދާލީ ތިރިތިރީންނެވެ.\nފުރަތަމަ ހާފްގައި ޗެލްސީން ރަނގަޅަށް ކުޅުނުއިރު، ހާފް ނިމެން ދަނިކޮށް އެންގޯލޯ ކަންޓޭއަށް އިތުރު ފުރުސަތެއް ލިބި ބޭކާރުވިއެވެ. ދެވަނަ ހާފަށް ނުކުމެ ލެސްޓާއިން މެޗުގެ އޮއެވަރު ބަދަލުކޮށްލިއެވެ. ރަނގަޅަށް ކުޅެ، ހަމަލާތައްވެސް ގިނަ ކުރިއެވެ. މެޑިސަންއާއި ވާޑީގެ ނުރައްކާ ޗެލްސީއަށް ބޮޑުވިއިރު، އެ ދެކުޅުންތެރިންގެ ހަމަލާތައްވެސް ދިޔައީ ކިރިޔަ ކިރިޔާއެވެ.\nލެސްޓާއިން އެއްވަރުކުރީ 67 ވަނަ މިނެޓުގައި ލިބުނު ކޯނަރަކުންނެވެ. ކޯނަރު ބޮލުން ގޯލަށް ވައްދާލީ ނައިޖީރިއާގެ އެންޑީޑީއެވެ. އޭގެފަހުން ނިމެން ދަނިކޮށް ވާޑީއަށް ހުސް ފުރުސަތެއް ލިބި ބޭކާރުވިއެވެ.


Kasrathu kuran enme rangalhu vaguthakee koba? | Hurihaa.mv\nކަސްރަތު ކުރަން އެންމެ ރަނގަޅު ވަގުތަކީ ކޮބާ؟\nPublished on 15 Sep 2021, 07:08\nކަސްރަތު ކުރުމަށް އެންމެ ރަނގަޅީ ހެނދުނުގެ ވަގުތު\nކަސްރަތުކުރުމަކީ ސިއްހަތަށް ފައިދާހުރި ކަމެއް ކަމާމެދު ޝައްކެއް ނެތެވެ. ކަސްރަތުކުރުމަށް އެކި މީހުން އެކި ވަގުތު ޚިޔާރު ކުރާއިރު ކަސްރަތު ކުރުމަށް އެންމެ ރަނގަޅު ވަގުތަކީ ހެނދުނުގެ ނާސްތާގެ ކުރިންކަން އެންމެ ފަހުގެ ދިރާސާތަކުން ދައްކަ އެވެ. އެކަމުގެ ސަބަބުތަކަށް ތިރީގައި ބަލާލާނަމެވެ.\nގިނައިން ސަރުބީ ވިރުވައި ދިނުން\nހަށިގަނޑުން ސަރުބީ ވިރުވުމަކީ ކަސްރަތުކުރާ ގިނަ ބައެއްގެ އަމާޒެކެވެ. ހައިބަނޑާ ހުރެ ކަސްރަތުކުރާ ނަމަ ސަރުބާ ވިރުން އިތުރުކޮށްދޭ ކަމަށް މާހިރުން ބުނެ އެވެ. 2015 ވަނަ އަހަރު ހެދި ދިރާސާއަކުން ދައްކާ ގޮތުގައި ހެނދުނުގެ ނާސްތާގެ ކުރިން ކަސްރަތުކުރާ މީހުންގެ ހަށިގަނޑުން ސަރުބީ ވިރުވައިދޭ މިންވަރު އެހެން ވަގުތުތަކުގައި ކަސްރަތުކުރާ މީހުންނަށް ވުރެ ދެގުނަ އިތުރެވެ.\nހަވީރު ނުވަތަ ރޭގަނޑުގެ ވަގުތުގައި ކަސްރަތު ކުރާނަމަ ކަސްރަތު ސެޝަނުން އަރައިގަތުމަށް ހަށިގަނޑަށް ވަގުތު ނުލިބި ނިދާ ވަގުތު ޖެހެ އެވެ. ނަތީޖާއަކަށް ވަނީ ނިދުމަށް އުނދަގޫވެ، ރޭގަނޑުގެ ހަމަ ނިދި ނުލިބުމެވެ. އޭގެ ބަދަލުގައި ހެނދުނު ކަސްރަތު ކުރާނަމަ ހަށިގަނޑު ހަމަޖެހިލުމަށް ފުރުސަތު ލިބި ނިދި ރަނގަޅުވެ އެވެ.\nކަންކަމަށް ދޭ ސަމާލުކަން އިތުރުވުން\nހެނދުނުގެ ވަގުތުގައި ކަސްރަތުކުރުމުން ހަށިގަނޑުގައި ހުންނަ ކޯޓިސޯލްގެ މިންވަރު ދަށްކޮށްދީ ކަންކަމަށް ދޭ ސަމާލުކަން އިތުރުވުމަށް މަގުފަހި ކޮށްދެ އެވެ. އެހެންކަމުން ހެނދުނު ކަސްރަތުކުރުމަކީ ވަޒީފާގެ މާހައުލުގައި ކުރާ މަސައްކަތުގެ ފެންވަރު ރަނގަޅުކޮށްދޭ ކަމެކެވެ.\nކަސްރަތު ލައިފްސްޓައިލް ސިއްހަތު


''Midhiya aharu ekeehen Qasim hunnevee salaamuga ''\nޖުމްހުރީ ޕާޓީގެ ލީޑަރު އަދި މާމިނގިލި ދާއިރާ މެމްބަރު ގާސިމް އިބްރާހިމް---\nމިދިޔަ އަހަރު އެކީހެން ގާސިމް ހުންނެވީ ސަލާމުގައި: ނަޝީދު\n16 ފެބްރުއަރީ 2021 - 11:35:19\nމިދިޔަ އަހަރު އެއްކޮށްހެން ރައްޔިތުން މަޖިލީހުގެ މާމިނގިލީ ދާއިރާގެ މެމްބަރު ގާސިމް އިބްރާހީމް ހުންނެވީ ސަލާމުގައި ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު މިއަދުގެ ޖަލްސާގައި ވިދާޅުވެއްޖެ އެވެ.\nނަޝީދު މިހެން ވިދާޅުމީ މިއަދުގެ ރައްޔިތުންގެ މަޖިލިސް ފައްޓަވާ، ވާހަކަ ދައްކަވަމުންނެވެ.\nއެގޮތުން މަޖިލީހަށް ހާޒިރުވި މެމްބަރުން، ސަލާމް ބުނުއްވި މެމްބަރުން އަދި ކަރަންޓީނުގައި ތިއްބެވި މެމްބަރުންގެ އަދަދުތައް ހާމަ ކުރައްވާ، މަޖިލީހުގެ ރައީސް ވިދާޅުވީ، މަޖިލީހަށް ސަލާމް ފޮނުވުމުގައި ވަރަށް ގިނަ ދުވަހު ސަލާމުގައި ތިއްބެވި މެމްބަރުން ތިބިކަން ފާހަގަވާ ކަމަށެވެ.\nއެކަން ފާހަގަ ކުރައްވާ، ރައީސް ނަޝީދު ވަނީ ވަކިވަކި މެމްބަރުންގެ ނަންތައް މަޖިލީހުގައި ފާހަގަ ކުރައްވާފައެވެ. އެގޮތުން މީދޫ ދާއިރާގެ މެމްބަރު އަހުމަދު ޝިޔާމް މުހައްމަދު ހުންނެވީ ސަލާމުގައިކަމަށް ނަޝީދު ފާހަގަ ކުރެއްވިއެވެ. އަދި މާމިނގިލީ ދާއިރާގެ މެމްބަރު ގާސިމް އިބްރާހީމް ފާއިރުވި 2020 އެއްކޮށްހެން ހުންނެވީ ސަލާމުގައި ކަމަށާއި، އަދިވެސް ހުންނެވީ ސަލާމުގައި ކަމަށް ނަޝީދު ވިދާޅުވިއެވެ.\nމީގެ އިތުރުން ކޮމަންޑޫ ދާއިރާގެ މެމްބަރު ހުސެއިން ވަހީދު އުޅުއްވަނީ އާލާސްކަންފުޅާ ކަމަށް ނަޝީދު ވިދާޅުވިއެވެ. އަދި ޑޮކްޓަރުގެ ލަފާގެ މަތިން މެމްބަރު ހުސެއިން ވަހީދު ފަރުވާ ހޯއްދަވަމުން ގެންދަވާކަން ނަޝީދު ފާހަގަ ކުރެއްވިއެވެ.\nގިނަ ދުވަސްތަކެއް ވަންދެން މަޖިލީސް މެމްބަރުން ސަލާމުގައި ތިބޭ ކަމީ ކޮންމެ ދައުރެއް ނިމޭ އިރު ރައްޔިތުން ކަންބޮޑުވުން ފާޅު ކުރާ ކަމެކެވެ. އަދި މީގެ ކުރިންވެސް ރައްޔިތުން ވަނީ މަޖިލީހުގެ މެމްބަރުންގެ ސަލާމަށް އަދި ޗުއްޓީއަށް "ލިމިޓެއް" ކަނޑައެޅުމަށާއި، ގަޑި ޖެހޭ މެމްބަރުންގެ މުސާރައިން އެގަޑިއަށް ލާރި ކެނޑުމަށް ގޮވާލާފައެވެ. އަދި ގަބޫލުކުރެވޭނެ އުޒުރެއް ނެތި މަޖިލީހަށް ހާޒިރުނުވާ މެމްބަރުންގެ މުސާރަ ކެނޑެންވާނެ ކަމަށް ބުނެވެސް ރައްޔިތުންވަނީ އަޑު އުފުލާފައެވެ. ނަމަވެސް މިހާތަނަށް މިފަދަ އެއްވެސް ބަދަލެއް ގެނެސްފައެއް ނުވެއެވެ.\nގާސިމް އިބްރާހިމްރައްޔިތުންގެ މަޖިލިސްރައީސް ނަޝީދު


"ސަރުކާރުން މަސައްކަތް ކުރަނީ ރައްޔިތުން ރަށު ބަންދުގައި ބައިތިއްބައިގެން އެމްޑީޕީ އަށް އިންތިހާބު ކާމިޔާބު ކޮށްދޭން" | Sangu News\n"ސަރުކާރުން މަސައްކަތް ކުރަނީ ރައްޔިތުން ރަށު ބަންދުގައި ބައިތިއްބައިގެން އެމްޑީޕީ އަށް އިންތިހާބު ކާމިޔާބު ކޮށްދޭން"\n4 މާރޗް 2021 - 11:50\nސަރުކާރުން މަސައްކަތް ކުރަނީ ރައްޔިތުން ''ރަށު ބަންދު'' ގައި ބައިތިއްބައިގެން އެމްޑީޕީ އަށް އިންތިހާބު ކާމިޔާބު ކޮށްދޭން ކަމަށް އިދިކޮޅު ކޯލިޝަން ހިންގުމާއި ހަވާލުވެ ހުންނެވި އަބްދުއްރަހީމް އަބްދުﷲ ވިދާޅުވެއްޖެއެވެ.\nއާންމު ތަނެއްގައި ބޭއަދަބީ ބަސް ބޭނުންކޮށްގެން ވާހަކަ ދެއްކެވި މައްސަލާގައި އުފުލާފައިވާ ދައުވާގެ ޝަރީއަތުގެ އަޑުއެހުމަށްފަހު މީޑިއާތަކާއި ވާހަކަ ދައްކަވަމުން އަދުރޭ މިއަދު ވިދާޅުވީ، ސަރުކާރުން މަސައްކަތް ކުރަނީ ކޮވިޑް-19 ބަހަނާއަކަށް ހަދައިގެން ރައްޔިތުން ''ރަށު ބަންދު'' ގައި ބައިތިއްބައިގެން އެމްޑީޕީ އަށް އިންތިހާބު ކާމިޔާބު ކޮށްދިނުމަށް ކަމަށެވެ.\nއޭނާ ވިދާޅުވީ ސަރުކާރު ޒިންމާދާރުކޮށް ޖަވާބު ދާރީ ކުރުމަށް ކުރާ މަސައްކަތަކީ ޤާނޫނުން ލިބިދޭ ހައްގެއްގެ ދަށުން ކުރަމުންދާ މަސައްކަތްތަކެއް ކަމަށެވެ. އެކަން ހުއްޓުވައި އިދިކޮޅު އަޑު ކަނޑުވާލުމަށް ކުރަމުންދާ މަސައްކަތްތަކަކީ ވަރަށް ޒިންމާދާރުކަން ކުޑަ ކަންތައްތަކެއް ކަމަށް އަބްދުއްރަހީމް ވިދާޅުވިއެވެ.\nހަޑިހުތުރު އެއްޗެހި ކިޔުމާއި ހަޑިހުތުރު ބަސް ބޭނުން ކުރިކަމަށް ބުނެ އަބްދުއްރަހީމް އަބްދުﷲ (އަދުރޭ)ގެ މައްޗަށް ދައުލަތުން ކޮށްފައިވާ ދައުވާއަށް އޭނާ ވަނީ މިއަދު އިންކާރުކުރައްވައިފައެވެ.\nހަޑިހުތުރު ބަސް ބޭނުންކުރި މައްސަލާގައި އަދުރޭގެ މައްޗަށް އުފުލި ދައުވާ ބާޠިލްކޮށްފި\n"ސޯލިޙުގެ ކޯލިޝަން ސަރުކާރުން ދިވެހި ގައުމު ވިއްކާލާ ދިވެހިން އަޅުވެތިކޮށްފި"\nސަރުކާރު ނުވެއްޓި އޮތީ އެޗްޕީއޭގެ ސަބަބުން: އަދުރޭ\nސަރުކާރު ދަމަހައްޓަން ބޭނުންކުރާ އަސާގަނޑަކީ ކޮވިޑް: އަދުރޭ